**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 29 Αυγούστου 2019, ημέρα Πέμπτη και ώρα 14.30΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης: «Ενημέρωση από τον Υπουργό Περιβάλλοντος και Ενέργειας, κ. Κωνσταντίνο Χατζηδάκη, σύμφωνα με το άρθρο 36§5 του Κ.τ.Β., σχετικά την προσπάθεια της Κυβέρνησης και της Διοίκησης της ΔΕΗ για την εξυγίανση της επιχείρησης».

Στην συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Χατζηδάκης, ο Υφυπουργός Περιβάλλοντος και Ενέργειας, κ. Γεράσιμος Θωμάς, ο Πρόεδρος και Διευθύνων Σύμβουλος της ΔΕΗ κ.Γεώργιος Στάσσης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Παπαδημητρίου Χαράλαμπος, Λοβέρδος Ιωάννης-Μιχαήλ, Καιρίδης Δημήτριος, Αμανατίδης Γεώργιος, Καρασμάνης Γεώργιος, Κατσανιώτης Ανδρέας, Κυρανάκης Κωνσταντίνος, Φωτήλας Ιάσων, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Βλάσης Κωνσταντίνος, Σενετάκης Μάξιμος, Σιμόπουλος Ευστράτιος (Στράτος), Μπογδάνος Κωνσταντίνος, Σταμενίτης Διονύσιος, Ταγαράς Νικόλαος, Τραγάκης Ιωάννης, Μαρκόπουλος Δημήτριος, Χαρακόπουλος Μάξιμος, Αποστόλου Ευάγγελος, Αμανατίδης Ιωάννης, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σκουρλέτης Παναγιώτης (Πάνος), Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Καραθανασόπουλος Νικόλαος, Κατσώτης Χρήστος, Γκιόκας Ιωάννης, Βιλιάρδος Βασίλειος, Αβδελάς Απόστολος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι καλησπέρα σας. Σήμερα στην Επιτροπή Παραγωγής και Εμπορίου έχουμε τον Υπουργό Περιβάλλοντος και Ενέργειας, τον κ. Χατζηδάκη, ο οποίος, σύμφωνα με το άρθρο 36 παράγραφος 5 του Κανονισμού της Βουλής, θα ενημερώσει την Επιτροπή μας σχετικά με θέματα της Δ.Ε.Η. και γενικότερα για την εξυγίανση της επιχείρησης. Παρευρίσκεται ο Υφυπουργός ο κ.Θωμάς, ο οποίος ήταν και νωρίτερα σε προηγούμενη συνεδρίασή μας, καθώς επίσης και ο κ. Γιώργος Στάσσης, Πρόεδρος και Διευθύνων Σύμβουλος της Δ.Ε.Η..

Το λόγο έχει ο κ.Φάμελλος.

**ΣΩΚΡΑΤΗΣ ΦΑΜΕΛΛΟΣ:** Με βάση το άρθρο 36 παράγραφος 5, αν δεν κάνω λάθος μας βοηθάνε και οι συνεργάτες των Υπηρεσιών, προβλέπεται περιορισμένος αριθμός Βουλευτών να τοποθετηθούν. Θα ήθελα εκ μέρους σας, να μας δώσετε τη δυνατότητα να τοποθετηθούν όσοι Βουλευτές θέλουν, εξάλλου και ο Υπουργός δεν θα έλεγε όχι, νομίζω ότι υπάρχει συναίνεση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Φάμελλε, σε αυτά θα έχετε καταλάβει ότι συνεννοούμαστε και στους χρόνους, αρκεί να υπάρχει μία αυτοσυγκράτηση.

Το λόγο έχει ο Υπουργός Περιβάλλοντος και Ενέργειας, ο κ. Χατζηδάκης για την δικιά του ενημέρωση-τοποθέτηση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος Και Ενέργειας):** Κύριε Πρόεδρε, κυρίες και κύριοι συνάδελφοι, θέλω να ευχηθώ από την πλευρά μου, καλή αρχή στις εργασίες μας. Είναι η πρώτη φορά που εγώ συμμετέχω στις διαδικασίες της Επιτροπής Παραγωγής και Εμπορίου σε αυτή την Περίοδο και ελπίζω, ότι η Περίοδος αυτή θα είναι παραγωγική για όλους μας.

Ζητήσαμε, τώρα στο ξεκίνημα της κυβερνητικής θητείας και ειδικά τις μέρες που διαμορφώνεται η νέα τιμολογιακή πολιτική της Δ.Ε.Η., να γίνει μια ενημέρωση από την πλευρά της Κυβέρνησης αλλά και της Διοίκησης της Δ.Ε.Η., για την κατάσταση στην εταιρία και για τα σχέδια, τόσο της Κυβέρνησης, όσο και της Διοίκησης, προκειμένου να έχει μια πλήρη εικόνα η Επιτροπή Παραγωγής και Εμπορίου, αλλά ταυτοχρόνως να έχει μια εικόνα και η Κυβέρνηση και η Διοίκηση της Δ.Ε.Η. για τις θέσεις και τις απόψεις των συναδέλφων όλων των Κομμάτων, και της Συμπολίτευσης και της Αντιπολίτευσης.

Κυρίες και κύριοι, θα προσπαθήσω να είμαι σαφής σε όλα όσα θα αναφερθώ τεκμηριώνοντας τα με στοιχεία. Η Δ.Ε.Η. είναι ή δεν είναι σε άσχημη κατάσταση; Διότι ακούω και τις δύο θεωρίες. Υπάρχει ένα τμήμα των μέσων ενημέρωσης και του πολιτικού συστήματος, που λένε «η κυβέρνηση υπερβάλει, η Δ.Ε.Η. δεν είναι και σε τόσο άσχημη κατάσταση».

Λοιπόν, θα συμφωνήσουμε σε μερικά βασικά. Το 2014, έκλεισε η χρόνια, η Δ.Ε.Η. είναι η συγκεκριμένη εταιρεία, δημοσιεύονται προϋπολογισμοί. Έκλεισε η χρονιά το 2014 με κέρδη για τη Δ.Ε.Η. 90 εκατ. €. Το πράγμα από κει και μετά χειροτέρεψε και τελικώς το 2018 είχαμε την ετήσια έκθεση για την Δ.Ε.Η., τον ετήσιο ισολογισμό της, και η Δ.Ε.Η. κατέγραψε ζημιές 903 εκατομμύρια ευρώ. Τα 90 εκατομμύρια κέρδη έγιναν 900 εκατομμύρια ζημιές.

 Η πορεία της μετοχής ήταν, επίσης, εξαιρετικά αρνητική. Το Χρηματιστήριο Αξιών Αθηνών είχε όλη αυτή την περίοδο φυσικά αρνητική πορεία, αλλά η Δ.Ε.Η. ήταν από τους πρωταθλητές, αν όχι πρωταθλητής, στις μειώσεις των τιμών των μετοχών.

Η τιμή της μετοχής, μέχρι τις ευρωεκλογές του 2019, φέτος, από το 2015 υποχώρησε κατά 83%. Από 7,1 €, αν δεν απατώμαι, έπεσε στα 1,2 €. Και την ίδια στιγμή, οι επενδύσεις στο δίκτυο της Δ.Ε.Η. το 2018 μειώθηκαν στο μισό σε σχέση με το 2012. Και δεν είναι μυστικό, ο διαχειριστής του δικτύου, ο ΔΕΔΔΗΕ, είναι ενώπιον ενδεχόμενων ελλείψεων για να καλύψει τις βασικές του ανάγκες για το δίκτυο της διανομής. Ο στόλος των μονάδων ηλεκτροπαραγωγής είναι πεπαλαιωμένος και ο κορμός των λιγνιτικών μονάδων σε κάποιο βαθμό από προβληματικός έως ιδιαίτερα προβληματικός.

Η Δ.Ε.Η. δεν έχει κάνει τα στοιχειώδη για να μπει στην αγορά των ανανεώσιμων πηγών ενέργειας και είναι ενδεικτικό ότι αυτή την ώρα η μεγαλύτερη επιχείρηση, η μακράν μεγαλύτερη επιχείρηση ηλεκτροπαραγωγής στη χώρα, η Δ.Ε.Η. έχει μόνο το 3% στις ανανεώσιμες πηγές ενέργειας. Είναι πραγματικά αδιανόητο αυτό που συμβαίνει ειδικά με αυτό το ζήτημα.

Εν πάση περιπτώσει, όπως φαίνεται και από την έρευνα και τις μελέτες που έχει κάνει η νέα διοίκηση της επιχείρησης, προκειμένου η επιχείρηση να είναι βιώσιμη για το επόμενο έτος που έχουμε μπροστά μας, από τώρα δηλαδή μέχρι ένα χρόνο μπροστά, θα πρέπει οπωσδήποτε να εξασφαλίσει ένα ποσό το οποίο μπορεί να υπερβαίνει ακόμα και τα 900 εκατομμύρια ευρώ.

Η τραγική κατάσταση της εταιρείας αποτυπώθηκε τον Απρίλιο του 2019 στην έκθεση του ορκωτού λογιστή της “Ernst and Young”, που είναι μία από τις μεγαλύτερες εταιρείες παγκοσμίως.

Προσελήφθη από την προηγούμενη διοίκηση της Δ.Ε.Η., όπως είχε υποχρέωση η επιχείρηση, γιατί όπως σας είπα είναι εισηγμένη επιχείρηση και βγαίνουν κάθε χρόνο τέτοιου είδους μελέτες, εκθέσεις για να υπάρχει διαφάνεια, για γνώση της κεφαλαιαγοράς και για προστασία φυσικά των μικρομετόχων. Η εταιρεία λοιπόν, λέει ότι τους επόμενους μήνες - τον Απρίλιο δημοσιεύθηκε η έκθεση - υπάρχει ζήτημα βιωσιμότητας της επιχείρησης και αυτή την ώρα και η κυβέρνηση και η διοίκηση είναι με την έγνοια, μέχρι τις 24 Σεπτεμβρίου που θα βγει η νέα έκθεση του ορκωτού λογιστή, με βάση τις προβλέψεις της επιτροπής κεφαλαιαγοράς, η Ernest & Young, o ορκωτός ελεγκτής, να μην θεωρήσει την εταιρεία μη βιώσιμη. Αυτό είναι το ζήτημα και θα αναφερθούμε στη συνέχεια στο τι θα μπορούσε να συμβεί, εάν η εταιρεία εθεωρείτο μη βιώσιμη. Οι εκθέσεις αυτές είναι δημοσιοποιημένες, δεν είναι μυστικές, μπορεί να τις βρει ο κάθε πολίτης και έχουν κατατεθεί από τον ίδιο τον πρωθυπουργό στα πρακτικά της Βουλής στις προγραμματικές δηλώσεις.

Τίθεται ένα θέμα, λένε ότι η κυβέρνηση, μιλώντας για τη Δ.Ε.Η. με τον τρόπο που μόλις εγώ σας μίλησα, απαξιώνει την επιχείρηση. Η απαξίωση αυτής της επιχείρησης καταγράφεται, διότι εδώ δεν μιλάμε ούτε για το Αττικό μετρό, ούτε για κάποια άλλη ΔΕΚΟ, π.χ. τα ΕΛΤΑ, τα οποία δεν είναι εισηγμένη επιχείρηση. Η πορεία της Δ.Ε.Η. αποτιμάται από την αγορά, από τα χρηματιστήρια. Όσο υπήρχε η προηγούμενη κυβέρνηση, που υποτίθεται ότι δεν απαξίωνε τη Δ.Ε.Η., η τιμή της μετοχής έπεσε 83%. Όταν ήρθαμε εμείς, που θεωρητικά απαξιώνουμε την Δ.Ε.Η., η τιμή της μετοχής ανεβαίνει από 1,2 ευρώ στα 2,5 ευρώ το τελευταίο δίμηνο, από τις ευρωεκλογές μέχρι σήμερα. Στο αντίστοιχο διάστημα, είχε μία από τις μεγαλύτερες ανόδους στο χρηματιστήριο Αθηνών.

Επομένως, θα ήθελα να παρακαλέσω, ιδιαιτέρως όσους γνωρίζουν οικονομικά, να μην μετέρχονται αυτό το επιχείρημα, διότι νομίζω ότι είναι το πιο αίολο επιχείρημα, που έχει χρησιμοποιηθεί. Προφανώς, οι αγορές αντιδρούν με αυτό τον τρόπο, διότι βλέπουν ότι υπάρχει μια διάθεση να αντιμετωπιστεί το πρόβλημα, να προστατευτεί η επιχείρηση για να αποκτήσει προοπτική, γι' αυτό αντιδρούν αυτόν με αυτό τον τρόπο. Δεν έχουμε μέσον στις αγορές, σε δεκάδες χιλιάδες ανθρώπους που παίζουν τα λεφτά τους στο χρηματιστήριο κάθε μέρα για να τοποθετούνται με τον έναν ή τον άλλο τρόπο.

Πώς φτάσαμε ως εδώ; Υπάρχουν πολλοί λόγοι, δεν θέλω να σας κουράζω με σχοινοτενείς αναλύσεις. Κατά την άποψή μου, ο πρώτος και βασικός λόγος είναι ότι εγκαταλείφθηκε το σχέδιο της μικρής Δ.Ε.Η.. Δεν είχα καμία προσωπική συμμετοχή στην εκπόνηση αυτού του σχεδίου, ήμουν τότε απλός Βουλευτής. Εκπονήθηκε από την κυβέρνηση Σαμαρά με Υπουργό Περιβάλλοντος και Ενέργειας, τον κ. Μανιάτη. Ήταν ένα σωστό σχέδιο, κυρίες και κύριοι, διότι ξέρετε πολύ καλά ότι υπάρχει μια πολιτική απελευθέρωσης της αγοράς ενέργειας σε όλη την Ευρώπη και η ευρωπαϊκή επιτροπή, με βάση αυτά που έχουν ψηφίσει τα 28 κράτη μέλη της Ε.Ε., ως θεματοφύλακας των συνθηκών της Ε.Ε., πιέζει για να υπάρχει η απελευθέρωση στην αγορά και επομένως πίεζε από τότε, για να υπάρχει περιορισμός του μεριδίου του κυρίαρχου παίκτη, δηλαδή της Δ.Ε.Η., που τότε είχε περίπου 90% - 95%. Συμφωνήθηκε τότε από την κυβέρνηση Σαμαρά, το 1/3 της επιχείρησης – δηλαδή, μονάδες παραγωγής, εργαζόμενοι και πελάτες - να ιδιωτικοποιηθεί, να πωληθεί και κατ' εξαίρεση της συμφωνίας που έχει η χώρα με τους δανειστές, ότι τα έσοδα των ιδιωτικοποιήσεων πηγαίνουν για την αποπληρωμή του χρέους, είχε συμφωνηθεί τότε, ακριβώς για να ενισχυθεί η Δ.Ε.Η., τα χρήματα τα οποία τότε εκτιμούσαν μεταξύ 1,5 - 2 δισεκατομμυρίων ευρώ, κατ' εξαίρεση, να πάνε στα ταμεία της Δ.Ε.Η. για να αντιμετωπίσει τα όποια προβλήματα ρευστότητας που είχε για να χρηματοδοτήσει τις επενδύσεις της.

Αυτό το πρόγραμμα εγκαταλείφθηκε και η Δ.Ε.Η. έχασε αυτά τα χρήματα.

Δεύτερο λάθος. Όχι μόνο εγκαταλείφθηκε το σχέδιο αυτό, αλλά στη θέση αυτού του σχεδίου έγινε κάτι, για μένα, αδιανόητο. Η Κυβέρνηση ΣΥ.ΡΙΖ.Α. – ΑΝ.ΕΛ. προχώρησε στον χώρο της ενέργειας - και καλά έκανε - στην ιδιωτικοποίηση του ΔΕΣΦΑ, του δικτύου του φυσικού αερίου, κατά 66%, τα δύο τρίτα. Αυτός ήταν και ο δικός μας προγραμματισμός.

Στον ΑΔΜΗΕ, στους πυλώνες μεταφοράς του ηλεκτρικού ρεύματος, η Κυβέρνηση ΣΥ.ΡΙΖ.Α. – ΑΝ.ΕΛ. προχώρησε σε ιδιωτικοποίηση 49%. Έδωσε 24% στην κινεζική STATE GRID - και καλά έκανε - και 25% στο χρηματιστήριο.

Στη Δ.Ε.Η. υπήρχε ο φόβος μη χαρακτηριστεί η κυβέρνηση νεοφιλελεύθερη. Υποστήριξε θεωρητικά το δημόσιο χαρακτήρα της Δ.Ε.Η.. Θα δούμε τώρα πόσο τον υποστήριξε.

Εν ονόματι, λοιπόν, της προστασίας του δημοσίου συμφέροντος, των εργαζομένων, των μετόχων και του λαού, η Κυβέρνηση ΣΥ.ΡΙΖ.Α. συμφώνησε με την Κομισιόν, που συνέχιζε να πιέζει φυσικά για τη μείωση του μεριδίου της Δ.Ε.Η. στην αγορά, η Δ.Ε.Η. να πέσει από το 90% - 95% στο 50% της αγοράς, έναντι μηδενικού οικονομικού ανταλλάγματος.

Μηδενικού οικονομικού ανταλλάγματος.

Κυρίες και κύριοι Βουλευτές, είναι η πρώτη δωρεάν ιδιωτικοποίηση που έχει καταγραφεί στα παγκόσμια χρονικά.

Τα λάθη δεν σταματούν εκεί. Δεν σταματάνε στο ότι η Δ.Ε.Η. δεν εισέπραξε ούτε 1 ευρώ από αυτόν τον περιορισμό του μεριδίου της στην αγορά, ενώ με την Κυβέρνηση Σαμαρά, σας είπα, θα εισέπραττε από 1,5 έως 2 δισεκατομμύρια, αλλά για να επιτευχθεί αυτό, συμφωνήθηκε με την Κομισιόν, από την Κυβέρνηση ΣΥ.ΡΙΖ.Α. – ΑΝ.ΕΛ., να υιοθετηθούν οι περιβόητες δημοπρασίες ηλεκτρικού ρεύματος, ΝΟΜΕ, στις οποίες η Δ.Ε.Η. πουλάει ηλεκτρικό ρεύμα το οποίο παράγει κάτω του κόστους της.

Δεν το λέω εγώ, το έχει πει ο κ. Παναγιωτάκης, πρώην Πρόεδρος και Διευθύνων Σύμβουλος της Δ.Ε.Η. επί ΣΥ.ΡΙΖ.Α., ο οποίος είχε αντιδράσει και το λένε και τα οικονομικά στοιχεία. Η Δ.Ε.Η., σύμφωνα με τις δικές μας μελέτες, έχασε τα τέσσερα τελευταία χρόνια, μόνο από αυτές τις διαδικασίες ΝΟΜΕ, περίπου 600 εκατομμύρια.

Προσέξτε, δεν τα έχασε απλώς η Δ.Ε.Η., αλλά τα κέρδισαν οι ανταγωνιστές της, δηλαδή όλοι οι μεγάλοι παίκτες της ελληνικής αγοράς ενέργειας που δραστηριοποιούνται στην ηλεκτροπαραγωγή. Όλοι αυτοί, δηλαδή, εναντίον των οποίων ξιφουλκούσε ο ΣΥ.ΡΙΖ.Α..

Ενώ έδειχνε με το δάχτυλο προς την πλευρά της Ν.Δ. και μιλούσε για ένα κόμμα που δήθεν υπηρετούσε τα μεγάλα συμφέροντα, τα μεγάλα συμφέροντα υπηρετήθηκαν με τον καλύτερο τρόπο, επί ζημία της Δ.Ε.Η. και των εργαζομένων της, από την πολιτική της προηγούμενης κυβέρνησης.

Σα να μην έφτανε αυτό, υπήρξε μια αναποτελεσματική διαχείριση του προβλήματος των στρατηγικών κακοπληρωτών, με αποτέλεσμα από τα 1,4 δισεκατομμύρια που ήταν το ποσό που χρωστούσαν διάφοροι καταναλωτές και διαφόρων κατηγοριών, στη Δ.Ε.Η., έχουμε ξεπεράσει τα 2,5 δισεκατομμύρια το 2018.

Προσέξτε τώρα. Θα πει κανείς, «Μα θέλετε να κυνηγήσετε τους φτωχούς ανθρώπους»; Όχι, άλλωστε υπάρχει και σωστά υπάρχει και εφαρμόστηκε από όλες τις Κυβερνήσεις η πολιτική για το κοινωνικό τιμολόγιο, αλλά την ίδια στιγμή έχει διαπιστωθεί, ότι από αυτούς τους ανθρώπους, τα μισά χρήματα τα χρωστάνε - από αυτά που μπορούν να εισπραχθούν τουλάχιστον - τα χρωστάνε 60.000 οφειλέτες, 60.000 σε όλη την Ελλάδα χρωστάνε 800 εκατ. και πάνω ευρώ, κάντε τις διαιρέσεις.

Θα δείτε ότι δεν πρόκειται για μικρούς οφειλέτες ούτε για ανήμπορους ανθρώπους και εκεί δεν έγινε κάποια προσπάθεια, στο όνομα μιας λαϊκίστικης πολιτικής για την προστασία των φτωχών. Πίσω από τους φτωχούς, που ορθώς προστατεύτηκαν, κρύφθηκαν και μια σειρά από «πονηρούληδες», θα έλεγα, οι οποίοι έτυχαν μιας ασυλίας επιζήμιας για της ΔΕΗ, τους εργαζόμενους της και το δημόσιο συμφέρον .

 Αυτή είναι η κατάσταση, την οποία πιστεύω ότι την παρουσίασα με συγκεκριμένα στοιχεία και χωρίς διάθεση υπερβολής.

 Η Κυβέρνηση Μητσοτάκη βρέθηκε από την αρχή σε ένα πολύ δύσκολο πρόβλημα. Το ξέραμε και το λέγαμε και πριν τις εκλογές, απλώς, μελετώντας κάθε μέρα τα στοιχεία βρίσκει κανείς ακόμα μεγαλύτερες δυσκολίες.

Λένε κάποιοι, «θέλετε να ιδιωτικοποιήσετε τη ΔΕΗ». Κυρίες και κύριοι, λέω σε αυτούς που άγχονται για αυτό το ενδεχόμενο, να μην άγχονται, γιατί δεν υπάρχουν αγοραστές. Δεν υπάρχουν «τρελοί», οι οποίοι θα πάνε να βάλουν τα λεφτά τους σε μια επιχείρηση που χρωστάει 5 δισ., η οποία έχει ετήσιες ζημιές πάνω από 900 εκατ. και η οποία ζει με το φάσμα τη βιωσιμότητας -για να το πω θετικά και να μη χρησιμοποιήσω την αρνητική εκδοχή.

Δεν υπάρχει, επίσης, η λύση σήμερα της μικρής ΔΕΗ κάηκε. Διότι η μικρή ΔΕΗ σημαίνει, ότι όποιος πάρει το 1/3 της ΔΕΗ, θα πάρει και το 1/3 των ζημιών - αυτών που ανέφερα παραπάνω- που σημαίνει, ότι επίσης δεν βρίσκεται αγοραστής. Δεν υπάρχει η λύση της καλής και κακής ΔΕΗ, γιατί και αυτή συζητείται κατά καιρούς στα μέσα ενημέρωσης, διότι η κακή ΔΕΗ θα πρέπει να πληρωθεί από κάποιον από σας, από τους Έλληνες φορολογούμενους και αυτό υπολογίζεται ότι μπορεί να έχει ένα κόστος μέχρι και 5 δισ. € την επόμενη τετραετία-πενταετία.

Επομένως, νομίζω ότι πολλοί δεν θα ζήλευαν τη θέση που είμαστε σήμερα ο κ. Θωμάς, ο κ. Στάσσης, εγώ, αλλά πρέπει να κάνουμε ό,τι καλύτερο γίνεται. Δεν διεκδικούμε εύσημα από κανέναν. Θέλουμε να δουλέψουμε με βάση τη συνείδησή μας για να διασωθεί η μεγαλύτερη ελληνική επιχείρηση, η οποία έχει κομβικό ρόλο στην ελληνική οικονομία, διότι μη γελιόμαστε, αν δεν υπάρχει ΔΕΗ, δεν υπάρχει η χώρα.

Και αυτό θέλω να γίνει κατανοητό και εδώ και στις Βρυξέλλες και σε καθέναν ο οποίος ασχολείται με αυτή την επιχείρηση. Και η Κυβέρνηση μιλάει με την ίδια γλώσσα παντού, και στους εργαζομένους της ΔΕΗ και στους ανταγωνιστές της και στις Βρυξέλλες και στη Βουλή και στους Έλληνες πολίτες. Και το μήνυμα αυτό είναι καθαρό. Κάνουμε ό,τι μπορούμε να κρατήσουμε όρθιο τον πυλώνα της ενέργειας και το πυλώνα της εθνικής οικονομίας που λέγεται ΔΕΗ.

 Δεν γίνεται, λοιπόν, με έναν τρόπο. Χονδρικά, γίνεται με μέτρα που κινούνται σε δύο άξονες. Ο πρώτος άξονας είναι άμεσα μέτρα για την ενίσχυση της ρευστότητας της ΔΕΗ, για να βγάλει η ΔΕΗ «τη μύτη της έξω από το νερό», γιατί σήμερα είναι μέσα στο νερό.

Γι' αυτό το λόγο η Διοίκηση έκανε ήδη μια εισήγηση προς το Δ.Σ. και αύριο το Δ.Σ. της ΔΕΗ θα πάρει αποφάσεις για τον εξορθολογισμό των τιμολογίων της ΔΕΗ.

Τι σημαίνει ο εξορθολογισμός των τιμολογίων της Δ.Ε.Η.; Σημαίνει ότι για 7 εκατ. συνδέσεις τα βασικά τιμολόγια της Δ.Ε.Η. θα είναι ουδέτερα. Δεν θα έχουν κάποια επίπτωση στους καταναλωτές. Γιατί; Γιατί είμαστε μάγοι και ταχυδακτυλουργοί; Όχι. Γιατί συνέβησαν τα εξής δύο θετικά πράγματα.

Το ένα είναι, ό,τι η κυβέρνηση ΣΥ.ΡΙΖ.Α. πριν από τις εκλογές, είχε μειώσει το φόρο προστιθέμενης αξίας. Θετική ενέργεια, που την στηρίξαμε και το είπα από τις προγραμματικές δηλώσεις, την εκμεταλλευόμαστε πράγματι, για να μπορέσουμε να κρατήσουμε τα τιμολόγια σταθερά.

Το δεύτερο θετικό, ήταν ό,τι βρήκαμε, ευτυχώς για εμάς και για τον κόσμο, ένα μαξιλαράκι οικονομικό, μεγάλο μαξιλάρι οικονομικό, 180 περίπου εκατ. στο Ε.Τ.Μ.Ε.Α.Ρ. στο ταμείο δηλαδή, που εισπράττει το τέλος για τους ρύπους. Αυτά τα χρήματα, που πηγαίνουν υπέρ των ανανεώσιμων πηγών ενέργειας. Χρησιμοποιούμε λοιπόν αυτό, έχει φέρει ο Υφυπουργός τροπολογία στη βουλή, ο κ. Θωμάς, για να μειωθεί το ύψος των χρημάτων που πληρώνουν οι πολίτες για το Ε.Τ.Μ.Ε.Α.Ρ., ώστε σε συνδυασμό με τη μείωση του Φ.Π.Α, για τον μέσο καταναλωτή, τα τιμολόγια να ισοσταθμιστούν πλήρως. Μηδέν αποτέλεσμα ως προς αυτό, ούτε θετικό, ούτε αρνητικό.

Πέραν αυτού, αποφασίστηκε, να εισαχθεί, όπως έχουν κάνει και οι ανταγωνιστές της Δ.Ε.Η., η ρήτρα «CO2» όπως λέγεται, διοξειδίου του άνθρακος, κάτι το οποίο ισχύει διεθνώς και που βοηθάει την αναπροσαρμογή της τιμολογιακής πολιτικής της Δ.Ε.Η., των ανταγωνιστών της και όλων των ευρωπαϊκών επιχειρήσεων, στα τέλη του διοξειδίου του άνθρακα, ώστε η επιχείρηση αυτή, που είναι μια επιχείρηση του Ελληνικού λαού, να είναι μεσομακροπρόθεσμα βιώσιμη και να μην απειλείται από τις εξελίξεις σε αυτό τον τομέα.

 Επίσης, εκτός από αυτό, επειδή το πρόβλημα, σας το είπα και προηγουμένως, είναι χειρότερο από όσο περιμέναμε, ακόμα και ενάμιση μήνα πριν, αποφασίστηκε η μείωση της έκπτωσης συνέπειας από το 10% στο 5%. Η προηγούμενη διοίκηση το είχε μειώσει τον περασμένο Απρίλιο από 15% σε 10%, γιατί ήταν αντιμέτωπη ήδη με μεγάλα οικονομικά προβλήματα, προφανώς. Δεν τρελάθηκαν οι άνθρωποι έτσι ώστε ξαφνικά και πριν από τις εκλογές να μειώσουν την έκπτωση συνέπειας από το 15% στο 10%. Αλλά, ξαναλέω, το πρόβλημα είναι πολύ μεγάλο, δεν χρειάζεται να το περιγράψω και πάλι. Επομένως, αποφασίσαμε να κρατήσουμε έστω το 5%, έτσι ώστε να υπάρχει μια ένδειξη, ένα μήνυμα στους συνεπείς ότι δεν τους έχουν ξεχάσει. Η επίπτωση από τη μείωση αυτή, είναι 2,5 € για κάθε νοικοκυριό το μήνα. Αυτή είναι η επιβάρυνση στα νοικοκυριά.

 Επίσης, κυρίες και κύριοι, αποφασίστηκε από την κυβέρνηση, από το Υπουργείο Περιβάλλοντος, ότι, καθώς όλοι καλούνται να πληρώσουν ένα κόστος, οι ανταγωνιστές με την κατάργηση των ΝΟΜΕ, στην οποία θα αναφέρω στη συνέχεια, οι παραγωγοί ΑΠΕ που έχουν μια ανησυχία για τη μείωση του Ε.Τ.Μ.Ε.Α.Ρ., οι καταναλωτές με την επιβάρυνση που σας είπα, με την έκπτωση συνέπειας, θεωρούμε ότι θα έπρεπε να έχουν μια συμμετοχή και οι εργαζόμενοι σε αυτή τη συνολική εθνική προσπάθεια για τη διάσωση της Δ.Ε.Η. που αφορά πρωτίστως το δικό τους μέλλον. Δεν συζητήσαμε λοιπόν μειώσεις μισθών, διότι πράγματι οι άνθρωποι έχουν υποστεί μειώσεις από το 2009 μέχρι και πέρσι, της τάξεως του 35%.

Αλλά τους ζητάμε να μην έχουν το προνόμιο, το οποίο έχει συζητηθεί δημόσια στην Ελλάδα, εδώ και τριάντα χρόνια - το θυμάμαι από τότε που ήμουν φοιτητής να συζητείται - μια έκπτωση, δηλαδή, που είχαν 75% περίπου τον μήνα στα τιμολόγιά τους οριζόντια, να περιοριστεί στο 30%. Είναι μια σωστή και κοινωνικά δίκαια απόφαση. Ξέρω ότι δεν θα γίνω καθόλου δημοφιλής με αυτήν μου την απόφαση στους εργαζόμενους της επιχείρησης. Έχω πολλούς γνωστούς και φίλους εργαζόμενους, αλλά, πάνω από τους γνωστούς και φίλους, υπάρχει ανάγκη για μια δίκαια κοινωνικά πολιτική και αυτή την πολιτική, παρακαλώ, να την καταλάβουν όλοι. Οι πρώτοι, οι οποίοι θα κερδίσουν από τη σωτηρία της επιχείρησης είναι οι εργαζόμενοι. Διότι οι εργαζόμενοι της Δ.Ε.Η., χωρίς την Δ.Ε.Η. την ίδια, αποκλείεται να υπάρχουν.

 Τούτων λεχθέντων, θέλω να προχωρήσω, πέραν των τιμολογίων, σε τίτλους στα υπόλοιπα μέτρα ενίσχυσης ρευστότητας. Θα δοθεί μια έμφαση στο «κυνήγι» των κακοπληρωτών. Το τελευταίο δίμηνο, έχουν δοθεί εντολές από τη Δ.Ε.Η. στο ΔΕΔΔΗΕ, στο διαχειριστή του δικτύου, δηλαδή, για τριάντα χιλιάδες αποκοπές ρεύματος. Δεν είναι σε φτωχούς ανθρώπους. Και αν είναι, γιατί δεν μπορώ να ελέγξω κάθε περίπτωση, θα παρέμβουμε προσωπικά για να σταματήσει αυτό το πράγμα. Αλλά, πάντως, δεν μπορεί να συνεχιστεί το φαινόμενο άνθρωποι με βίλες στην Κηφισιά να παριστάνουν τους φτωχούς και να εντάσσονται στο κοινωνικό τιμολόγιο. Έχουν παρουσιαστεί τα παραδείγματα στα μέσα ενημέρωσης.

 Επίσης, θα δούμε και με τη Ρυθμιστική Αρχή Ενέργειας, ένα κανονισμό ο οποίος ισχύει και ο οποίος επιτρέπει να «φεσώνει» κάποιος την Δ.Ε.Η., να πηγαίνει σε ένα εναλλακτικό πάροχο, να «φεσώνει» τον εναλλακτικό πάροχο και να πηγαίνει να «φεσώσει» τρίτο εναλλακτικό πάροχο. Αυτά θα πρέπει να τελειώσουν. Θα συνεννοηθούμε με τη Ρυθμιστική Αρχή Ενέργειας για να δούμε όλες τις λεπτομέρειες, οι οποίες υποτίθεται ότι έγιναν για το άνοιγμα της αγοράς και εγώ είμαι υπέρ του ανοίγματος της αγοράς, με ξέρετε, δεν θα σας εκπλήξει να σας πω ότι είμαι, αλλά δεν είμαι υπέρ του «φεσώματος» των επιχειρήσεων, όλων των επιχειρήσεων τελικά, στο όνομα του ανοίγματος της αγοράς.

 Επίσης, να προσθέσω δύο ακόμα πράγματα σε σχέση με την ενίσχυση της ρευστότητας της επιχείρησης. Υπάρχει το ζήτημα των ΥΚΩ, των Υπηρεσιών Κοινής Ωφέλειας. Αυτά που πληρώνουμε, δηλαδή, το δημόσιο, οι φορολογούμενοι, για να καλύπτεται το πρόσθετο κόστος της Δ.Ε.Η., βασικά στην Κρήτη και στα υπόλοιπα νησιά. Η Κυβέρνηση οφείλει να τα καταβάλει και θα τα καταβάλει, προφανώς θα τα καταβάλει. Η ΡΑΕ έχει κάνει μια μελέτη, η οποία τα προσδιορίζει, περίπου, γύρω στα 200 εκατομμύρια ευρώ. Άκουσα το πρωί - μου είπαν, δεν την άκουσα εγώ - μια αγαπητή συνάδελφο του ΣΥΡΙΖΑ, δεν είναι εδώ και γι' αυτό δεν λέω και το όνομα της, να λέει στην τηλεόραση, ότι αν η κυβέρνηση καταβάλει τα ΥΚΩ, λύνεται το θέμα και δεν χρειάζεται καμία αναπροσαρμογή των τιμολογίων. Μακάρι, κυρίες και κύριοι, να συνέβαινε αυτό. Θα ήμουν ο ευτυχέστερος Έλληνας, διότι δεν θα χρειαζόταν να κάνουμε σήμερα αυτή τη συζήτηση, ούτε να μιλάω γι' αυτό το θέμα από την ώρα, ουσιαστικά, που ορκίστηκα Υπουργός. Τα ΥΚΩ μας καλύπτουν στο 1/5 του προβλήματος μας. Υπάρχουν τα 4/5 τα οποία θα πρέπει να βρεθούν με άλλο τρόπο. Αλλά και τα ΥΚΩ δεν είναι κάτι το οποίο μπορεί να τα λέμε έτσι, σαν να είναι λεφτά από τον ουρανό. Είναι λεφτά από τον προϋπολογισμό και όπως ξέρω εγώ, συνήθως, ο προϋπολογισμός βρίσκει τα λεφτά σε όλα τα κράτη από τους φορολογούμενους.

 Άρα, είναι τα «σα εκ των σων». Δεν είναι κάτι για τα οποία θα πρέπει να με χειροκροτείτε, επειδή τα δίνω. Απλώς, για να βάζουμε τα πράγματα στη θέση τους.

Επίσης, μέσα στο πλαίσιο της αντιμετώπισης της κατάστασης, προχωράμε - δηλαδή, το είχε προχωρήσει η προηγούμενη διοίκηση, εγώ θέλω να είμαι σαφής και δίκαιος - στην τιτλοποίηση μέρους των ληξιπρόθεσμων οφειλών. Ένα factoring δηλαδή, μια εκχώρηση κατά κάποιο τρόπο απαιτήσεων, η οποία αποτελεί διεθνή πρακτική σε τέτοιες περιπτώσεις ληξιπρόθεσμων οφειλών, που πιστεύουμε ότι θα δώσει σύντομα μια ουσιαστική ένεση ρευστότητας στην επιχείρηση. Επαναλαμβάνω, πρωτοβουλία της προηγούμενης διοίκησης, την οποία τη συνεχίζει η σημερινή διοίκηση. Αυτά μαζί με κάτι μικρότερο από πλευράς σημασίας, τα αποδεικτικά διαθεσιμότητας ισχύος, όλα αυτά είναι μέτρα τα οποία σφαιρικά έρχονται και αντιμετωπίζουν το πρόβλημα της βιωσιμότητας της Επιχείρησης.

Φτάνει αυτό; Φτάνει να βγάλει η Δ.Ε.Η. τη μύτη της έξω από το νερό; Δεν φτάνει. Διότι η Δ.Ε.Η. είναι η μεγαλύτερη επιχείρηση της χώρας, έχει 17.000 εργαζόμενους, είναι στήριγμα για την εθνική οικονομία. Η Δ.Ε.Η., λοιπόν, πρέπει να εκσυγχρονιστεί για να αντιμετωπίσει και μέσω του εκσυγχρονισμού της, τα οικονομικά της προβλήματα, αλλά και την προοπτική της προς το μέλλον.

Γι' αυτό το λόγο, σας τα λέω σε τίτλους, μιλάμε για τέσσερα-πέντε βασικά μέτρα, τα οποία θα εξειδικεύονται το αμέσως επόμενο χρονικό διάστημα:

Το ένα είναι η δρομολόγηση της μεταφοράς των παγίων της διανομής της Δ.Ε.Η. στον ΔΕΔΔΗΕ. Εκεί είναι μια «μπαχαλοποιημένη» κατάσταση σε σχέση με τα assets, ποια ανήκουν σε ποιον. Εν πάση περιπτώσει, βασικά, θα είναι μια νομική διαδικασία η οποία στο τέλος θέλουμε να καταλήξει σε μερική ιδιωτικοποίηση του ΔΕΔΔΗΕ. Θα δούμε πώς. Θα το μελετήσουμε με τους συμβούλους της ιδιωτικοποίησης και θα δούμε πώς θα λειτουργήσει η αγορά. Αλλά, πάντως, μιλάμε για μια μερική ιδιωτικοποίηση του ΔΕΔΔΗΕ. Εκ των προτέρων, θέλω να σημειώσω ότι μου κάνει εντύπωση η αντίδραση μέρους της αντιπολίτευσης ως προς αυτήν την πρόθεση της Κυβέρνησης, όταν η προηγούμενη Κυβέρνηση έχει ιδιωτικοποιήσει μερικώς τον ΑΔΜΗΕ. Δίκτυο και μάλιστα το μεγάλο δίκτυο είναι και ο ΑΔΜΗΕ, δίκτυο είναι και ο ΔΕΔΔΗΕ. Οι ιδιωτικοποιήσεις είναι καλές όταν τις κάνει ο ΣΥΡΙΖΑ και κακές όταν τις κάνει η Ν.Δ.; Εν πάση περιπτώσει, εμείς μιλάμε με μια γλώσσα και θα προχωρήσουμε προς αυτή την κατεύθυνση.

Είναι μια ιδιωτικοποίηση - και αυτό είναι το σημαντικότερο, γιατί δεν την κάνουμε για να περνάει η ώρα μας, ούτε για λόγους ιδεοληψίας - η οποία θα βοηθήσει σημαντικά στο να περιοριστεί το δανειακό βάρος της Δ.Ε.Η., έτσι ώστε η Δ.Ε.Η. να αποκτήσει πρόσωπο στις τράπεζες και να μπορέσει να ελαφρυνθεί από τα βαρίδια, που έχει, στην πορεία της προς το μέλλον.

Και βεβαίως να εκσυγχρονιστεί και ο ΔΕΔΔΗΕ. Δεν αγνοούμε καθόλου και αυτήν την κατάσταση. Να έχουμε ένα καινούργιο τοπίο και σε αυτό το επίπεδο. Διότι, δεν νομίζω ότι και ο ΑΔΜΗΕ έπαθε κάτι που ιδιωτικοποιήθηκε μερικώς. Το αντίθετο.

Δεύτερον. Εμείς - και το λέω σαφώς - δεν δεχόμαστε να συνεχιστεί η πολιτική δημοπρασιών με τα ΝΟΜΕ. Ξέρω αυτό που λέω, κυρίες και κύριοι. Έκανα 13 χρόνια της ζωής μου στις Βρυξέλλες. Ξέρω ότι αυτό δεν αρέσει καθόλου στις Βρυξέλλες και ξέρετε ότι δεν είμαι κάποιος επαναστάτης εναντίον των Βρυξελλών. Όμως, η συνείδησή μου δεν μου επιτρέπει να ζημιώνεται η Δ.Ε.Η. και να γελάνε οι ανταγωνιστές της. Μπήκα για να είμαι εντάξει με τη συνείδησή μου. Δεν θα υποχωρήσω, λοιπόν, απέναντι σε κανένα γραφειοκράτη των Βρυξελλών, για το συγκεκριμένο θέμα. Τελεία και παύλα. Πολύ περισσότερο όταν υπάρχει μια Κυβέρνηση, η οποία για πρώτη φορά έχει παρουσιάσει ένα ολοκληρωμένο πρόγραμμα εκσυγχρονισμού της Δ.Ε.Η. και προσαρμογής της στην ευρωπαϊκή πραγματικότητα.

Και η προσαρμογή στην ευρωπαϊκή πραγματικότητα ήταν κάτι που σας είπα, ήδη, με τον ΔΕΔΔΗΕ, αλλά είναι και άλλα μέτρα, τα οποία σας παραθέτω στη συνέχεια. Είναι η βαθμιαία απόσυρση λιγνιτικών μονάδων.

Είμαστε η πρώτη Κυβέρνηση που το λέει και πρέπει να το πούμε, διότι ξέρουμε πια την κατάσταση. Ξέρουμε ότι έγινε δύο φορές προσπάθεια ιδιωτικοποίησης λιγνιτικών μονάδων από το ΣΥ.ΡΙΖ.Α. και τις δύο φορές ανεπιτυχώς, όχι γιατί ο ΣΥ.ΡΙΖ.Α. δεν μπορούσε να κάνει ιδιωτικοποιήσεις – σας είπα ότι έκανε του ΔΕΣΦΑ και του ΑΔΜΗΕ – αλλά γιατί δεν μπορούσαν να πουληθούν οι λιγνιτικές μονάδες.

Τη δεύτερη φορά έγινε χωρίς κατώφλι οικονομικό. Θα μπορούσαν να πουληθούν και σε εξαιρετικά χαμηλή τιμή, αλλά δεν βρέθηκε αγοραστής, διότι συμβαίνει το εξής. Οι παλιές λιγνιτικές μονάδες, αν υποτεθεί ότι κλείνουν αυτήν την ώρα και συνεχίσουμε να πληρώνουμε τους εργαζόμενους με τους μισθούς που παίρνουν σήμερα, θα στοιχίζουν φθηνότερα στη Δ.Ε.Η. από ό,τι αν είναι ανοιχτές. Έχουμε φτάσει σε τέτοια φαινόμενα παραλογισμού και για αυτό δεν ενδιαφέρονται και οι ιδιώτες να τις αγοράσουν, αλλά δεν είναι μόνο το θέμα των ιδιωτών και της ιδιωτικοποίησης. Αυτό είναι δευτερεύον.

Το πρωτεύον είναι ότι δεν είναι συμφέρον για τη Δ.Ε.Η. πια να συνεχίσουν να λειτουργούν αυτές οι λιγνιτικές μονάδες, πέραν του ότι, βεβαίως, η χώρα – και σωστά – έχει δεσμευτεί στο πλαίσιο της Ε.Ε. για σημαντική μείωση των αερίων ρύπων μέχρι το 2030 και για μηδενική εκπομπή διοξείδιού του άνθρακα μέχρι το 2050. Αυτό δεν μπορεί να γίνει με προσευχές, αλλά στη δική μας περίπτωση δεν είναι αυτό το κυρίαρχο. Το κυρίαρχο είναι ότι οι λειτουργούσες λιγνιτικές μονάδες, οι παλιές, στοιχίζουν ακριβότερα στη Δ.Ε.Η. από ό,τι αν ήταν κλειστές και πληρώνονταν – επαναλαμβάνω – με τους σημερινούς μισθούς οι εργαζόμενοι. Αυτό θα είναι για να διδάσκεται.

Επίσης, θα φέρουμε σύντομα νόμο στη Βουλή που θα επιτρέπει στο Δ.Σ. της Δ.Ε.Η. να κινηθεί με μεγαλύτερη ευελιξία, διότι η Δ.Ε.Η. έχει μια ιδιαιτερότητα. Είναι η μόνη ΔΕΚΟ η οποία είναι εισηγμένη και ανοιχτή σε ανταγωνισμό και υποχρεούται να λειτουργεί με τον ν.3429 και τους τροποποιητικούς του νόμους, ενώ έχει να ανταγωνιστεί εταιρείες απέναντι, οι οποίες είναι πάρα πολύ ευέλικτες και πάρα πολύ γρήγορες. Δεν μπορεί να λειτουργεί η Δ.Ε.Η. με τον νόμο που λειτουργούν οι αστικές συγκοινωνίες. Είναι προφανές ότι πρόκειται για μια άλλη επιχείρηση, μια άλλη δραστηριότητα. Η κοινή λογική και η προστασία του συμφέροντος της Δ.Ε.Η. και των εργαζομένων της επιβάλλει στην Κυβέρνηση να φέρει νόμο για την ευελιξία στη λειτουργία της Δ.Ε.Η., λαμβάνοντας υπόψη, φυσικά, όλους τους κανόνες περί διαφάνειας. Είμαστε εδώ να συζητήσουμε κάθε παρατήρηση από όλες τις πτέρυγες της Βουλής.

Φυσικά, μέσα σε αυτό το πλαίσιο της αντιμετώπισης των διαρθρωτικών προβλημάτων της Δ.Ε.Η., μιλάμε και για στοχευμένες – υπογραμμίζω τη λέξη – εθελούσιες εξόδους. Για να το πω απλά, δεν λέμε ότι κάποιος εργαζόμενος που έχει ένα χρόνο για τη σύνταξη θα πάρει ένα πακέτο από την Επιχείρηση, προκειμένου να φύγει και καθυστερεί τη συνταξιοδότησή του ακριβώς για να πάρει αυτό το πακέτο. Μιλάμε για πραγματικές και αναγκαίες εθελούσιες εξόδους είτε λόγω της σταδιακής απόσυρσης των λιγνιτικών μονάδων είτε λόγω άλλων υπαρκτών λόγων που έχουν να κάνουν με το μάνατζμεντ της Επιχείρησης. Όλα αυτά είναι μια σειρά από διαρθρωτικά μέτρα που, συνδυαζόμενα με τα μέτρα ρευστότητας – δέκα διαφορετικά μέτρα σας ανέφερα – δίνουν μια πειστική απάντηση στο πρόβλημα της προοπτικής της Δ.Ε.Η..

Θα μπορούσα να σας πω – αλλά θα μιλήσει αναλυτικότερα από μένα για αυτό, ο κ. Στάσσης, στη συνέχεια – στο τι θα συνέβαινε αν εμείς, για να κάνουμε τους κοινωνικά ευαίσθητους, δεν μειώναμε την εισφορά της συνέπειας, τα 2,5 ευρώ τον μήνα που σας είπα προηγουμένως ή δεν κάναμε κάτι σε σχέση με τους εργαζόμενους ή γενικότερα μέναμε απαθείς και λέγαμε «καλό καλοκαίρι, ας περάσουμε τις διακοπές μας και θα δούμε τι θα γίνει αργότερα».

Στις 24 Σεπτεμβρίου η Δ.Ε.Η. και η χώρα θα βρισκόταν απέναντι σε δραματικές συνέπειες, διότι ο ορκωτός ελεγκτής που ήταν υποχρεωμένος θα έπρεπε να κάνει «σημείωση», όπως λέγεται, σε σχέση με τη βιωσιμότητα της επιχείρησης και θα ζητούσε ο ίδιος βίαια μέτρα για την επιχείρηση.

Για να πω το απλούστερο, η μετοχή της Δ.Ε.Η. θα έβλεπε μια αναστολή διαπραγμάτευσης στο Χρηματιστήριο, οι τράπεζες θα επηρεάζονταν αρνητικά από το κοκκίνισμα των δανείων της Δ.Ε.Η., το οποίο θα ήταν συνέπεια αυτής της εξέλιξης και συνολικά η ελληνική οικονομία, λόγω του προβλήματος της Δ.Ε.Η., το οποίο θα καθίστατο ανεξέλεγκτο, βρισκόταν σε μια απίστευτη περιδίνηση, για την οποία οφείλω να είμαι σαφής. Θα μπορούσα να κερδίσω στον Τιτανικό του λαϊκισμού ακόμη 25 ημέρες χωρίς να παίρνω κανένα μέτρο. Διερωτώμαι, τι θα συνέβαινε δευτερευόντως σε εμένα και πρωτίστως στην Κυβέρνηση και στη χώρα, αν μέναμε απαθείς και δεν ανακοινώναμε όλα αυτά τα οποία σας ανακοινώνουμε μέχρι στιγμής. Διερωτώμαι, τι θα συνέβαινε την 25η Σεπτεμβρίου. Δεν το επιτρέπει η συνείδησή μου να μείνω απαθής απέναντι στο μεγάλο, χωρίς προηγούμενο, πρόβλημα της Δ.Ε.Η. που παραλάβαμε. Αυτή είναι και η κατεύθυνση του Πρωθυπουργού. Οι κυβερνήσεις είναι για να κυβερνούν και όχι για να κάνουν δημόσιες σχέσεις.

Επομένως, κυρίες και κύριοι, κλείνω λέγοντας, ότι μπροστά σε αυτή την απίστευτη κατάσταση επιχειρούμε να λειτουργήσουμε υπεύθυνα, σοβαρά, μακριά από λαϊκίστικους πειρασμούς, μιλώντας τη γλώσσα της αλήθειας και ζητώντας για το σχέδιο διάσωσης της Δ.Ε.Η. να βάλουν όλοι πλάτη. Πρώτη βάζει πλάτη φυσικά η διακυβέρνηση, γιατί ξέρω ότι εγώ ο ίδιος γίνομαι δυσάρεστος σε σχέση με πολλά από όσα λέω, αλλά το ζητούμενο δεν είναι αν είμαστε δυσάρεστοι ή ευχάριστοι Υπουργοί, αλλά αν είμαστε χρήσιμοι και αν αυτά που λέμε και κάνουμε σήμερα μπορούν να αντέξουν στο χρόνο, γιατί τον έχουμε πληρώσει πανάκριβα τον λαϊκισμό σε αυτή τη χώρα.

Βάζει, λοιπόν, πλάτη η ίδια η Κυβέρνηση. Βάζουν πλάτη οι ανταγωνιστές με την κατάργηση των ΝΟΜΕ, βάζουν πλάτη οι παραγωγοί των ΑΠΕ με τη μείωση των ανανεώσιμων πηγών ενέργειας, βάζουν πλάτη οι εργαζόμενοι με τον περιορισμό των προνομιακών τιμολογίων ρεύματος που απολαμβάνουν και λιγότερο οι καταναλωτές οι οποίοι σας εξήγησα ότι επηρεάζονται μόνο με 2,5 € τον μήνα από όλα αυτά τα μέτρα. Η Δ.Ε.Η. είναι όχι μόνο ο ενεργειακός πυλώνας για τη χώρα. Είναι στήριγμα της εθνικής οικονομίας. Η Κυβέρνηση, λοιπόν, δεν μπορεί να κάνει τίποτε άλλο από το αυτονόητο. Όλες εκείνες τις ενέργειες που θα κρατήσουν την επιχείρηση όρθια και είμαι βέβαιος, κυρίες και κύριοι, ότι όλα αυτά τα μέτρα, ακόμη και αν έχουν κάποιες δυσάρεστες πτυχές, κρατούν την επιχείρηση όρθια, κρατούν τους εργαζόμενους όρθιους και κυρίως κρατούν την εθνική οικονομία όρθια. Γι' αυτό το λόγο όλοι οι εμπλεκόμενοι σε αυτό το σχέδιο, ο κύριος Θωμάς, ο Διευθύνων Σύμβουλος κύριος Στάσσης και εγώ προσωπικά, όλοι οι εμπλεκόμενοι, έχουμε ήσυχη τη συνείδησή μας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Στάσσης.

**ΓΕΩΡΓΙΟΣ ΣΤΑΣΣΗΣ (Πρόεδρος και Διευθύνων Σύμβουλος της ΔΕΗ):** Σας ευχαριστώ, κύριε Πρόεδρε. Θα ήθελα, εξαρχής, να τονίσω ότι η διοίκηση τη Δ.Ε.Η. είναι αποφασισμένη να κάνει ό,τι χρειάζεται και να πάρει όλα εκείνα τα μέτρα, ώστε τα προβλήματα που αντιμετωπίζει σήμερα η επιχείρηση, σε ένα εύλογο χρονικό διάστημα, να αποτελούν παρελθόν και η εταιρεία να πάρει τη θέση που της αξίζει στην ελληνική οικονομία, επιτελώντας το ρόλο της ως βασικός πυλώνας του ενεργειακού συστήματος.

 Κυρίες και κύριοι, μέλη της Επιτροπής, η παρουσίασή μου θα έχει τρία μέρη. Το πρώτο αφορά την καταγραφή της κατάστασης της Δ.Ε.Η.. Θα σας παρουσιάσω στοιχεία για το σημείο όπου βρίσκεται η εταιρία σήμερα. Το δεύτερο, αφορά στο τι θα συμβεί εάν δεν ληφθούν μέτρα για την βελτίωση των οικονομικών δεδομένων της επιχείρησης. θα σας τεκμηριώσω, γιατί πρέπει άμεσα να πάρουμε τα μέτρα αυτά. Το τρίτο και κύριο μέρος της παρουσίασης αφορά στην ανάλυση του πρώτου πακέτου ενίσχυση της ρευστότητας της επιχείρησης, αλλά και στην παρουσίαση των βασικών διαρθρωτικών δράσεων μετασχηματισμού.

 Κυρίες και κύριοι Βουλευτές, το 2018 για την Δ.Ε.Η. ήταν μια χρονιά ιστορικών ζημιών. Και οι ζημιές αυτές είναι ιστορικές, όχι μόνο για το μέγεθός τους, αλλά πρωτίστως διότι αντανακλούν τα σοβαρά διαρθρωτικά προβλήματα λειτουργίας της επιχείρησης.

 Ειδικότερα οι ζημιές ύψους 903,8 εκατομμυρίων ευρώ, οφείλεται σε παράγοντες όπως ο διπλασιασμός του κόστους εκπομπών διοξειδίου του άνθρακα, η επιβάρυνση από τις δημοπρασίες ΝΟΜΕ κατά 223,8 εκατομμύρια ευρώ και η αύξηση της χοντρεμπορικής τιμής του ρεύματος που επιβαρύνει και συνεχίζει να επιβαρύνει την επιχείρηση.

 Η εικόνα συμπληρώνεται από το χρηματοδοτικό κενό, με χρονικό ορίζοντα το τέλος του 2020, το οποίο είναι της τάξεως των 900 εκατομμυρίων ευρώ. Είναι χρήματα τα οποία λείπουν από τα ταμεία της Δ.Ε.Η., ούτως ώστε να ισοσκελίσει το ταμείο της κατά τη διάρκεια του επόμενου έτους.

 Στην εξίσωση του προβλήματος πρέπει να προστεθεί ποσό 906 εκατομμυρίων ευρώ, που αφορά σε ληξιπρόθεσμες υποχρεώσεις της Δ.Ε.Η. προς την αγορά.

 Τέλος, περιγράφοντας την κατάσταση πρέπει να αναφερθώ και στο μείζον θέμα των ανεξάρτητων οφειλών των πελατών της επιχείρησης, που ανέρχονται σε 2,7 δισεκατομμύρια ευρώ.

 Η διοίκηση της επιχείρησης έχει την υποχρέωση να λάβει άμεσα μέτρα γι' αυτό το θέμα, διότι αν δεν πάρει άμεσα μέτρα, τότε η ΔΕΗ δεν είναι βιώσιμη και δεν μπορεί να συντάξει οικονομικές καταστάσεις εξαμήνου, ως συνεχιζόμενη δραστηριότητα, αλλά συντάσσει καταστάσεις σε καθεστώς εκκαθάρισης «liquidation accounting».

 Αυτό πρέπει να συμβεί άμεσα, διότι η ημερομηνία ανακοίνωσης των αποτελεσμάτων Α΄ εξαμήνου, είναι την 24η Σεπτεμβρίου και θα πρέπει έως τότε να αποφύγουμε μια επίσημη παρατήρηση από τον ορκωτό ελεγκτή της Ernst & Young. Εδώ πρέπει να τονίσω ότι η Δ.Ε.Η. είναι εισηγμένη εταιρία και σε περίπτωση που ο ορκωτός καταγράψει παρατήρηση, εγείροντας εκ νέου θέμα βιωσιμότητας της Δ.Ε.Η., τότε θα απαιτηθούν ακόμα πιο βίαια και επώδυνα μέτρα. Αυτό θα συμβεί εάν ο ελεγκτής διαπιστώσει ότι η εκτιμώμενες ταμειακές ροές έως το τέλος του 2020, δεν καλύπτουν τις υποχρεώσεις της.

 Επομένως, σε περίπτωση που δεν εφαρμοστούν τα μέτρα, το αποτέλεσμα θα είναι η ενεργοποίηση των ρητρών καταγγελίας των δανείων της επιχείρησης, τα οποία θα καταστούν άμεσα απαιτητά και οι τράπεζες θα αναγκαστούν να γράψουν άμεσες προβλέψεις. Με απλά λόγια, εάν η ΔΕΗ δεν πάρει μέτρα, τότε δημιουργείται συστημικός κίνδυνος συνολικά για την ελληνική οικονομία.

 Σε αυτό το σημείο θέλω να επαναλάβω με έμφαση και να διαβεβαιώσω κατηγορηματικά, τόσο την Επιτροπή, τους εργαζομένους, τους επενδυτές της επιχείρησης και το τραπεζικό σύστημα, ότι η διοίκηση της Δ.Ε.Η. θα κάνει ό,τι απαιτείται και θα λάβει όλα τα απαραίτητα μέτρα, για να είναι βιώσιμη η επιχείρηση και να αποφύγουμε αυτό το σενάριο. Τα μέτρα αυτά θα σας τα περιγράψω εν συντομία αμέσως.

Προχωρούμε σε λελογισμένο εξορθολογισμό των τιμολογίων, χωρίς να προκαλείται επιβάρυνση στο συνολικό ποσό που πληρώνει ο καταναλωτής. Οι αλλαγές στο ανταγωνιστικό σκέλος των τιμολογίων ισοσκελίζονται πλήρως και σε ορισμένες περιπτώσεις έχουμε οριακές μειώσεις, από τη μείωση του ειδικού τέλους εκπομπών αερίων του θερμοκηπίου, αλλά και από τη μείωση του Φ.Π.Α στο ηλεκτρικό ρεύμα που εφαρμόστηκε πρόσφατα.

Ειδικότερα, τα τιμολόγια της Δ.Ε.Η., με βάση την εισήγηση προς το Δ.Σ. της επιχείρησης, διαμορφώνονται από την 1η Σεπτεμβρίου ως εξής: Για κατανάλωση έως 2000 κιλοβατώρες το τετράμηνο η νέα τιμή είναι 0,11058 ευρώ ανά κιλοβατώρα, από 0,0946 που είναι η ισχύουσα χρέωση. Από 2000 κιλοβατώρες και επάνω η νέα τιμή διαμορφώνεται σε 0,11936 ευρώ ανά κιλοβατώρα έναντι 0,10252 τώρα. Και για το νυχτερινό ρεύμα η νέα τιμή διαμορφώνεται σε 0,07897 ευρώ ανά κιλοβατώρα, έναντι 0,0661 σήμερα. Οι αυξήσεις στην κιλοβατώρα διαμορφώνονται από 16,4% έως 19,4% και αντισταθμίζονται πλήρως από τη μείωση του Φ.Π.Α και του ΕΤΜΕΑΡ, όπως έχει ανακοινωθεί. Δεν καταργούμε την έκπτωση συνέπειας, η οποία περιορίζεται όμως από το 10% στο 5%. Είναι μια συνειδητή επιλογή η διατήρηση της έκπτωσης συνέπειας, καθώς επιλέγουμε να συνεχίσουμε να επιβραβεύουμε, στο μέτρο όμως του δυνατού για την επιχείρηση, τους συνεπείς πελάτες μας που είναι και η συντριπτική πλειοψηφία. Τους ευχαριστούμε δημόσια και δεσμευόμαστε, με τη νέα εμπορική πολιτική που θα ανακοινώσουμε από το νέο έτος, να είμαστε πιο δίκαιοι απέναντι τους, με διαφορετικά εμπορικά πακέτα, ανάλογα με την κατανάλωση ή και την διάρκεια συμβολαίου και εκπτώσεις σε αυτά. Σε κάθε περίπτωση η διαφορά προκύπτει από τη μείωση. Ισοδυναμεί με 2,3 € τον μήνα για ένα συνεπή μέσο οικιακό πελάτη.

Ξεκινάμε να εφαρμόζουμε ρήτρα διοξειδίου του άνθρακα για τα οικιακά τιμολόγια με μηδενική επίπτωση. Η επιλογή μας να μην αντλήσουμε από τη ρήτρα έσοδο για την επιχείρηση, αλλά να θεσπίσουμε τη ρήτρα ως ένα προληπτικό μέτρο προστασίας, σε περίπτωση που υπάρξει νέα δραματική αύξηση του κόστους αγοράς των δικαιωμάτων εκπομπής διοξειδίου του άνθρακα. Υπογραμμίζω, ότι το μέτρο είναι προληπτικό, με μηδενική επίπτωση για τους καταναλωτές σήμερα.

Καταργούμε την έκπτωση που ίσχυε στην ρήτρα διοξειδίου του άνθρακα για τα τιμολόγια των βιομηχανιών μέσης τάσης. Προχωρούμε σε εντατικοποίηση. Βγαίνουμε στο κυνήγι, με κάθε τρόπο και μέσο, όλων των στρατηγικών κακοπληρωτών, όποιοι κι αν είναι. Όπως δήλωσα εξαρχής, τέτοιες συμπεριφορές πλέον δεν είναι δυνατόν να γίνονται ανεκτές.

Εδώ, θα πρέπει να υπογραμμίσω ότι οι ευπαθείς ομάδες προστατεύονται από το κοινωνικό οικιακό τιμολόγιο. Η Δ.Ε.Η. αποδεικνύει την κοινωνική της ευαισθησία, ακόμα και στη δύσκολη κατάσταση στην οποία βρίσκεται, προτείνοντας μέσα στο πακέτο διάσωσης έκπτωση 50% στο ανταγωνιστικό σκέλος του κοινωνικού οικιακού τιμολογίου για άτομα με μηχανική υποστήριξη. Βεβαίως, θα προχωρήσουμε επίσης στην τιτλοποίηση των οφειλών προς τη Δ.Ε.Η., ούτως ώστε να βελτιωθεί ακόμα περισσότερο η ταμειακή θέση της επιχείρησης.

Στα μέτρα αποκατάστασης θα πρέπει να συμπεριληφθούν, σύμφωνα με την προαναγγελία της κυβέρνησης και μετά από συμφωνία με τους θεσμούς, αφενός η καταβολή των Υ.Κ.Ω., ύψους 200 εκατομμυρίων ευρώ, παλαιότερων ετών, αφετέρου η κατάργηση των δημοπρασιών ΝΟΜΕ που αποκαθιστά μια σοβαρότατη στρέβλωση, σε βάρος της Δ.Ε.Η. στην αγορά.

Με όλα αυτά τα μέτρα, η Δ.Ε.Η. για την επόμενη περίοδο καταφέρνει να βγει από την επιφάνεια και να αναπνεύσει. Όμως, είναι αυτά αρκετά; Η απάντηση είναι κατηγορηματικά, όχι.

Αυτά τα μέτρα αποτελούν ένα προσωρινό αντίδοτο στο πρόβλημα ρευστότητας και όχι στο δομικό πρόβλημα βιωσιμότητας της επιχείρησης. Γι' αυτό, θα χρειαστούμε διαρθρωτικές δράσεις μετασχηματισμού της επιχείρησης σε μια νέα αναπτυξιακή τροχιά. Πρόκειται για έξι διαρθρωτικές παρεμβάσεις, κάποιες εκ των οποίων θα ληφθούν σε συνεννόηση, διαβούλευση και συμφωνία με την κυβέρνηση, την ευρωπαϊκή επιτροπή, τους θεσμικούς φορείς και τις τράπεζες. Οι παρεμβάσεις αυτές είναι:

1. Απογαλακτισμός της Δ.Ε.Η. από τον στενό εναγκαλισμό των διαδικασιών του δημοσίου και λειτουργία της επιχείρησης, ως πραγματικής εισηγμένης. Αυτό αφορά στην εταιρική διακυβέρνηση και την ανταγωνιστική λειτουργία της επιχείρησης.
2. Ένα νέο μπίζνες πλαν, το οποίο θα έχει καταρτιστεί μέχρι το τέλος του έτους.
3. Απολιγνιτοποίηση, με διάλογο με τις τοπικές κοινωνίες και με γνώμονα την ανάπτυξή τους.
4. Ανάπτυξη Α.Π.Ε., έναν τομέα στον οποίον η επιχείρηση έχει μείνει πολύ πίσω και θα χρειαστεί τα επόμενα χρόνια να πρωταγωνιστήσει.
5. Εκσυγχρονισμός εμπορίας με καινούργια εμπορική πολιτική και προϊόντα, όχι μόνο οριζόντια αλλά και στοχευμένα.
6. Ψηφιακός μετασχηματισμός όλου του Ομίλου στην παραγωγή, τα δίκτυα, την εμπορία.

Εν κατακλείδι με την άμεση λήψη των μέτρων αποκατάστασης που παρουσιάσαμε, αλλά και την έναρξη των διαρθρωτικών δράσεων μετασχηματισμού της Επιχείρησης, πιστεύουμε ότι σταδιακά ο Όμιλος Δ.Ε.Η. μπορεί να επανέλθει σε σταθερή αναπτυξιακή τροχιά, εντός της επόμενης τριετίας, βλέποντας τα πρώτα απτά αποτελέσματα σε επίπεδο ισολογισμού, πιθανόν και εντός της χρήσης του 2020. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα υπάρξει μια εναλλαγή συναδέλφων από την πλειοψηφία και από την μειοψηφία, όταν θα δίνουμε το λόγο.

Έχουν εγγραφεί 22 ομιλητές.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Οι συνάδελφοι που θα μιλήσουν στην αρχή εκ μέρους των κομμάτων, προφανώς πρέπει να μιλήσουν περισσότερο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν έχω εκπροσώπους κομμάτων, έχω συναδέλφους.

**ΓΕΩΡΓΙΟΣ ΑΡΒΑΝΙΤΙΔΗΣ:** Ας το αποφασίσουμε, κύριε Πρόεδρε, γιατί εξάλλου η Κυβέρνηση ήρθε για να ακούσει απόψεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κανείς δεν εκπροσωπεί το κόμμα του, όλοι μιλάνε το ίδιο. Απλά, βάλαμε μια σειρά.

**ΓΕΩΡΓΙΟΣ ΑΡΒΑΝΙΤΙΔΗΣ:** Είναι τέτοιο το θέμα που νομίζω ότι και ο Υπουργός έχει διάθεση να ακούσει τις τοποθετήσεις των κομμάτων. Βεβαίως και έτσι είναι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς.

**ΓΕΩΡΓΙΟΣ ΑΡΒΑΝΙΤΙΔΗΣ:** Επιλέξτε το, εσείς ξέρετε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καταρχήν, όταν υπάρχουν πολλοί ομιλητές δεν μπορεί η συνεδρίαση να τελειώσει σε μισή ώρα. Αναγκαστικά όσοι θέλουν και ιδιαίτερα αυτοί που θέλουν να μιλήσουν, αλλά και όλοι, γιατί μας ενδιαφέρει το θέμα, θα μείνουμε εδώ πέρα κάποιες ώρες. Ξεκινάμε από αυτό. Με δεδομένο, λοιπόν, ότι θα μείνουμε ώρες, ας μην υπάρχει καβγάς ποιος θα είναι πρώτος, ποιος θα είναι δεύτερος, ποιος θα είναι τρίτος. Δεν γίνεται να μιλήσουν όλοι συγχρόνως.

Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θεωρούμε ότι καλώς ο Υπουργός ζήτησε να γίνει συζήτηση στην Βουλή. Είναι μια πολύ σημαντική συζήτηση. Εκ των προτέρων πρέπει να πω ότι θεωρώ έλλειμμα της κυβερνητικής επιλογής να μην έρθει στην αρμόδια Επιτροπή της Βουλής η συζήτηση για τον Πρόεδρο του Διοικητικού Συμβουλίου. Έχουμε ήδη ανακοινώσει δημόσια, ότι η τοποθέτηση του νέου Προέδρου της Δ.Ε.Η. έγινε κατά παράβαση του Κανονισμού της Βουλής που ρητά προβλέπει, ότι πριν από την εκλογή του και την τοποθέτησή του πρέπει να μεσολαβήσει διατύπωση γνώμης από την Βουλή, την αντίστοιχη Διακομματική Επιτροπή. Θεωρώ, ότι κανείς δεν έχει να κρύψει τίποτα. Αντίθετα θα έδινε πολλή δύναμη……

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Με συγχωρείτε που σας διακόπτω, αλλά ούτε και ο κύριος Παναγιωτάκης είχε έρθει, νομίζω στην δεύτερη θητεία του.

**ΣΩΚΡΑΤΗΣ ΦΑΜΕΛΛΟΣ:** Λάθος κάνετε, κύριε Πρόεδρε. Θα το πούμε στη Διάσκεψη των Προέδρων. Περιμένουμε τη γνώμη του Νομικού Συμβουλίου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν είναι υποχρεωτικό αυτό που λέτε.

**ΣΩΚΡΑΤΗΣ ΦΑΜΕΛΛΟΣ:** Πάντως, το σχόλιό σας δεν συμβάλλει στη διαδικασία αυτή τη στιγμή. Είναι η άποψη του κόμματός μας έχει διατυπωθεί στη Διάσκεψη των Προέδρων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν είναι θέμα άποψης, είναι θέμα αν είναι σωστό.

**ΣΩΚΡΑΤΗΣ ΦΑΜΕΛΛΟΣ:** Νομίζω ότι πρέπει να περιμένετε την τοποθέτηση του νομικού συμβούλου της Διάσκεψης των Προέδρων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)** Κοιτάξτε, γιατί κάποιος που το

ακούει αυτό, όμως, να ξέρετε ότι υπάρχει και άλλη ανάγνωση.

**ΣΩΚΡΑΤΗΣ ΦΑΜΕΛΛΟΣ:** Σε κάθε περίπτωση, κύριες Πρόεδρε, αυτό που εμείς λέμε και ο ΣΥΡΙΖΑ και νομίζω ότι αυτό το κατανοείτε και πολιτικά, είναι ότι πέρα από την παράβαση του Κανονισμού της Βουλής, κανείς δεν έχει να κρύψει τίποτα, αντίθετα την Δ.Ε.Η. και τη Διοίκησή της θα την βοηθούσε μια συζήτηση στην αντίστοιχη Διακομματική Επιτροπή της Βουλής.

Όσον αφορά τώρα το θέμα που συζητάμε σήμερα.

Κύριε Υπουργέ, περιμέναμε μια συζήτηση ουσίας για τα στρατηγικά προβλήματα της Δ.Ε.Η.. Θεωρώ ότι ήμασταν υπερβολικά καλοπροαίρετοι, γιατί μας διαψεύσατε. Σας καλέσαμε εδώ και πολύ καιρό για μια σοβαρή συζήτηση για τη Δ.Ε.Η., παρότι η κινδυνολογική και καταστροφολογική παρουσία σας το τελευταίο διάστημα δεν προμήνυε μια σοβαρή συζήτηση. Και μάλιστα σήμερα άκουσα και από εσάς και από τον Πρόεδρο, τον νέο Πρόεδρο, του οποίου εμείς του ευχόμαστε καλή επιτυχία, γιατί μας ενδιαφέρει ο εθνικός φορέας αυτός, μια επέκταση της καταστροφολογίας. Απειλήσατε για έξοδο της Δ.Ε.Η. από το ταμπλό. Απειλήσατε για ρευστοποιήσεις. Πρέπει να σας πω, κύριε Υπουργέ, ότι αυτά τα οποία θέσατε αφορούν, πλέον και την Επιτροπή Κεφαλαιαγοράς και την δική σας θεσμική θέση. Σας έχουμε προειδοποιήσει ότι πρέπει να είμαστε πιο σοβαροί με τη Δ.Ε.Η. σε αυτά που λέμε, γιατί ο στόχος μας είναι να την στηρίξουμε και όχι να την φθείρουμε, ακόμα και σε επίπεδο διαδόσεων, όπως κάνετε πολλές φορές, αναφέροντας ότι η Δ.Ε.Η. «τη βγάζει δεν τη βγάζει» και όχι «οφείλουμε να κάνουμε τα πάντα για να έχουμε μια δυνατή Δ.Ε.Η. στην Ελλάδα». Από εκεί και μετά είναι γεγονός ότι έχετε προσπαθήσει σε μια επικοινωνιακή πλημμυρίδα να καλύψετε ένα τριπλό σχέδιο. Πρώτα απ' όλα την ανεπάρκεια που έχετε στα δημοσιονομικά και την αδυναμία που έχετε να βοηθήσετε εκ μέρους της Πολιτείας την Δ.Ε.Η., ως οφείλετε.

Πρώτα απ' όλα, την ανεπάρκεια που έχετε στα δημοσιονομικά και την αδυναμία που έχετε να βοηθήσετε εκ μέρους της πολιτείας τη Δ.Ε.Η., ως οφείλετε και έτσι να μεταφέρετε βάρη στους πολίτες. Μέσα σε δύο μήνες, έχετε αποτύχει να στηρίξετε δημοσιονομικά ως οφείλετε την Δ.Ε.Η. και μεταφέρετε βάρη στους πολίτες 500 εκατ. €.

Ταυτόχρονα, το σχέδιό σας περιλαμβάνει πώληση δικτύων και ιδιωτικοποίηση ακίνητης περιουσίας και ιδιωτικοποίηση παραγωγικής περιουσίας της Δ.Ε.Η. και εξυπηρέτηση ιδιωτών εναλλακτικών παρόχων, που θα προχωρήσουν σε αλυσιδωτές αυξήσεις και με βελτίωση παραμέτρων κερδοφορίας σ' αυτούς, κύριε Υπουργέ, χωρίς να κάνουν ούτε μία επένδυση, χωρίς κανένα ρίσκο.

Θα διαβάσω, λοιπόν, τι λέει η «ΚΑΘΗΜΕΡΙΝΗ» σήμερα για να καταλάβετε, κυρίες και κύριοι συνάδελφοι: «Η πλευρά της αγοράς των ιδιωτών εναλλακτικών παρόχων υποδέχθηκε με ανακούφιση την αναπροσαρμογή προς τα πάνω του τιμολογίου που ανέμενε εδώ και καιρό. Οι ιδιώτες προμηθευτές αναμένουν την έγκριση των μέτρων για να ξεκινήσουν τους δικούς τους υπολογισμούς. Δεν είναι τυχαίο για παράδειγμα, ότι σχεδόν στο σύνολό τους αναγκάστηκαν να κάνουν έκπτωση τους συνεπείς μετά τη Δ.Ε.Η.».

Κύριε Υπουργέ, νομίζω ότι αυτό είναι σημαντική ευθύνη την οποία αναφέρουμε. Το αποτέλεσμα των μέτρων που έχετε μέχρι στιγμής ανακοινώσει, περιλαμβάνουν μεγάλη επιβάρυνση, σχεδόν χαράτσωμα των μικρομεσαίων επιχειρήσεων στην Ελλάδα, που θα επιβαρυνθούν στο πραγματικό κόστος της επιχειρηματικότητας του εμπορίου και της μικρομεσαίος βιοτεχνίας με ποσοστά άνω του 12%, διότι θα χρεωθούν καθαρά και τη μείωση της έκπτωσης λόγω συνέπειας και του 7% της αύξησης, γιατί ο Φ.Π.Α γι' αυτούς δεν είναι πραγματικό κόστος, είναι ισοσκελισμένο ισοζύγιο.

Άρα, λοιπόν, επιλέγετε κύριε Υπουργέ, να επιβαρύνετε με 500 εκατ. € περίπου την κοινωνία, να επιβαρύνετε τα νοικοκυριά, που δεν θα απολαύσουν την έκπτωση που η δική μας κυβέρνηση κατόρθωσε να τους αποδώσει το Φ.Π.Α, και να χάσει πελάτες η Δ.Ε.Η..

Δεν ακούσαμε τίποτα για το μέλλον, τίποτα για τη παραγωγή, τίποτα για το αγροτικό και παραγωγικό κόστος, δεν ακούσαμε τίποτα για κοινωνικά τιμολόγια, για ενεργειακή φτώχεια, δεν ακούσαμε τίποτα για την προσαρμογή στις κλιματικές συνθήκες, αλλά ακούσαμε μια θεατροποιημένη ασυνέπεια.

Μας είπατε ότι δεν θα επιβαρυνθεί κανείς με μια τριπλή σχεδόν αύξηση κόστους. Μου θυμίσατε το 0%+0%=14. Το ίδιο παιχνίδι παίζετε, κύριε Χατζηδάκη.

Μας κατηγορείτε για αποτυχία της μικρής Δ.Ε.Η.. Και έρχεστε σήμερα να πείτε δημοσίως - και καλά κάνατε τώρα, πια - ότι δεν πρέπει να πουληθεί κανένα υδροηλεκτρικό εργοστάσιο. Δηλαδή, την μη πώληση υδροηλεκτρικών που καταφέραμε εμείς εν μέσω μνημονίου και χρεοκοπίας που εσείς φέρατε στην Ελλάδα, τώρα τα υπερασπίζεστε και εσείς. Σας καλωσορίζουμε, κύριε Χατζηδάκη! Η μη εφαρμογή του σεναρίου της «μικρής Δ.Ε.Η.» σας οδήγησε και εσάς σήμερα να υπερασπιστείτε τα υδροηλεκτρικά εργοστάσια, τα διαμάντια της ελληνικής παραγωγής της ηλεκτρικής ενέργειας.

Λέτε ένα τεράστιο ψέμα, ότι θα παίρνατε 2 δισ. € από την πώληση της μικρής Δ.Ε.Η., όταν το EBITDA της μικρής Δ.Ε.Η. ήταν 150 εκατ. €. Δηλαδή, λέτε στην οικονομία ότι μπορεί κάποιος να δώσει 15 φορές πάνω το EBITDA μιας επιχείρησης εν μέσω μνημονίου; Ούτε 5 φόρες πάνω το EBITDA δεν μπορούσε να πάρει η μικρή Δ.Ε.Η.. Λέτε ψέματα για το ποσό που θα έπαιρνε η Δ.Ε.Η. γιατί κανένας δεν εκδήλωσε ενδιαφέρον για την μικρή Δ.Ε.Η..

Επιπλέον, μας χρεώνετε τα ΝΟΜΕ. Να πω, λοιπόν, εδώ στην Επιτροπή ότι τα ΝΟΜΕ ήταν εργαλεία της κυβέρνησης Σαμαρά-Βενιζέλου. Εμπεριέχονται στην 4η αξιολόγηση- έχω το 4th Review μαζί μου. Το καλοκαίρι του 2014, ο Υφυπουργός που ξέρει πάρα πολύ καλά τα ευρωπαϊκά, μπορεί να το επιβεβαιώσει, αλλιώς εγώ θα καταθέσω το έγγραφο στην Επιτροπή. Θέλω, κύριε Υπουργέ, να επιβεβαιώσετε ότι τα ΝΟΜΕ μαζί με την μικρή Δ.Ε.Η. ήταν στο 2ο μνημόνιο στην 4η αξιολόγηση.

 Ξέρετε, ο κ. Ζερβός, ως Πρόεδρος και η κυρία Κατερινάρη, τότε στο Συμβούλιο της Δ.Ε.Η., είχαν τοποθετηθεί αρνητικά για τις ΝΟΜΕ, το 2013. Μην κοροϊδεύετε κανένα λοιπόν. Δικά σας επίπτωση, της δικιάς σας χρεοκοπίας ήταν και οι ΝΟΜΕ και της καθυστερημένης προσαρμογής σας στην απελευθέρωση της αγοράς ενέργειας, που δεν έγινε ποτέ για την Ελλάδα, γιατί καθυστερήσατε και στον ευρωπαϊκό εκσυγχρονισμό.

Εμείς από τη μεριά μας πετύχαμε - για να ξεκαθαρίσουμε τι έκανε ο καθένας - το ‘15-’18, η τιμή του ηλεκτρικού ρεύματος να μειωθεί μεσοσταθμικά 12% και με αυτό πρέπει να αναμετρηθείτε, κύριε Χατζηδάκη, γιατί εσείς θα κάνετε αύξηση στον πρώτο μήνα. Χωρίς πώληση δικτύων ή μονάδων, με μείωση του δανεισμού της επιχείρησης κατά 1 δισ. €, ενώ προχωρούσαν οι επενδύσεις.

Μιλάτε, κύριε Πρόεδρε, για μια επιχείρηση στο όριο της καθίζησης. Γιατί τότε στον ισολογισμό του 2018 ο όμιλος έχει επενδύσεις περίπου 750 εκατ. €; Ποια χρεοκοπημένη επιχείρηση μπορεί να μειώσει τον δανεισμό και να έχει επενδύσεις; Γιατί λέτε ψέματα στην κοινωνία; Πολύ απλά δημιουργείτε ένα κινδυνολογικό σενάριο για να δικαιολογήσετε την επιβάρυνση με 500 εκατ. € των καταναλωτών.

Βέβαια, την ίδια περίοδο εμείς διαμορφώσαμε σύγχρονα κοινωνικά τιμολόγια, κύριε Χατζηδάκη, εκσυγχρονίσαμε την αγορά και τους φορείς ενέργειας με βάση την ευρωπαϊκή νομοθεσία. Αυτό είναι και το δικό σας στοίχημα: Να κρατήσετε χαμηλά την τιμή ενέργειας, χωρίς πώληση περιουσίας, να προωθήσετε την ανασυγκρότηση της εταιρείας για να είναι βιώσιμη και ανταγωνιστική, γιατί η πρώτη σας προσπάθεια που ακούμε σήμερα, είναι μια ηχηρή αποτυχία.

Μιλήσατε για τα δικαιώματα άνθρακα, κύριε Χατζηδάκη. Ξέρετε ότι ο κ. Σαμαράς στο Συμβούλιο Κορυφής του 2014 - και ζητώ και αυτό να το επιβεβαιώσει ο κ. Υπουργός που ήταν τότε στην Ευρωπαϊκή Επιτροπή - δέχθηκε η Ελλάδα να μην έχει δωρεάν δικαιώματα άνθρακα, δηλαδή η Δ.Ε.Η. να επιβαρύνεται με αυτό το κόστος δικαιωμάτων άνθρακα; Γιατί το κρύβετε από την ελληνική κοινωνία; Επιλογή της κυβέρνησης Σαμαρά - Βενιζέλου ήταν το 2014 να απολέσουμε δικαιώματα δωρεάν δικαιωμάτων και αυτό πρέπει να το δούμε ξεκάθαρα στην οδηγία για την εμπορία.

 Προτείνετε λοιπόν την εκμετάλλευση όλων όσων πετύχαμε εμείς με το Φ.Π.Α και το ΕΤΜΕΑΡ, το είπατε, για να επιβαρύνετε μέσα από το Φ.Π.Α 300 εκατ. την ελληνική κοινωνία και περισσότερο τους επαγγελματίες, να μειώσετε την έκπτωση 5%, άρα να επιβαρυνθούν όλοι οι καταναλωτές 5% και ταυτόχρονα να ρισκάρετε με την αξιοποίηση του ΕΤΜΕΑΡ με κίνδυνο ή να μειωθεί το αποθεματικό - πρέπει να δεσμευτείτε για το αποθεματικό- ή να αυξηθεί το ΕΤΜΕΑΡ το 2019 – 2020 και θέλουμε μια δήλωσή σας, κύριε Υπουργέ, σήμερα, ότι δεν θα αυξηθεί το ΕΤΜΕΑΡ την περίοδο 2019 - 2020 και θα υπάρχει αποθεματικό για την αγορά των ανανεώσιμων πηγών ενέργειας.

 Όλα αυτά όμως, κ. Υπουργέ, γίνονται διότι πολύ απλά ο κ. Σταϊκούρας δεν σας δίνει τα 200 εκατ.. Το σενάριο που έχετε στα δημοσιονομικά αποτυγχάνει. Είναι δέσμευση της πολιτείας να δοθούν τα ΥΚΩ του 2007 - 2011 φέτος. Είναι 200 εκατ. με εισήγηση της ΡΑΕ. Δεν δίνετε τα 200 εκατ. από τα πλεονάσματα, γιατί εμείς από το κοινωνικό μέρισμα δώσαμε το 2017, 360 εκατ. και καλύψαμε τα ΥΚΩ μέχρι το 2016. Δεν τα δίνετε τώρα στη Δ.Ε.Η., της στερείτε δημόσια χρηματοδότηση που οφείλουμε στη Δ.Ε.Η. ως πολιτεία, με αποτέλεσμα να μεταφέρεται ένα χαράτσι 200 εκατ. στους Έλληνες καταναλωτές και για ποιο λόγο; Για να αυξήσουν τα κέρδη τους οι εναλλακτικοί πάροχοι, να μειωθεί η ανταγωνιστικότητα της Δ.Ε.Η. ως προς το πελατολόγιο της και να χάσει και άλλους πελάτες και έτσι να συνεχίσετε εσείς το πολύ μεγάλο ψέμα που είπατε ότι εμείς δεν διεκδικήσαμε οφειλές, όταν όλα όσα παρουσίασε ο νέος διευθύνων σύμβουλος έχουν πάει σε νομικά γραφεία από την προηγούμενη διοίκηση. Η διεκδίκηση ληξιπρόθεσμων, τελικών πελατών, η τιτλοποίηση οφειλών, το πρόγραμμα της Qualco υπάρχουν αυτή τη στιγμή εγγεγραμμένα ήδη στον προγραμματισμό της Δ.Ε.Η., δεν είναι δικά σας, δεν είναι καινούργια.

Το μόνο το οποίο αναφέρατε είναι μια πιθανή πώληση του ΑΔΜΗΕ, του ΔΕΔΔΗΕ, της ΔΕΗ ιδιωτικοποίηση και να μας κατηγορήσετε για τον ΑΔΜΗΕ, όπου θέλω να σας θυμίσω κάτι, κ. Χατζηδάκη, γιατί αυτό θα στοιχειώνει για πάντα τη Ν.Δ.. Η απόφαση της κυβέρνησης Σαμαρά - Βενιζέλου ήταν να πουλήσει το 66% του ΑΔΜΗΕ. Ακυρώσαμε το διαγωνισμό αυτό, κρατήσαμε το δημόσιο έλεγχο και αυτή τη στιγμή έχουμε έναν ανταγωνιστικό στρατηγικό επενδυτή προς όφελος της χώρας μας. Σε τέτοια πολιτική σας καλούμε να συνηγορήσετε, όπως κάναμε και στο ΔΕΣΦΑ που ακυρώσαμε έναν διαγωνισμό, που σχεδόν πλήρωνε το ελληνικό δημόσιο τον επίδοξο αγοραστή.

Θέλουμε, λοιπόν, κύριε Υπουργέ, να σας προτείνουμε η συζήτηση αυτή να συνεχιστεί με στρατηγικούς όρους, χωρίς αυξήσεις προς τον καταναλωτή που ενσωματώνουμε μέσα τη μείωση του Φ.Π.Α ή τη μείωση του συνεπούς καταναλωτή. Πρέπει να βοηθήσουμε τους συνεπείς καταναλωτές και να βρούμε και εργαλεία, τα οποία θα βοηθήσουν έναν διακανονισμό οφειλών για πολλές κοινωνικές ομάδες που το έχουν ανάγκη. Αυτό πρέπει να το δείτε και το έχουμε καταθέσει και με ερώτηση, αν θέλετε να προχωρήσουμε σε κάποιες κοινωνικές ρυθμίσεις προς όφελος της Δ.Ε.Η.. Όχι άλλη κινδυνολογία όμως, κύριε Υπουργέ. Δεν κάνετε καλό στην επιχείρηση, δεν κάνετε καλό στην ενεργειακή αγορά της χώρας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ :** Συζητάμε σήμερα ενώπιον του κ. Υπουργού, που γι' αυτό το λόγο ήρθε, γι' αυτό το μεγάλο θέμα, το μέλλον της πιο κρίσιμης ίσως ελληνικής επιχείρησης και όχι μόνο στην ενέργεια.

Έγινε με τις τοποθετήσεις η αναδρομή αν η μικρή Δ.Ε.Η. είχε προοπτική ή όχι - ήταν μια λύση όμως για την εποχή της - ότι η Δ.Ε.Η. το 2014 είχε 90 εκατ. κέρδη – γεγονός - ότι σήμερα έχει ζημίες περίπου 900 εκατ. - γεγονός - και ότι η κεφαλαιοποίηση έχει κατρακυλήσει στο ένα έκτο της αξίας το 2018 από το 2014.

Εμφανίστηκε σήμερα ο κ. Φάμελλος υπερασπιζόμενος μια πολιτική, την πολιτική του ΣΥΡΙΖΑ, χωρίς να αναγνωρίσει ότι έχει τεράστιες ευθύνες και η δική τους περίοδο για την κατάσταση της επιχείρησης. Χαμένες ευκαιρίες, καθυστερήσεις, λάθη, παραλείψεις, λάθος αποφάσεις, λάθος προτεραιότητες για τις ΥΚΩ.

Μιλάμε για τις ΥΚΩ, αλλά το ζήτημα είναι οι διασυνδέσεις και η καθυστέρηση των διασυνδέσεων που επιβάρυναν τις ΥΚΩ 300 εκατομμύρια περίπου το χρόνο, για την αποεπένδυση των λιγνιτικών μονάδων που έχουν αυξημένο κόστος CO2, για τη διαδικασία των ΝΟΜΕ και βέβαια, εάν επικαλείται τα 700 εκατομμύρια επενδύσεων, ελπίζω να μην είναι η Πτολεμαΐδα 5, που είναι ένα μεγάλο πρόβλημα το οποίο θα βρούμε μπροστά μας, με πιο κόστος θα παράγει, με ποια δικαιώματα και αν τελικά το breaking point, δηλαδή, το κόστος παραγωγής είναι υψηλότερο τελικά από τις τιμές παραγωγής. Η τιμή παραγωγής με την τιμή διάθεσης θα επιδοτείται και αυτή.

Οι οφειλές 3,5 δισ.. 1,4 στη μεγάλη εποχή της κρίσης, στην κατάρρευση της ελληνικής κοινωνίας συν 2 δις τότε το αφήγημα της περιόδου, όπου όλα έβαιναν καλώς, βελτιωνόμασταν, τι ήταν αυτό που οδήγησε τους Έλληνες καταναλωτές στο να έχουν αδυναμία να πληρώσουν 2 δισ. επιπλέον, τα οποία εκτίναξαν αυτή τη δυνατότητα που είχε να αντλήσει κεφάλαια η Δ.Ε.Η.; Βέβαια, όλα αυτά οδήγησαν σε αδιέξοδο ρευστότητας, σε αδιέξοδο προσαρμογής της Δ.Ε.Η. στα νέα δεδομένα που διαρκώς ήταν και πιο δύσκολα, της ενεργειακής μετάβασης.

Ερχόμαστε σήμερα στο παρά πέντε, η κυβέρνηση που βέβαια δήλωνε ότι ήταν έτοιμη εδώ και καιρό, φέρνει ένα μη ολοκληρωμένο πρόγραμμα, απλά, μέσα στις εξαιρετικά δύσκολες ταμειακές ανάγκες, χωρίς να αντιμετωπίζει ολιστικά το ζήτημα της Δ.Ε.Η.. Δεν το έχει πει ακόμα. Φέρνει μέτρα, λοιπόν, ταμειακής ενίσχυσης και πρέπει, κύριε Πρόεδρε και κύριοι Υπουργοί, να μας πείτε πόσο συνεισφέρει το κάθε μέτρο. Αυτή είναι σοβαρή οικονομική συζήτηση.

Λέτε, λοιπόν, ότι αυξάνουν τα τιμολόγια με μια φοβερή εξίσωση όπου ίσα βάρκα - ίσα νερά, κύριε Υπουργέ, εντάξει, είναι αυξήσεις, διότι εδώ και τέσσερις μήνες έχουμε τη μείωση του Φ.Π.Α και άρα, λοιπόν, στην ουσία θα έχουμε αύξηση από τους τελευταίους λογαριασμούς και ο ανταγωνισμός μπορεί να το χρησιμοποιήσει αυτό για προσέλκυση πελατών. Είναι πραγματικό γεγονός και κάποιος πρέπει να απαντήσει, εάν αυτό το οποίο επιλέγετε τελικά οδηγεί ή όχι πελάτες, μαζί με τη μείωση της συνέπειας, σε άλλους δρόμους, που είναι πολύ πιθανό να συμβεί.

Εφτακόσια πενήντα είναι τα εκατομμύρια που χρειάζεστε ή πεντακόσια και για ποιο λόγο; Εφτακόσια πενήντα είπατε, κύριε Πρόεδρε. Πεντακόσια είναι τα μέτρα. Τα υπόλοιπα 250 εκατομμύρια πώς και από πού θα επιδιωχθούν; Υπάρχει, λοιπόν, μπροστά μας και άλλο πακέτο μέτρων;

Η Κυβέρνηση λέει, λοιπόν, ότι απενεργοποιεί την ωρολογιακή βόμβα, αλλά βάζει φιτιλιές στα νοικοκυριά και στους καταναλωτές, οι οποίοι θα πληρώσουν.

Δύο μήνες μετά τις διαβεβαιώσεις του Πρωθυπουργού στις προγραμματικές δηλώσεις, ότι δεν υπάρχουν αυξήσεις, υπάρχουν πραγματικές αυξήσεις που βέβαια θα κριθεί στη συνέχεια, εάν αυτός ο λογαριασμός και πόσο θα επιβαρύνει τους πολίτες και αυτό θα φανεί, κύριε Πρόεδρε, όταν μας πείτε αυτό το μέτρο τι περιμένετε να αποδώσει, πόσα χρήματα θα μπουν στο ταμείο.

Για την οικονομία του χρόνου θα συμπυκνώσω τις απόψεις μου. Νομίζω, ότι οφείλετε να μας φέρετε ένα ολοκληρωμένο σχέδιο, να μας πείτε ποιες είναι οι προτάσεις των συμβούλων, κατά καιρούς, που έχουν παραδοθεί στη Διοίκησή σας και αν επιδιώκετε εθνική συναίνεση και διακομματική συναίνεση, κύριε Υπουργέ, ενημερώστε τα κόμματα στη Δ.Ε.Η., στο Υπουργείο σας, να υπάρχει μια πολύ σοβαρή συζήτηση, όπου όλες οι παράμετροι του προβλήματος θα φωτιστούν με ξεκάθαρη ατζέντα από εσάς, με πραγματικές προτάσεις και εκεί να κριθούμε όλοι στο πόσο και πώς θα βάλουμε πλάτη σε όλα αυτά.

Έχω ορισμένα ερωτήματα, βέβαια. Για το αύριο, αφήστε το, ποιος θα είναι ο ρόλος στην ενεργειακή αγορά της Δ.Ε.Η., ποια θα είναι η θέση των εργαζομένων, τι θα αποδώσει το κάθε μέτρο;

 Θα έχουμε δημόσιο έλεγχο, που για εμάς είναι κρίσιμος, προστασία των εργασιακών δικαιωμάτων, πόσο και πού θα φτάσουν τα τιμολόγια;

Ποια θα είναι η πολιτική μας για τις ΑΠΕ;

Πώς θα αυξηθεί και πότε αυτό το 3% και με ποια βήματα;

Τι θα κάνετε με ενεργειακές κοινότητες, με τη διάχυση των παραγωγών, με τους prosumers, με τους έξυπνους μετρητές, όλα αυτά τα ζητήματα τα οποία είναι ιδιαίτερα κρίσιμα, αν θέλει κάποιος να μιλάει για μια άλλη επιχείρηση με έναν διακριτό, συγκεκριμένο ρόλο στην αγορά της ενέργειας;

Ερωτήματα: Ιδιωτικοποίηση του ΔΕΔΔΗΕ, με ποιο τρόπο θα γίνει αυτό; Με γεωγραφικό σπάσιμο, μέσα από μετοχές ή θα γίνει με τις εγγυήσεις των τραπεζών, διότι η περιουσία του ΔΕΔΔΗΕ βρίσκεται αυτή τη στιγμή υποθηκευμένη στις τράπεζες, με εγγυήσεις στις τράπεζες collateral για το δανεισμό; Που θα πάνε τα χρήματα της πιθανής ιδιωτικοποίησης;

Δεν άκουσα επίσης καθόλου να αναφέρεστε στο θέμα της αναδιάρθρωσης των τραπεζικών υποχρεώσεων της Δ.Ε.Η.. Δεν είναι μέσα στις κρίσιμες παραμέτρους που πρέπει κάποιος να δει, προκειμένου να μιλήσει για βιωσιμότητα ή μη της επιχείρησης;

Στο μεγάλο στόχο που έχετε βάλει για τιτλοποίηση των απαιτήσεών σας και για την στρατηγική επιλογή του να πιέσετε τους κακοπληρωτές- μας είπατε και παραδείγματα- που δεν διαφέρει καθόλου από τον λαϊκισμό άλλων εποχών.

 Καθαροί στόχοι, λοιπόν, τι περιμένετε να μαζέψετε; Σε αυτή την απάντηση που προσδοκώ από τον Πρόεδρο, να πείτε αυτά τα 5-6 μέτρα, ακόμη και το φτιασίδωμα των μέτρων με την μείωση των τιμολογίων για τις κρίσιμες κοινωνικές ομάδες, όπως των ΑΜΕΑ ή το ζήτημα του «θα κόψουμε αυτά τα προνόμια που κάποιοι εργαζόμενοι έχουν στη Δ.Ε.Η.». Πόσα θα είναι αυτά τα χρήματα και στο μείγμα αυτών των μέτρων, τι συνεισφορά έχουν;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος Και Ενέργειας):** Είστε υπέρ;

**ΓΕΩΡΓΙΟΣ ΑΡΒΑΝΙΤΙΔΗΣ:** Δεν είπα κάτι τέτοιο, είπα τι συνεισφέρει όλο αυτό; Κοιτάξτε, αυτά τα ερωτήματα τα οποία αναφέρονται σημειακά, «αν είσαι ή δεν είσαι», δεν νομίζω ότι είναι σοβαρή συζήτηση και ένα μήνυμα πολιτικής. Οτιδήποτε υπηρετεί την βιωσιμότητα της Δ.Ε.Η. στην κατάσταση που βρίσκεται, είναι κρίσιμο να συζητηθεί και να συμφωνηθεί. Αν εσείς πιστεύετε, ότι αυτό το κομμάτι είναι το κρίσιμο κομμάτι, πέστε μας πόσα θα εισπράξετε, γιατί αυτό είναι μια σοβαρή συζήτηση. Πεντακόσια εκατομμύρια από πού και πώς, πόσο κάνει το ΕΤΜΕΑΡ, πόσο είναι οι άλλες επιλογές τις οποίες έχετε;

Το ένα ευρώ που ο Συνήγορος του Καταναλωτή διαρκώς εγκαλεί, είναι μέσα, το έχετε προϋπολογίσει;

Υπάρχουν υποχρεώσεις του Δημοσίου προς τη Δ.Ε.Η.. Υπάρχουν και πόσες είναι; Υπάρχουν προκαταβολές για μελλοντικές καταναλώσεις του Δημόσιου; αυτό κοστίζει στο σχέδιο σας; Γιατί αν υπάρχουν προκαταβολές που επέλεξε η προηγούμενη Κυβέρνηση να είναι μέσα στις επιλογές ενίσχυσης της ρευστότητας, αυτά θα λείψουν από την επόμενη χρονιά.

Τέλος πρέπει να σκεφθείτε, αυτή η μείωση των δύο χρόνων του ΕΤΜΕΑΡ, αν έχει επίπτωση ή δεν έχει επίπτωση στο μεγάλο σχέδιο για αύξηση των ΑΠΕ και αν αυτά είναι απλά ως εικόνα ή έχουν ουσία ή θα είναι κρίσιμη επιλογή για το πώς θα προχωρήσουμε σε αυτό που έχουμε ανάγκη, στις περισσότερες ανανεώσιμες πηγές ενέργειας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ.Αρβανιτίδη, το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ κύριε Πρόεδρε.

Βεβαίως, είναι φανερό ποιοι είναι οι συνένοχοι στο έγκλημα και οι συνένοχοι στο έγκλημα είναι η Ν.Δ., ο ΣΥ.ΡΙΖ.Α και το ΠΑ.ΣΟ.Κ., όσον αφορά την εξέλιξη της πορείας της αγοράς ηλεκτρικής ενέργειας, των υψηλών τιμολογίων όπου πληρώνουν τα λαϊκά νοικοκυριά και της ενεργειακής φτώχειας. Και είναι συνένοχοι, ακριβώς γιατί και τα τρία αυτά Κόμματα έχουν μια κοινή συνισταμένη, έναν κοινό παρονομαστή, που αποκαλύπτει και τη συνενοχή τους.

Ποιος είναι αυτός ο κοινός παρονομαστής;

Είναι η εγκληματική, τραγική πολιτική απελευθέρωσης της αγοράς ενέργειας της Ε.Ε.. Αυτή η πολιτική απελευθέρωσης είχε τραγικές συνέπειες, όχι μόνο στη χώρα μας, στο σύνολο της Ε.Ε..

Ποιες είναι αυτές οι τραγικές συνέπειες της πολιτικής απελευθέρωσης;

Είναι η δραματική επιβάρυνση της λαϊκής κατανάλωσης με τεράστιες αυξήσεις στα τιμολόγια. Από τα τέλη της δεκαετίας του 90 μέχρι και σήμερα, παντού σε όλη την Ε.Ε., παρά την αύξηση της παραγωγικότητας, των νέων τεχνολογιών, τα τιμολόγια ηλεκτρικού ρεύματος έχουν εκτοξευθεί. Επίπτωση αυτού είναι η ενεργειακή φτώχεια, όπου στη χώρα μας που είναι πολύ πλούσια σε ενεργειακές πηγές, έχουμε ενεργειακή φτώχεια που ξεπερνάει το 30% των λαϊκών νοικοκυριών.

Δεύτερο στοιχείο των τραγικών συνεπειών της πολιτικής απελευθέρωσης είναι η επιδείνωση της θέσης των εργαζομένων στη Δ.Ε.Η., αλλά και συνολικότερα στον κλάδο της ενέργειας, μείωση του αριθμού των εργαζομένων, ανατροπές στις εργασιακές σχέσεις, ευελιξία ωραρίου, μη-μέτρα προστασίας της υγιεινής και ασφάλισης, εργατικά ατυχήματα και απληρωσιά από τους εργολαβικούς εργαζόμενους.

Τρίτο στοιχείο είναι η ένταση της ενεργειακής εξάρτησης στη χώρα μας, γιατί ακριβώς και στο στρατηγικό σχέδιο για την επόμενη δεκαετία που παρουσίασε ο κ. Σταθάκης, ο πρώην Υπουργός Ενέργειας, έβαζε το φυσικό αέριο ως στρατηγικό καύσιμο, δηλαδή, ένα εισαγόμενο καύσιμο σε βάρος του λιγνίτη που είναι εγχώριο καύσιμο, για να μπορεί να έχει ευστάθεια το σύστημα, γιατί βεβαίως εσείς το ξέρετε πολύ καλά, ότι με τις σημερινές τεχνολογίες δεν μπορεί να υπάρχει ευστάθεια του συστήματος αν στηρίζεται μόνο στην παραγωγή από ΑΠΕ.

Από αυτή, λοιπόν, την άποψη δεν είναι μόνο αυτές οι τραγικές συνέπειες που προανέφερα, αλλά υπάρχουν και ωφελημένοι της πολιτικής απελευθέρωσης. Ποιοι είναι αυτοί οι ωφελημένοι; Μα οι ιδιωτικοί όμιλοι που δραστηριοποιούνται στο τομέα της ενέργειας. Πολλαπλώς ωφελημένοι. Αναφέρθηκαν σποραδικά από διάφορους προηγουμένους ομιλητές, αλλά και από τον κ. Υπουργό στην εισήγησή του.

 Έτσι, λοιπόν, αυτή η πολιτική απελευθέρωσης της αγοράς ηλεκτρικής ενέργειας είχε και έχει πολλαπλές αρνητικές συνέπειες στην ίδια την πορεία της Δ.Ε.Η., με τη σταδιακή συρρίκνωση και την υποβάθμιση. Βεβαίως, επίπτωση, επιτάχυνση όλων αυτών των εξελίξεων, είναι και τα μνημόνια, γιατί αυτή η πολιτική απελευθέρωσης έχει ξεκινήσει από τα τέλη της δεκαετίας του ‘90.

Στο τρίτο μνημόνιο το οποίο ψήφισε και ο ΣΥΡΙΖΑ και η Ν.Δ. και το ΠΑ.ΣΟ.Κ. προβλέπονται περαιτέρω απελευθέρωση αγοράς της ηλεκτρικής ενέργειας. Αυτό εξειδικεύθηκε από την κυβέρνηση ότι το μερίδιο της Δ.Ε.Η. πρέπει να μειωθεί στο 50%. Ποιοι θα ωφεληθούν από τη μείωση του μεριδίου της Δ.Ε.Η. στο 50%; Μα είναι φυσικό, οι ιδιωτικοί όμιλοι που δραστηριοποιούνται στον τομέα της ηλεκτρικής ενέργειας.

 Και έτσι λοιπόν, η πρώην κυβέρνηση πήρε μια σειρά μέτρα. Δηλαδή από τις ΝΟΜΕ, αυτή την δημοπρασία, η οποία ήταν σε βάρος της Δ.Ε.Η. γιατί πουλούσε το ρεύμα κάτω του κόστους, στις πωλήσεις λιγνιτικών μονάδων, «αποεπένδυση» το ονόμαζε, απέναντι στο σχέδιο της προηγούμενης κυβέρνησης Σαμαρά της μικρής Δ.Ε.Η.. Έτσι, λοιπόν, σ' αυτό το οποίο επί της ουσίας διαφέρετε. Άλλωστε υπάρχουν και κοινές ομοιότητες, είπε ο ομιλητής του ΣΥΡΙΖΑ, ο κ. Φάμελλος, σημεία τα οποία συμπεριλαμβάνονται στο δικό σας πρόγραμμα εξυγίανσης που ήταν και της προηγούμενης κυβέρνησης.

 Άρα, λοιπόν, η διαφορά την οποία έχετε, είναι στα εργαλεία εκτέλεσης του εγκλήματος. Σε αυτό διαφέρετε. Τι εργαλεία θα χρησιμοποιήσετε για να συνεχίσετε την περαιτέρω εκτέλεση του εγκλήματος. Από αυτή την άποψη, βεβαίως, σε όλα αυτά τα ζητήματα πρέπει να λάβουμε υπόψη και το απαράδεκτο καθεστώς της εμπορίας ρύπων, το οποίο έχει επιβληθεί με πρόσχημα την προστασία του περιβάλλοντος. Αυτοί οι οποίοι καταστρέφουν το περιβάλλον, ενδιαφέρονται για την προστασία του και βάζουν πρόστιμα για τους ρύπους, όπου οι τιμές αγοράς έχουν εκτοξευθεί, με αποτέλεσμα η Δ.Ε.Η. να χρεώνεται υπέρογκα ποσά.

Είπα την προστασία και την πράσινη ενέργεια, που η πράσινη ενέργεια έχει πραγματικές αιτιάσεις. Ποιες είναι αυτές οι πραγματικές στοχεύσεις; Πρώτον, να διευκολυνθεί η απελευθέρωση της αγοράς ενέργειας. Δεύτερον, να περιοριστεί η εξάρτηση της ευρωπαϊκής ενέργειας από εισαγόμενα καύσιμα, γιατί ήταν κατά 60-70% εξαρτημένη η Ε.Ε. από τα εισαγόμενα καύσιμα και τρίτον, να στηριχθεί η ευρωπαϊκή τεχνολογία στις ΑΠΕ.

Αλλά, αλήθεια, εσείς που είσαστε τόσο πολύ ευαίσθητοι στα ζητήματα του περιβάλλοντος και προχωρήσατε αυτές τις μορφές - είπε ο κ. Υπουργός στην ομιλία του ότι η Δ.Ε.Η. έχει μόνο το 3% στις εγκατεστημένες ΑΠΕ. Δεν ήταν αυτή πολιτική επιλογή παλαιών κυβερνήσεων; Γιατί αν δεν κάνω λάθος οι πρώτες ανεμογεννήτριες που εγκαταστάθηκαν στην Ελλάδα ήταν στα τέλη του ΄70 από τη Δ.Ε.Η., όμως με πολιτική επιλογή απετράπη από τη Δ.Ε.Η. να συμμετέχει στα αιολικά πάρκα και στα φωτοβολτάϊκα για να διευκολυνθούν οι ιδιώτες να μπουν εκεί. Και μάλιστα, τα «αρπακτικά» της πράσινης ενέργειας, γιατί αυτοί είναι οι ιδιωτικοί επιχειρηματικοί όμιλοι, είχαν μια σειρά προνόμια σκανδαλώδη, από εξασφαλισμένες τιμές που πουλάγανε το ρεύμα το οποίο παρήγαγαν, από επιδοτήσεις επενδυτικές και μια σειρά άλλα ζητήματα. Και αυτό ήταν σε βάρος βεβαίως των τιμολογίων και της λαϊκής κατανάλωσης.

Και εφόσον εσείς είσαστε τόσο πολύ ευαίσθητοι στα ζητήματα του περιβάλλοντος γιατί δεν προχωρήσατε, κ. Υπουργέ, όχι μόνο εσείς, αλλά και οι προηγούμενες κυβερνήσεις, στη δημιουργία υδροηλεκτρικών σταθμών, που όλοι επιβεβαιώνουν ότι οι υδροηλεκτρικοί σταθμοί της Δ.Ε.Η. είναι οι πιο κερδοφόροι που με βάση αυτό θα είχαμε πολλαπλά οφέλη; Γιατί θα είχαμε πολλαπλά οφέλη; Γιατί ακριβώς και ανανεώσιμη πηγή είναι, δεν έχει ρύπους και βοηθάει στον εμπλουτισμό του υδροφόρου ορίζοντα και βοηθάει στην ύδρευση και την άρδευση, αλλά και στην αντιπλημμυρική προστασία.

Το ίδιο το Μετσόβιο Πολυτεχνείο λέει ότι το 80% των υδάτινων πόρων στη χώρα μας χάνεται, πηγαίνει στη θάλασσα, αντί να αξιοποιηθούν πολλαπλά, με υδροηλεκτρικούς σταθμούς και φράγματα.

Τα αιολικά πάρκα αποδείχθηκαν ότι είναι σε βάρος, καταστράφηκαν δασικά οικοσυστήματα, υπήρξε διατάραξη της βιοποικιλότητας και επιμένετε στο ζήτημα της αξιοποίησης του φυσικού αερίου για την παραγωγή ηλεκτρικής ενέργειας, τη στιγμή που όλοι γνωρίζουμε, όλοι οι επιστήμονες το παραδέχονται, ότι υπάρχουν τεράστιες απώλειες. Αλήθεια, από τη μια μιλάτε για πολιτική εξοικονόμησης ενέργειας και από την άλλη χρησιμοποιείτε φυσικό αέριο με τεράστιες απώλειες; Τι είδους λογική είναι αυτή;

Στο κυβερνητικό σχέδιο, βεβαίως, είμαστε αντίθετοι, πρώτον, γιατί επιβαρύνει τους καταναλωτές. Έχουν αυξήσεις, δεν είναι ισορροπημένα, γιατί μετά τη μικρή μείωση του Φ.Π.Α., που μείωσε κάπως τους λογαριασμούς, τώρα θα δούμε αύξηση, θα πληρώσουν περισσότερα.

Δεύτερον, είναι και σε βάρος των εργαζομένων. Κύριε Υπουργέ, το ξέρετε πολύ καλά και εσείς και οι προηγούμενοι, ότι το θέμα της μειωμένης τιμής του ηλεκτρικού ρεύματος για τους εργαζόμενους είναι μέσα στη συλλογική τους σύμβαση. Ήταν αντιστάθμισμα στο να μην υπάρχουν αυξήσεις κάποια εποχή, όταν εντάχθηκε αυτό στους μισθούς τους. Κόβετε τώρα ένα μισθολογικό δικαίωμα των εργαζομένων της Δ.Ε.Η., δηλαδή μειώνετε τα εισοδήματα των εργαζομένων της Δ.Ε.Η., τη στιγμή που δεν ήταν μια παροχή γενικά, φορολογείτο, ήταν στη συλλογική τους σύμβαση και παρεμβαίνετε από έξω για να ανατρέψετε τη συλλογική σύμβαση των εργαζομένων στη Δ.Ε.Η.. Απαράδεκτο γεγονός.

Το θέμα με την οικονομική κατάρρευση της Δ.Ε.Η., είναι μια σκόπιμη επιλογή και είναι σκόπιμη επιλογή και αυτές οι εκτιμήσεις που παραγνωρίζουν τα περιουσιακά στοιχεία της Δ.Ε.Η., τις παραγωγικές της δυνατότητες, τις υποδομές, το επενδυτικό της πρόγραμμα, για να νομιμοποιηθούν στη λαϊκή συνείδηση τα αντιλαϊκά μέτρα αύξησης των τιμολογίων, οι αντιλαϊκοί στόχοι και επιλογές για περαιτέρω ιδιωτικοποίηση της Δ.Ε.Η.. Εμείς, ως Κ.Κ.Ε., θα βρεθούμε απέναντι σ' αυτή τη λογική και θα καλέσουμε το εργατικό και λαϊκό κίνημα να αντιμετωπίσει και να συγκρουστεί με το κυβερνητικό σχέδιο, το οποίο παρουσίασε πριν από λίγο ο Υπουργός.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Χατζηδάκη, αυτό που μας έχει κάνει πολύ μεγάλη εντύπωση, είναι οι συνεχείς δηλώσεις απαξίωσης που κάνετε για τη Δ.Ε.Η.. Γι' αυτό άλλωστε, σας έχουμε υποβάλει ένα ερώτημα, στο οποίο φανταζόμαστε ότι κάποια στιγμή θα απαντήσετε. Είπατε βέβαια, ότι παρά τις συνεχείς δηλώσεις σας, η μετοχή της Δ.Ε.Η. αυξάνεται. Ξέρετε όμως πάρα πολύ καλά, ότι η χρηματιστηριακή αξία μιας εταιρείας διαμορφώνεται ανάλογα με τις προσδοκίες των επενδυτών, οπότε αυτό δεν λέει κάτι.

Από την άλλη πλευρά, ολόκληρη η Δ.Ε.Η. σήμερα κοστίζει 650 εκατομμύρια. Φυσικά πριν από λίγους μήνες κόστιζε πολύ λιγότερο, κάτω από 300 εκατομμύρια, αλλά καταλαβαίνετε ότι 650 εκατομμύρια για ολόκληρη τη Δ.Ε.Η. είναι ένα εξαιρετικά χαμηλό ποσόν και προέρχεται ακριβώς, από όλες αυτές τις διαδικασίες εις βάρος της επιχείρησης. Επίσης, γνωρίζουμε όλοι ότι η αντίστοιχη πορτογαλική Δ.Ε.Η. κοστίζει περίπου 12 δισεκατομμύρια, οπότε καταλαβαίνετε ότι μεταξύ των 12 δισεκατομμυρίων και των 650 εκατομμυρίων ευρώ που αξίζει η ελληνική Δ.Ε.Η., υπάρχει μια τεράστια απόσταση.

Βέβαια, ακόμη μεγαλύτερη εντύπωση μας έχει κάνει η πρόθεση σας να πουλήσετε το υπόλοιπο του ΑΔΜΗΕ και τον ΔΕΔΔΗΕ. Ουσιαστικά δηλαδή, τα δίκτυα που είναι εξαιρετικά πολύτιμα τόσο για την Ελλάδα όσο και για τη Δ.Ε.Η.. Εμένα αυτό μου θυμίζει σαν να έχει κάποιος μια επιχείρηση, η οποία έχει παραγωγικές μονάδες από τη μια πλευρά και δύο μονοπωλιακά σουπερμάρκετ από την άλλη. Αυτές οι παραγωγικές μονάδες παράγουν προϊόντα, τα οποία δεν έχουν καν επώνυμα και τα οποία μπορεί να παράγει ο καθένας ανάλογα με τον τρόπο που μπορεί να τα παράγει.

Αυτή η επιχείρηση, λοιπόν, εφόσον έχει προβλήματα και δε μπορούν να λυθούν διαφορετικά, λογικά, θα προτιμούσε να πουλήσει τις παραγωγικές μονάδες και σε καμία περίπτωση τα δύο μονοπωλιακά σουπερμάρκετ. Αναφέρομαι στα δίχτυα. Επομένως, θα έπρεπε, σε κάθε περίπτωση, να κρατηθούν τα δίκτυα που είναι ό,τι πιο πολύτιμο έχει η Δ.Ε.Η..

Όσον αφορά τώρα το νέο διευθυντή της Δ.Ε.Η., κ. Στάσση, είναι δύσκολο να πιστέψουμε πως προέρχεται εντελώς τυχαία από την ιταλική ENI, από την μεγαλύτερη, δηλαδή, εταιρία ηλεκτρικών δικτύων, που σίγουρα θα ενδιαφερθεί για την απόκτηση τουλάχιστον του ΔΕΔΔΗΕ. Αυτό πιστεύουμε, το θεωρούμε πολύ μεγάλη σύμπτωση και θα φανεί στη συνέχεια.

Προηγουμένως, είχατε αναφέρει ότι θα υπάρξει μεταφορά παγίων από τη Δ.Ε.Η. προς τον ΔΕΔΔΗΕ. Αυτό δεν το έχουμε καταλάβει και πολύ. Ο ΔΕΔΔΗΕ είναι μια θυγατρική της Δ.Ε.Η.. Τι θα πει μεταφορά παγίων; Θα τα πουλήσει; Τι αξία θα έχουν αυτά που θα πουλήσει και ποιος θα τα αγοράσει; Ξέρουμε ότι η λογιστική αξία, τουλάχιστον, του ΔΕΔΔΗΕ είναι γύρω στα 3,5 δισεκατομμύρια. Άρα, είναι πάρα πολύ μεγάλη και με αυτό θα μπορούσε να κάνει πολλά πράγματα και να δανειστεί η Δ.Ε.Η. και να λύσει δικά της προβλήματα.

Επειδή, τώρα, είναι παρών ο κ. Στάσσης, σχετικά με αυτά που είπε, που είναι περίπου ίδια με αυτά που είπατε εσείς, κύριε Χατζηδάκη και με συνεντεύξεις και δηλώσεις σας που έχουμε διαβάσει σε εφημερίδες, θα ήθελα να κάνω μερικές ερωτήσεις, όσες προλάβω και όποτε μπορέσει να μου τις απαντήσει.

Σε μια συνέντευξη που έχει δώσει και έχω διαβάσει, περίπου τα ίδια είπε και σήμερα, είπε ότι θα προχωρήσει με διάλογο η απολιγνιτοποίηση, με γνώμονα κοινωνιών και την οικονομική ανάπτυξη των περιοχών που σήμερα εξαρτώνται από τον λιγνίτη. Ήδη υπάρχουν μονάδες, βέβαια, που γνωρίζω ότι κλείνουν.

Θα ήθελα να ρωτήσω, μέχρι πότε θα γίνει αυτό, με τι σχέδιο και προγραμματισμό, όταν ο λιγνίτης, εξ όσων γνωρίζουμε, καλύπτει το 35% της ενέργειας και θέλετε να πάει στο 17%; Τι θα τον αντικαταστήσει; ΑΠΕ, εισαγωγές και πότε θα συμβεί αυτό; Πώς θα γίνει η μετάβαση σε νέες δραστηριότητες, για παράδειγμα, στην Πτολεμαΐδα, Κοζάνη, Αμύνταιο κ.λπ.; Σε ευαίσθητες περιοχές, δηλαδή, που ζουν από τη Δ.Ε.Η., άμεσα ή έμμεσα; Τι άλλο θα κάνετε και σε τι βάθος χρόνου; Τι ενέργειες έχουν γίνει και τι θα γίνει; Θέλετε να διώξετε, τελικά, κόσμο από τη Μακεδονία;

Στο δεύτερο μέρος της συνέντευξή του ο κ. Στάσσης έλεγε τα εξής: «Το μερίδιο αγοράς της Δ.Ε.Η. θα επιδιωχθεί σε συμφωνία με τους θεσμούς, ώστε να μην πέσει στο 50%, όπως είχε συμφωνηθεί με την προηγούμενη κυβέρνηση, αλλά ο στόχος είναι να αυξηθεί στο 60% με 65%». Αυτή τη στιγμή, το μερίδιο της Δ.Ε.Η. είναι περίπου 75% με 80%, πώς θα έχει η μείωση, έστω στο 65%;

Με τι αντάλλαγμα θα το αποκτήσουν οι ιδιώτες, όταν τόσο καιρό εισπράττουν τα ΝΟΜΕ, αλλά μόνο επιλεκτικά παίρνουν πελάτες και κυρίως εξάγουν;

Στο τρίτο μέρος της συνέντευξης γράφει ότι θα υπάρξει νέο επιχειρησιακό σχέδιο με έμφαση στη ανάπτυξη των ΑΠΕ και τις νέες τεχνολογίες. Πώς θα γίνει ανάπτυξη στις ΑΠΕ, αφού έως τώρα η Δ.Ε.Η. έχει αποκλειστεί; Γιατί έχει αποκλειστεί στην πράξη; Σε τι Ανανεώσιμες Πηγές Ενέργειας θα επεκταθεί, με τι κεφάλαια και με τι συνεταίρους; Τι εννοείτε «στις νέες τεχνολογίες»; Συμπεριλαμβάνεται η διακράτηση διοξειδίου του άνθρακος, που θα δώσει ζωή σε λιγνιτικές μονάδες, όπως και φυσικού αερίου ή πετρελαίου;

Έχετε αναφέρει ότι θα υιοθετηθεί νέα εμπορική πολιτική, με νέα σύγχρονα προϊόντα και όχι οριζόντια προσέγγιση όλων των πελατών. Κατάργηση της ποσοστιαίας έκπτωσης συνέπειας. Ποιο θα είναι το αποτέλεσμα της νέας οικονομικής πολιτικής; Αύξηση των εσόδων για τη Δ.Ε.Η., οπότε και αύξηση σε καταναλωτικό επίπεδο σε μέσο όρο των τιμών; Αν γίνουν επιλεκτικά προσφορές σε πελάτες, τότε σε ποιους πελάτες θα γίνουν και σε τι προϊόντα; Σε χαμηλόμισθους, σε βιομηχανικούς, σε μεγάλους χρήστες;

Σύμφωνα πάντως με συνδικαλιστές και δημοσιεύματα, η τιμολόγηση, για παράδειγμα, της «Αλουμίνιο της Ελλάδος», δηλαδή, του Ομίλου Μυτιληναίου, είναι σκανδαλώδης, μεταξύ άλλων, επειδή ο συγκεκριμένος όμιλος παράγει και ενέργεια. Το σύνολο της άμεσης ζημίας της Δ.Ε.Η. θεωρείται, πάντοτε με βάση τους συνδικαλιστές, δεν μπορώ εγώ να γνωρίζω εάν έχουν δίκιο ή όχι, αλλά εσείς σίγουρα, ότι είναι πάνω από 235 εκατομμύρια. Ισχύει αυτό;

Το πέμπτο, είπατε ότι θα υπάρξει ανελέητο κυνήγι των στρατηγικών κακοπληρωτών και παράλληλα θα ληφθεί μέριμνα για τις ασθενείς κοινωνικά ομάδες, «πάρτι» βέβαια των εισπρακτικών εταιριών, όπως και με όλα τα υπόλοιπα με τις τράπεζες που γίνονται με τις εισπρακτικές εταιρίες. Η ερώτηση εδώ είναι πώς θα γίνει αυτό; Με εισπρακτικές; Με τι κόστος και με τι αναμενόμενα έσοδα; Με άλλα μέσα; Για παράδειγμα από την ίδια τη ΔΕΗ, με προσφορές, με συμψηφισμούς ή με διάφορους άλλους τρόπους;

 Η μέριμνα για ασθενείς ομάδες είναι θέμα ΔΕΗ και δαπάνη ΔΕΗ ή αντίθετα θα έπρεπε το κράτος να επιχορηγεί, όπως για παράδειγμα με επίδομα θέρμανσης; Τι θα προκύψει από το κυνήγι των κακοπληρωτών σε επίπεδο εσόδων, αφού με βάση τις προβλέψεις στον ισολογισμό - τον οποίο βέβαια έχετε - οι περισσότεροι έχουν διαγραφεί ως ανεπίδεκτοι είσπραξης; Οι ιδιώτες παίρνουν ως πελάτες μόνο τους καλοπληρωτές. Θα πρέπει κατά την άποψή μας, να καταργεί αυτή η δυνατότητα που έχουν, να παίρνουν και κακοπληρωτές με παράλληλη ανάληψη ή όχι των οφειλών τους. Δηλαδή, δεν πρέπει να παίρνουν μόνο το ένα κομμάτι, αλλά να παίρνουν και το άλλο.

Τι θα γίνει τώρα με τους μεγάλους οφειλέτες; Τις βιομηχανικές εταιρείες. Όπως γνωρίζουμε οι οφειλές της ΛΑΡΚΟ ανέρχονται το Δεκέμβριο του 2018 στα 310 εκατ.€ περίπου, ενώ οι απαιτήσεις της ΔΕΗ από τη Χαλυβουργική στα 270 εκατ. €, εκτός αυτού η εταιρία έπαιρνε με βιομηχανικό τιμολόγιο ρεύμα, ενώ δεν λειτουργούσε. Πού πήγαινε το ρεύμα;

 Το επόμενο είναι η τιτλοποίηση ληξιπρόθεσμων οφειλών. Έχετε μάλλον πει ότι η τιτλοποίηση ληξιπρόθεσμων οφειλών είναι στα μέτρα που εξετάζει η ΔΕΗ. Η ερώτηση εδώ είναι τι ποσό θα τιτλοποιηθεί; Από ποιον ; Και με τι προμήθεια; Το σύνολο των απαιτήσεων στις 31/12/2018, απ' ότι βλέπω, είναι 3,5 δισ. € με εκτιμώμενη ζημιά 78%, δηλαδή 2,6 δισ. €. Άρα, το ποσό που απομένει είναι πάρα πολύ χαμηλό για τιτλοποίηση.

 Τέλος, έχετε δηλώσει, ότι θα προχωρήσει η ΔΕΗ, με βάση τις ανακοινώσεις της Κυβέρνησης, στη μερική ιδιωτικοποίηση του δικτύου διανομής. Ποια είναι η αποτίμηση του ΔΕΔΗΕ, αν τελικά τον πουλήσετε; Μόνο σαν χαλκός για τα 240 χιλιόμετρα δίκτυο κοστίζει πάνω από 1 δισ. €. Σε τι ποσοστό θα πουληθεί και σε ποιον; Ήδη η Ε.Ε. γνωρίζετε ότι έχει εγείρει θέμα για την είσοδο τρίτων χωρών, όπως η Κίνα, στην ενέργεια.

Θα τελειώσω με την πιθανή έκδοση ομολόγου που έχετε αναφέρει. Η ερώτησή μου είναι με τι επιτόκιο θα γίνει αυτή η έκδοση ομολόγου, σε τι ποσό, ποιος θα αναλάβει. Μήπως επειδή το επιτόκιο τώρα της Ελλάδας είναι μόλις 1,73%, θα ήταν καλύτερα να γίνει η τιτλοποίηση των απαιτήσεων και εγγύηση από το κράτος, κατά το σχέδιο για τα κόκκινα δάνεια των τραπεζών είτε απευθείας χρηματοδότηση από το κράτος με κάποιον άλλο τρόπο;

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ κύριε Πρόεδρε. Κύριε Υπουργέ, σας είχα ρωτήσει και στην Ολομέλεια, όσον αφορά το θέμα της ιδιωτικοποίησης. Δεν μου είναι σαφές. Από τα λεγόμενά σας φαίνεται ότι θέλετε να ιδιωτικοποιήσετε τη ΔΕΗ, επειδή έχει ελλείμματα. Θέλετε να πείτε ότι αν ήταν πλεονασματική δεν θα την ιδιωτικοποιούσατε; Τότε γιατί νιώθετε αυτή την ανάγκη να τονίζετε την κακή κατάσταση, για να μας πείτε ότι θέλετε να βρείτε τρόπους για την ιδιωτικοποίηση. Αυτό είναι κάτι λίγο παραπλανητικό, γιατί έχετε δηλώσει παλιότερα ότι είστε υπέρ των ιδιωτικοποιήσεων, ανεξαρτήτως ελλείμματος ή πλεονάσματος.

Πώς φτάσαμε σε αυτή την κατάσταση όμως της ΔΕΗ, που όντως έχει πολλά προβλήματα. Ξεκινήσαμε με το χαράτσι στα τιμολόγια της Δ.Ε.Η., ξεκινήσαμε με την οικονομική εξαθλίωση των πολιτών και τη μείωση, στην ουσία, της δυνατότητάς τους να πληρώνουν τους λογαριασμούς, μέσα από την κρίση και τα μνημόνια, φτάσαμε με τη διάλυση της ΔΕΗ και τις ιδιωτικοποιήσεις και έχουν επώνυμο όλα αυτά. Έχουν γίνει με τις κυβερνήσεις του ΠΑ.ΣΟ.Κ., Ν.Δ. και ΣΥΡΙΖΑ.

Όμως, αυτό που είναι πάρα πολύ σημαντικό, είναι ότι οπουδήποτε ιδιωτικοποιήθηκε και αναφέρομαι προφανώς τις μελλοντικές ιδιωτικοποιήσεις που σχεδιάζετε, οπουδήποτε ιδιωτικοποιήθηκε το δίκτυο διανομής και παραγωγής ενέργειας, είχαμε πολύ άσχημα αποτελέσματα. Είχαμε αύξηση του κόστους και μείωση της ασφάλειας του δικτύου, πέρα από τα φαινόμενα Enron, που γνωρίζετε πολύ καλά. Χαρακτηριστικό παράδειγμα, το Ηνωμένο βασίλειο της κυρίας Θάτσερ, όπου σήμερα είναι από τα πιο προβληματικά δίκτυα ηλεκτρικής ενέργειας, το βρετανικό.

Οπότε, υπάρχουν πολλά ερωτήματα, ανέφερε και ο πρόεδρος της Δ.Ε.Η., ότι μέχρι το 2020 θα μπορούσε η Δ.Ε.Η. να σταματήσει να είναι ελλειμματική, αν κατάλαβα καλά τη δήλωση του. Και πάλι, τι είναι αυτό που κάνει τις ιδιωτικοποιήσεις αυτές απαραίτητες; Κατά τη γνώμη μας δεν είναι απαραίτητες. Κατά τη γνώμη μας τα δίκτυα είναι δημόσια περιουσία, δεν πρέπει να ιδιωτικοποιούνται, είναι βάση για το αναπτυξιακό σχέδιο στη χώρα. Χωρίς αυτά, πραγματικά η χώρα δένει τα χέρια της, πόσο μάλλον όταν τα πουλάει σε ιδιωτικά μονοπώλια, πόσο μάλλον όταν δημιουργούνται παραπάνω από μια εταιρεία ολιγοπώλια και καρτέλ όπως έχουμε δει σε άλλες αγορές στην Ελλάδα. Είναι κάτι το οποίο πρέπει να μείνει δημόσιο.

 Όμως, επειδή είστε εδώ πέρα, θέλω να αναφερθώ στο χρόνο που μου απομένει και φρόντισα να είναι σύντομος, σε δύο άλλα ζητήματα του νομοσχεδίου που προηγήθηκε. Γιατί θα περίμενα να ήσασταν εδώ πέρα να απαντήσετε σε ερωτήματα.

 Στη διαδικασία του κατεπείγοντος, φέρατε τη διάταξη αυτή, όπου εξαιρεί τα ξενοδοχεία, που έχουν κάνει αίτηση για άδεια λειτουργίας σε χώρους, όπου υπάρχει δασικός χάρτης υπό κατάρτιση και αιγιαλός όπου δεν έχει ακόμα ορισθεί η ζώνη του. Τους εξαιρεί από την υποχρέωση να σεβαστούν αυτή τη διαδικασία, άρα, μπορούν να προχωρήσουν τις εργασίες τους πριν την κατάρτιση των δασικών χαρτών και των ορισμών ζώνης αιγιαλού. Δεν δημιουργεί αυτό τετελεσμένα; Τι θα γίνει μετά, θα αλλάξετε ξανά τους δασικούς χάρτες; Αυτό είναι εντελώς παράλογο, πέρα το ότι ευνοεί κάποιους συγκεκριμένους επιχειρηματίες.

Επίσης, όσον αφορά τα αντισταθμιστικά. Επειδή επισκεφθήκατε πρόσφατα τη Φυλή. Τα αντισταθμιστικά προς τους δήμους που φιλοξενούν χώρους διάθεσης απορριμμάτων και κυρίως είναι η Φυλή αυτή η περίπτωση Σταματάνε να είναι υποχρεωτικό να πηγαίνουνε προς περιβαλλοντολογικές δράσεις, επίσης θα καταργείται για όμορους δήμους. Επισκεφθήκατε το πάρκο «Τρίτση», θα ήταν πολύ σημαντικό, οι δήμοι που είναι όμοροι της Φυλής, να μπορούν να παίρνουμε αυτή τη χρηματοδότηση και να κάνουν ακριβώς δράσεις σαν το πάρκο «Τρίτση», σωστά. Εμείς δεν καταλαβαίνουμε ακριβώς ή μάλλον καταλαβαίνουμε, είχε ζητηθεί άλλωστε και από τον δήμαρχο Φυλής κάτι αντίστοιχο. Είναι σαν να δίνετε δυνατότητες οικονομικές στους δημάρχους και ιδιαίτερα στον δήμαρχο Φυλής, προκειμένου να κρατήσουν ένα σιωπητήριο απέναντι στην παράνομη επέκταση της χωματερής της Φυλής. Της καθ’ ύψους επέκταση στα υφιστάμενα κορεσμένα κύτταρα.

Θα ήθελα τις απαντήσεις για αυτά, γιατί είναι θέματα που έχετε ασχοληθεί, είναι θέματα που έγκειται των αρμοδιοτήτων του Υπουργείου σας και μας προκαλούν πολλές απορίες τα κίνητρα. Ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε πολύ, ευχαριστούμε και για την τήρηση του χρόνου. Τον λόγο έχει η κύρια Πιπιλή.

 **ΦΩΤΕΙΝΗ ΠΙΠΙΛΗ:** Είναι πραγματικά θλιβερό, το 2019, αντί να αφιερώνουμε ώρες για το πώς θα αναπτυχθούν για παράδειγμα οι ανανεώσιμες πηγές στην Ελλάδα, αντί να συζητάμε για αυτά που έχουν επιλύσει εδώ και πάρα πολλά χρόνια άλλες ευρωπαϊκές χώρες, που μάλιστα δεν είναι πάντα ευρωπαϊκές, ήταν και υπό σοβιετικό καθεστώς, αλλά τα κατάφεραν. Είναι πραγματικά θλιβερό και κατανοώ απόλυτα την προσπάθεια του κ. Χατζηδάκη και τον στηρίζω αμέριστα στην προσπάθεια αυτή που πρέπει να παρουσιάσει, όπως και παρουσίασε με ένα ξεκάθαρο, απλό, κατανοητό για τον τελευταίο πολίτη, τρόπο, το τεράστιο πρόβλημα της κατάντιας, μιας γιγαντιαίας, της μεγαλύτερης ελληνικής κρατικής επιχείρησης.

Εγώ δεν είμαι ειδικός. Είμαι καταναλώτρια, είμαι ένας ενημερωμένος πολίτης. Θέλω να πω δημόσια τη θλίψη μου για το πώς κατάντησε η Δ.Ε.Η., αλλά όλοι αντιλαμβανόμαστε ποιοι φταίγανε και ελπίζω να είναι το τελευταίο παράδειγμα της κακής διακυβέρνησης, 40 και πλέον χρόνων, η κατάντια της Δ.Ε.Η..

 Θέλω να πω ένα πράγμα, που επίσης με στενοχωρεί. Έχει γίνει σαφής προσπάθεια, απεδείχθη από τα λεγόμενα του Υπουργού, ώστε να μην επιβαρυνθεί, επιτέλους, ειδικά ο συνεπής πολίτης. Δεν το αντέχουμε. Είναι όμως δυσάρεστο, γιατί εγώ από χθες το βράδυ που ανακοινώθηκε στα κανάλια η όλη ιστορία και η προσπάθεια του Υπουργού, πόσο ο κόσμος έβγαλε μια οργή, που ξαφνιάστηκε, που ακόμα και στη λήξη της κρίσης υπήρχαν τα προνόμια στους εργαζόμενους, στις οικογένειές τους και στους συνταξιούχους της Δ.Ε.Η. και αυτό είναι θλιβερό που συμβαίνει. Γιατί έχει δοθεί αυτό το πολύ κακό παράδειγμα με τη Δ.Ε.Η., που το έχουμε βιώσει όλοι.

Την ίδια ώρα, ανεξαρτήτως της κρίσης, που «έλιωσε» μισθούς, συντάξεις, έκλεισε επιχειρήσεις, μαγαζιά και τα λοιπά, είναι τραγικό να υπάρχουν ακόμα κάποιοι, οι οποίοι να υποστηρίζουν ότι οι υπάλληλοι και οι συνταξιούχοι της Δ.Ε.Η., όταν η κοινωνία υποφέρει και η Δ.Ε.Η. καταστρέφεται, πρέπει να διατηρήσουν αυτό που δεν είναι ακριβώς προνόμιο και εγώ, για να τελειώνω, λέω το εξής. Συγνώμη, οι υπάλληλοι, εργαζόμενοι της Ε.Ρ.Τ. έχουν απαλλαγεί από το «χαράτσι» που λέμε ή της COSMOTE ή της VODAFONE ή της WIND ή γενικώς οι εργαζόμενοι σε άλλες επιχειρήσεις έχουν τέτοιου είδους προνόμια; Πρώτα απ' όλα, αυτές οι προαναφερόμενες είναι και ιδιωτικές. Εδώ έχουμε μια κρατική.

Εν πάση περιπτώσει, εγώ δεν ήθελα να πω κάτι άλλο. Ήθελα να εκφράσω αυτή τη στεναχώρια μου, αλλά και να στηρίξω την προσπάθεια του Υπουργού να επιλυθεί αυτό το θέμα και ελπίζω, κύριε Υπουργέ, να μη μας ξανααπασχολήσει. Ξέρω ότι δεν λύνεται το θέμα εδώ της Δ.Ε.Η., αλλά τουλάχιστον εκπροσωπώντας μια μερίδα πολιτών να σας πω, τολμήστε, «σπάστε αβγά», να τελειώνουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σκουρλέτης και ακολουθεί ο κ. Σιμόπουλος. Παρακαλώ για την τήρηση του χρόνου και πάλι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, άκουσα με προσοχή τη φιλότιμη προσπάθειά σας να παρουσιάσετε το κυβερνητικό αφήγημα για τη Δ.Ε.Η.. Παρ' όλα αυτά, νομίζω ότι ήταν μια προσπάθεια με πάρα πολλές αποκρύψεις της πραγματικότητας, παραλείψεις, άστοχες επισημάνσεις, αποσιωπήσεις και με μεγάλες αντιφάσεις.

Κύριε Υπουργέ, η Δ.Ε.Η. πράγματι έχει δυσκολίες, αλλά σε καμιά περίπτωση δεν ισχύει αυτό που μεθοδικά από την πρώτη μέρα που αναλάβατε το συγκεκριμένο χαρτοφυλάκιο, επιχειρείτε να απαξιώσετε την επιχείρηση και μάλιστα φτάσατε να λέτε ότι υπάρχει και κίνδυνος blackout. Ειλικρινά, θα τρίβουν τα χέρια τους αυτοί που κάνουν παιχνίδια με τη μετοχή της Δ.Ε.Η. στο χρηματιστήριο, όταν υπάρχουν τέτοιες επίσημες δηλώσεις από τους πολιτικούς προϊσταμένους.

Τα προβλήματα έρχονται από πολύ παλιά, της Δ.Ε.Η.. Μας τα δώσατε μαζί με άλλα πράγματα και με την οικονομική και κοινωνική χρεοκοπία, το 2015. Όταν την χρησιμοποιήσατε, όπως πολύ σωστά ειπώθηκε από προηγούμενους συναδέλφους, ως εισπρακτικό μηχανισμό. Όταν υπήρχε μια έλλειψη μιας σαφούς στρατηγικής. Όταν αγνοούσαμε το ευρωπαϊκό περιβάλλον και δεν γινόντουσαν προσπάθειες να προσαρμοστούμε σε αυτό. Όταν υπήρχε η επιλογή να μην υπάρχει μια στρατηγική επενδύσεων στις ΑΠΕ, που υπήρξε ο πιο κερδοφόρος τομέας, στον τομέα της ενέργειας.

Και όλα αυτά έχουν συγκεκριμένο ονοματεπώνυμο. Ειλικρινά, δεν καταλαβαίνω αυτή την υποκριτική προσέγγιση στο θέμα της απελευθέρωσης της αγοράς. Είμαστε ή δεν είμαστε ισότιμο μέλος της Ε.Ε.; Η Ε.Ε. αποτελεί μια ενιαία ενεργειακή κοινότητα. Οι χώρες διασυνδέονται μεταξύ τους, κινούνται στην απελευθέρωση της αγοράς. Άρα, αυτό κανείς πρέπει να το λάβει υπόψη του. Αλλά εκεί που διαφοροποιούμαστε, είναι με ποιον τρόπο θα γίνει.

Και εσείς είχατε αυτό το πράγματι αποτυχημένο εργαλείο της μικρής Δ.Ε.Η. και τα ΝΟΜΕ που, όπως πολύ σωστά σας θύμισε πριν ο κ. Φάμελλος, τα είχατε βάλει, στην τέταρτη αξιολόγηση του δεύτερου μνημονιακού προγράμματος, πάνω στο τραπέζι. Εμείς, λοιπόν, ακυρώσαμε - και καλά κάναμε - την υπόθεση της μικρής Δ.Ε.Η..

Και ως προς τα ΝΟΜΕ, ερχόσαστε εδώ πέρα και λέτε ότι πρέπει να καταργηθούν, αποκρύπτοντας ότι είναι μια συμφωνία της προηγούμενης Κυβέρνησης. Η τελευταία δημοπρασία των ΝΟΜΕ θα γίνει τον Οκτώβριο. Αν σας βαστάει λοιπόν και είστε συνεπείς με όλα αυτά που λέτε, να μη γίνει τον Οκτώβριο η τελευταία. Να μη γίνει τον Οκτώβριο. Θα το κάνετε; Μαζί σας, αν το κάνετε. Να σας χειροκροτήσουμε. Αλλά μην λέτε ότι θα πάτε να δώσετε μάχες στις Βρυξέλλες για να καταργήσετε τα ΝΟΜΕ, όταν είναι αποφασισμένο ότι τα ΝΟΜΕ, τέλος του 2019 καταργούνται με βάση τις αποφάσεις της Κυβέρνησης ΣΥΡΙΖΑ. Γιατί τόση υποκρισία;

Για να έρθουμε όμως στα ΝΟΜΕ, τα οποία πράγματι ήταν μια αμυντικού χαρακτήρα κίνηση. Ρωτήστε τον νέο Πρόεδρο της Δ.Ε.Η., διότι φαντάζομαι δεν έχει ενημερωθεί προς το παρόν, πόσα εισέπραξε η Δ.Ε.Η. πουλώντας σε κάποιες περιπτώσεις κάτω από το κόστος, από τις δημοπρασίες ρεύματος αυτά τα χρόνια. Είναι ένα ποσό της τάξης των 2 δισεκατομμυρίων 100 εκατομμυρίων ευρώ, χωρίς να υπολογίζουμε αυτή που θα γίνει τον Οκτώβριο, αν θα γίνει. Όταν εσείς λέτε ότι θα εισπράττατε, παραδίδοντας τα assets και τις υποδομές, τα πάγια στοιχεία της μικρής Δ.Ε.Η. (λιγνιτικά, πελατολόγιο - αντισυνταγματικό αυτό το μέτρο τότε - υδροηλεκτρικά), στην καλύτερη των περιπτώσεων, θα εισπράττατε ενάμισι δισεκατομμύριο ευρώ.

Λοιπόν, δύο δισεκατομμύρια 100 εκατομμύρια ευρώ - να ρωτήσετε τους συνεργάτες σας και να επιβεβαιώσετε αυτόν τον ισχυρισμό μου - εισπράχθηκαν μέσα από τα ΝΟΜΕ.

Αναφερθήκατε στην υπόθεση του ΔΕΣΦΑ όταν γνωρίζετε ότι ήταν ήδη διαγωνισμός, ο οποίος είχε γίνει και είχαν υπάρξει οι Αζέροι, οι οποίοι είχαν εγκριθεί να αγοράσουν. Υπήρξε η Κομισιόν, η οποία παρενέβη και κατ' ουσία ακύρωσε αυτόν το διαγωνισμό, διότι πράγματι αντίκειται στο ευρωπαϊκό Δίκαιο. Δεν μπορούσαν οι Αζέροι να είναι και παραγωγοί φυσικού αερίου και να κατέχουν και το φυσικό μονοπώλιο του δικτύου. Και κάναμε ευτυχώς και τον επόμενο διαγωνισμό, εισπράττοντας μεγαλύτερο τίμημα, μια και δεν μπορούσαμε να κάνουμε το μοντέλο ΑΔΜΗΕ. Μακάρι να μπορούσαμε να το κάνουμε, αλλά ήδη ήταν μεγάλη η δέσμευση που είχαμε. Αλλάζοντας τους όρους υπέρ του δημόσιου συμφέροντος και του δημόσιου και βάζοντας και τον όρο ότι εάν ποτέ οι νέοι ιδιοκτήτες του ΔΕΣΦΑ θέλουν να πουλήσουν το μερίδιό τους, πρέπει το δημόσιο να έχει βέτο, αποφασιστικό λόγο. Και αυτό καταλαβαίνετε ότι έχει ιδιαίτερη σημασία, όταν μιλάμε για το δίκτυο και σε σχέση με τις προθέσεις της γειτονικής Τουρκίας που καλόβλεπε.

Ένα τελευταίο και κλείνω, κύριε Πρόεδρε.

Αλήθεια, τον ΑΔΜΗΕ, που δεν έχει καμία σχέση με τη Δ.Ε.Η., γιατί θέλετε να τον πουλήσετε; Αυτό το φυσικό μονοπώλιο. Δεν μπορείτε να προσεγγίζετε τα φυσικά μονοπώλια με όρους ελεύθερης αγοράς. Δεν υπάρχει ανταγωνισμός. Όποιος το κατέχει, έχει ρυθμιζόμενες χρεώσεις. Κερδίζει σε κάθε περίπτωση.

Και έρχεστε τώρα και συγκρίνετε και την Δ.Ε.Η. όταν ήταν μαζί με τον ΑΔΜΗΕ από κοινού - αξίας ενός δισεκατομμυρίου ευρώ τα πάγια του ΑΔΜΗΕ- και κάνετε διάφορες μεγάλες απάτες και τρικ, λέγοντας για τη μετοχή, η οποία έχει κατρακυλήσει, όταν, όμως, υπήρχε ο ΑΔΜΗΕ, που ήταν τα 70 εκατ. από τα 90 της κερδοφορίας το 2014, που αναφέρεστε;

Αυτές είναι οι μεγάλες αντιφάσεις. Αυτά είναι τα ψέματα, τα οποία σήμερα λέγονται. Και σας λέμε πραγματικά. Θα είναι καταστροφική η επιλογή της πώλησης του άλλου δικτύου μέσης τάσης του ΔΕΔΔΗΕ. Θα είναι καταστροφική, διότι αυτή είναι η μοναδική προοπτική να αναπνεύσει η εταιρεία και να έχει μια ευοίωνη προοπτική.

Εν πάση περιπτώσει, δεν θέλω να καταχραστώ άλλο το χρόνο σας. Θα έχουμε την ευκαιρία να τα πούμε και αργότερα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ**: Από το πρωί, κύριε Πρόεδρε, μέσα στην αίθουσα αυτή επιβεβαιώνουμε αυτό το οποίο λέμε έξω στη κοινωνία, ότι «στο σπίτι του κρεμασμένου δεν είναι καλό να μιλάς για σχοινί». Αυτό γίνεται από τους συναδέλφους του ΣΥΡΙΖΑ από το πρωί. Ενώ έχουν κύρια ευθύνη για την κατάσταση στην οποία βρίσκεται η Δ.Ε.Η., αγνοούν πλήρως τις δικές τους ευθύνες και ουσιαστικά, προσπαθούν την προσπάθεια αναδιάρθρωσης της Επιχείρησης και βέβαια της προσπάθειας για την απόκτηση ρευστότητας, ουσιαστικά, την αποδόμηση πλήρως.

Πολύ συχνά, βέβαια, τους βλέπουμε, όπως έκαναν και ως Κυβέρνηση, να μιλούν για στρατηγικές, αγνοώντας ότι τα προβλήματα είναι εδώ και ότι, αν δεν λύνουμε τα προβλήματα τα οποία παρουσιάζονται είτε στις επιχειρήσεις, είτε στην κοινωνία, εδώ και τώρα και ασχολούμαστε μόνο με τα στρατηγικά θέματα, τα προβλήματα αυτά θα μας πνίξουν. Η Επιχείρηση έχει πρόβλημα. Αυτό αντανακλάται στην αγορά. Δεν είναι μια άποψη της Κυβέρνησης. Το πρόβλημα προκύπτει μέσα από διεθνείς οργανισμούς και τις ελεγκτικές εταιρείες. Η Δ.Ε.Η. είναι μια εταιρεία η οποία είναι στο Χρηματιστήριο και βέβαια είναι διαφανέστατη. Η Δ.Ε.Η. έχει πολύ μεγάλο πρόβλημα ρευστότητας και επιβίωσης.

Ισχυρίζονται ότι με τον τρόπο με τον οποίο διαχειρίζεται η Κυβέρνηση το θέμα της Δ.Ε.Η., σίγουρα μειώνεται η χρηματιστηριακή αξία και βέβαια δημιουργείται πρόβλημα στην Επιχείρηση. Από τα αποτελέσματα, όμως, αυτής της διαχείρισης διαψεύδονται πλήρως. Φαίνεται ακριβώς το αντίθετο, ότι με τις κυβερνητικές πολιτικές οδεύει η ΔΕΗ προς μια πορεία εξυγίανσης, η οποία είναι προς όφελος όχι μόνο των μετόχων, αλλά κυρίως προς όφελος όλου του ελληνικού λαού.

Ακούσαμε εδώ ότι δεν μπορεί μια επιχείρηση η οποία έχει Ebita 1, για παράδειγμα, να πωληθεί με 10. Δεν ξέρουν από χρηματιστήριο. Ναι, μπορεί και με 10 και με 15. Επίσης, ακούσαμε πριν λίγο ότι εισέπραξε από τις ΝΟΜΕ 2 δισ.. Αν τις στοίχησε 3 ή 2,5 είναι επιχείρημα αυτό από ανθρώπους οι οποίοι είχαν τις τύχες της χώρας στα χέρια τους;

Έρχομαι τώρα σε δύο θέματα για να δούμε κατά πόσο ενδιαφερόταν για τις υδροηλεκτρικές μονάδες. Τι έχουν κάνει επί 4,5 χρόνια για τη Μεσοχώρα; Η Μεσοχώρα είναι εκεί και κάθεται. Επίσης, τι έχει κάνει η προηγούμενη διοίκηση της Δ.Ε.Η. και κατ’ επέκταση η Κυβέρνηση για τα θέματα της αποθείωσης. Προσπαθούν να χρησιμοποιήσουν κάποιες τεχνολογίες, οι οποίες είναι σίγουρο ότι δεν αποδίδουν και, βέβαια, επιβαρύνουν με τον τρόπο αυτό τη Δ.Ε.Η. κατά δεκάδες εκατομμύρια. Μήπως ήρθε η ώρα η καινούργια διοίκηση της Δ.Ε.Η. να δει και άλλες λύσεις στην κατεύθυνση αυτή, λύσεις που προέρχονται από την ελληνική επιχειρηματικότητα; Τέλος, ξέρω τι έκαναν τα τελευταία χρόνια. Αγόρασαν μια χρεοκοπημένη επιχείρηση στα Σκόπια. Ήξεραν πολύ καλά να διαχειρίζονται τα χρήματα της Δ.Ε.Η..

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει η κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ**: Καταρχάς, θα ήθελα να πω ότι, όταν μιλάμε για τη Δ.Ε.Η., τη μεγαλύτερη ενεργειακή επιχείρηση υπό δημόσιο έλεγχο στη χώρα μας, πιστεύω ότι πρέπει να είμαστε πολύ προσεκτικοί και να μιλάμε με μεγάλη σοβαρότητα. Δεν θα αναφερθώ ιστορικά. Όλοι γνωρίζουμε τη συνεισφορά και την πορεία της Δ.Ε.Η. στην εθνική οικονομία. Θα πω, όμως, ότι διαχειρίζεται ένα φυσικό αγαθό όπως είναι η ενέργεια και αυτό έχει να κάνει και με τον κάθε πολίτη, άντρα ή γυναίκα και το δικαίωμα σε αυτήν την ενέργεια είναι ένα αναφαίρετο δικαίωμα του καθενός. Τα λέω όλα αυτά γιατί θα ευχηθώ όποιες λύσεις δοθούν να μη μας οδηγήσουν πάλι στις καταστάσεις του 2011 με 2015, της ενεργειακής φτώχειας, τότε που ο κόσμος όλοι θυμόμαστε τι είχε περάσει.

Ένα ακόμη σημείο που θέλω να τονίσω είναι ότι δεν χρειάζεται λαϊκισμός στη συζήτηση για το συγκεκριμένο σοβαρό εθνικό ζήτημα και πολύ περισσότερο να μην γίνεται αρχή για έναν κοινωνικό αυτοματισμό και αυτό έχει να κάνει με κάποιες τοποθετήσεις που ακούσαμε πριν και σε σχέση με τους εργαζόμενους και συνταξιούχους της Δ.Ε.Η.. Εγώ δεν θα τοποθετηθώ στο συγκεκριμένο, όμως θα πω ότι πρόκειται για ρυθμίσεις προϊόν συλλογικών συμβάσεων εργασίας οπότε είναι ένα ζήτημα και αυτό. Όχι λοιπόν στο λαϊκισμό και τη δημιουργία κοινωνικού αυτοματισμού.

Μια προσφιλής τακτική που ακολουθήθηκε ιδιαίτερα τη δεκαετία του ΄90 όταν άρχισαν οι μεγάλες αποκρατικοποιήσεις δημοσίων επιχειρήσεων και δυστυχώς το βλέπουμε και εδώ, είναι η δυσφήμιση, η υποτίμηση της δημόσιας επιχείρησης για να μπορέσει μετά πιο εύκολα να πουληθεί. Δυστυχώς, βλέπω και αυτή τη λογική να ακολουθείται από την Κυβέρνηση και τη Νέα Δημοκρατία σαν αντιπολίτευση ακόμη όταν ακόμη ο ΣΥΡΙΖΑ ήταν κυβέρνηση, το πώς αντιμετώπιζε τη Δ.Ε.Η. ότι καταρρέει κ.λπ.. Αυτή η απαξίωση του δημόσιου τομέα μπορεί να φέρει στο μυαλό όμως και κάποιες άλλες τακτικές πολιτικές που ακολουθήθηκαν χρόνια. Θα αναφέρω χαρακτηριστικά και την Ολυμπιακή.

Συγκεκριμένα στο θέμα που συζητάμε, πραγματικά κανείς δεν θα πει ότι δεν υπάρχει ένα πρόβλημα σήμερα στη Δημόσια Επιχείρηση Ηλεκτρισμού. Υπάρχει ένα πρόβλημα ταμειακό. Από την άλλη μεριά όμως οφείλουμε να πούμε ότι και από την προηγούμενη κυβέρνηση αντιμετωπίζονταν πολλά προβλήματα. Επίκεντρο ήταν πάλι ο άνθρωπος οι ανάγκες τους και η αντιμετώπιση της ενεργειακής φτώχειας. Αναφέρθηκαν κάποια μέτρα τα οποία πάρθηκαν. Θέλω να τονίσω ότι μειώθηκε το ηλεκτρικό για τον κόσμο γύρω στο 12% περίπου και να πω ότι 2011 με 2015 είχαμε 60% αύξηση περίπου στην τιμή του ηλεκτρικού που οδήγησε σε αυτά τα οποία ζήσαμε εκείνα τα δύσκολα χρόνια.

Επειδή αναφέρονται όμως πάρα πολλά στοιχεία, θα ήθελα να διευκρινίσω κάποια πράγματα για τα 900 εκατ. τα οποία τα ακούμε εδώ και πολύ καιρό ζημιές της ΔΕΗ για το 2018. Στον ισολογισμό του 2018 περιλαμβάνονται πραγματικές και λογιστικές ζημιές. 245 εκατομμύρια ευρώ από την από επένδυση λιγνιτικών μονάδων 165 εκατομμύρια πρόβλεψη εθελουσίας συνταξιοδότησης, 109 εκατ. που βγήκαν από διεκδικήσεις τόκων, δικαστικές εκκρεμότητες και λοιπά. Θα θέσω δε και κάποια στοιχεία εδώ στην Επιτροπή μας επειδή πολύς λόγος γίνεται για το Χρηματιστήριο και για την χρηματιστηριακή αξία της Δ.Ε.Η.. Θα πω ότι το Σεπτέμβριο του 2015 ήταν 1.085.760.000, ενώ τον Αύγουστο του 2019 η ΔΕΗ ήταν 617.120.000., αλλά και ο ΑΔΜΗΕ μαζί γιατί στην προηγούμενη τιμή του 2015 συμπεριλαμβανόταν και ο ΑΔΜΗΕ ο οποίος τώρα έχει αποσχιστεί. Έτσι φτάνει τα 982. 588. 235 και σύνολο ΔΕΗ και ΑΔΜΗΕ 1.599.708.235.

Περιμένουμε μια απάντηση, κύριε Χατζηδάκη, αλλά άλλο να είναι η ΔΕΗ με τον ΑΔΜΗΕ και τα δίκτυα και άλλο ο ΑΔΜΗΕ σήμερα να είναι το ίδιο πράγμα. Επίσης ζημιές υπήρχαν και το 2013 κ.λπ. Ξαναλέω ότι δεν θέλω να μην παρθούν κάποια μέτρα. Σαφώς και πρέπει με σοβαρότητα να σκύψουμε σε αυτό και να το δούμε. Αυτό όμως το οποίο ακούμε και επιχειρείται αυτή τη στιγμή από την Κυβέρνηση είναι ακόμη μεγαλύτερη επιβάρυνση και της μικρομεσαίας επιχειρηματικότητας για την οποία η Νέα Δημοκρατία κόπτεται, αλλά και για τον απλό καταναλωτή, γιατί αυτά τα μέτρα που ανακοινώθηκαν φέρνουν κάποιες αυξήσεις.

Θα ήθελα όμως να κάνω ειδικά μια αναφορά για την έκπτωση του 10% στους συνεπείς που θα πάει στο πέντε τοις εκατό. Τέλος πάντων, εσείς σαν Κυβέρνηση μιλάτε για επιβράβευση και στον τομέα των δανείων. Μας είχατε κάνει πάρα πολλές προτάσεις και ερωτήσεις όταν ο ΣΥΡΙΖΑ ήταν στην κυβέρνηση της χώρας για τους συνεπείς δανειολήπτες. Έρχεστε τώρα λοιπόν εσείς εδώ και τον συνεπή καταναλωτή που πληρώνει τις υποχρεώσεις του του μειώνετε και αυτό είναι κάτι το οποίο του είχε παρασχεθεί από την προηγούμενη κυβέρνηση στο 10%, ενώ τώρα στο πέντε τοις εκατό.

Και θα κλείσω με κάτι που είπε ο κ. Χατζηδάκης. Συγνώμη, κ. Πρόεδρε, ένα λεπτό, ευχαριστώ. Είπατε σε μια αποστροφή του λόγου σας ότι μόνο 3% ΑΠΕ. Όταν παραλήφθηκε από την κυβέρνηση ΣΥΡΙΖΑ η Δ.Ε.Η. ήταν γύρω στο 1% οι Ανανεώσιμες Πηγές Ενέργειας, ενώ την δεκαετία του 90 η Δ.Ε.Η. ήταν η πρώτη επιχείρηση στον ελληνικό χώρο που ανέπτυξε τις ανανεώσιμες πηγές ενέργειας. Αλλά, σαν Δ.Ε.Η., την παραδώσατε στο 1% και αυτό το διάστημα έφτασε στο 3%. Και να μην πω για το εμβληματικό έργο στην Ικαρία, που είναι ένα πρώτο υβριδικό έργο ΑΠΕ, πρωτοπόρο, θα έλεγα, σε όλη την Ευρώπη.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Κατρίνης και ακολουθεί ο κ. Παπαδημητρίου.

 **ΜΙΧΑΗΛ ΚΑΤΡΙΝΗΣ:** Σας ευχαριστώ πολύ, κύριε Πρόεδρε.

 Θα ξεκινήσω την τοποθέτησή μου με κάτι που πιθανόν, εσάς προσωπικά, να σας κεντρίσει και να σας ερεθίσει πολιτικά. Η όλη αυτή συζήτηση μου θυμίζει το περιβάλλον του φθινοπώρου του 2009. Είναι αυτό που λέμε «déjà vu», δηλαδή, σαν να το έχουμε ξαναζήσει.

 Η Ν.Δ. είναι στη θέση του τότε ΠΑ.ΣΟ.Κ., όπου ο Υπουργός και ο Διευθύνων Σύμβουλος και Πρόεδρος της Δ.Ε.Η. περιγράφει με δραματικούς τόνους την κατάσταση που έχει παραλάβει και την αναγκαιότητα λήψης μέτρων. Ο ΣΥΡΙΖΑ είναι στη θέση της Ν.Δ. του κ. Καραμανλή - γι' αυτό είπα θα σας ερεθίσει πολιτικά - όπου δηλώνει «αθώος του αίματος», ενώ έχει την πλήρη ευθύνη για την προηγούμενη πορεία της επιχείρησης, της οικονομίας. Με το που φεύγει από την ευθύνη δηλώνει «αθώος του αίματος» και λέει εμείς δεν ξέρουμε τι έγινε και φταίτε εσείς που ετοιμάζεστε να διαχειριστεί το πρόβλημα. Ευτυχώς, η αλληλουχία των παρομοιώσεων σταματάει εδώ, κύριε Πρόεδρε, και το ΠΑ.ΣΟ.Κ. δεν μοιάζει στο ΣΥΡΙΖΑ του 2009.

 Είναι μια κατάσταση, την οποία όπως την περιέγραψε και ο Υπουργός και ο Πρόεδρος της ΔΕΗ, που είχαν την καλοσύνη να μας ενημερώσουν λίγες ώρες πριν ληφθούν αυτές οι δύσκολες, επώδυνες, αλλά όπως τις χαρακτήρισαν, αναγκαίες αποφάσεις, πολύ δυσάρεστη, στην οποία βρίσκεται η επιχείρηση και υπάρχει μια διαφορετική προσέγγιση σε σχέση με την κατανομή και το βάρος των ευθυνών που φθάσαμε εκεί.

 Βεβαίως, και ο κ. Στάσσης, τον οποίο προσωπικά δεν τον γνωρίζω, αλλά διάβασα έχει ένα εξαιρετικό βιογραφικό, απορώ πώς δέχθηκε να έρθει σε αυτήν την θέση. Επειδή σε λίγες μέρες, έχουμε και την επέτειο από το συμβάν των δίδυμων πύργων, μου θυμίζει λίγο τους καμικάζι που ετοιμάζονται να μπουν σε αποστολή αυτοκτονίας. Πρέπει να υπήρχε μια πολύ ισχυρή, ηθική σύνδεση και προσωπική με τον Υπουργό, για να δεχθείτε να πάρετε αυτόν τον δύσκολο ρόλο και την καυτή πατάτα. Γιατί και εσείς με το που αναλάβατε, κ. Στάσση, Πρόεδρος της ΔΕΗ, λίγες ώρες μετά την συνέλευση των μετόχων, η πρώτη σας δήλωση ήταν για τη δραματική κατάσταση της επιχείρησης.

 Αυτό, δεν ξέρω βέβαια αν βοηθάει σε αυτό που είπε ο Υπουργός, για την άνοδο της μετοχής της επιχείρησης εκείνη την ώρα ή τις επόμενες ημέρες, μετά από αυτές τις δηλώσεις ενός νέου Πρόεδρου. Αυτό το ξέρετε σίγουρα καλύτερα από εμάς, γιατί είστε στην αγορά πάρα πολλά χρόνια και ξέρετε καλύτερα τους όρους για το παιχνίδι αυτό.

 Δεν θα καταναλώσω χρόνο, λέγοντας για όσα ειπώθηκαν μετά την 7η Ιουλίου μέχρι και σήμερα, τόσο από τον Υπουργό όσο και από τον Πρωθυπουργό, σε σχέση με την αύξηση των τιμολογίων. Θέλω να πω κάτι για το προηγούμενο που είπε ο κ. Φάμελλος, για το πώς είναι δυνατόν να έχουμε αύξηση επενδύσεων με χρεοκοπημένους λογαριασμούς επιχείρησης;

 Θέλω να σας θυμίσω κ. Φάμελλε, ότι και το 2009 είχαμε το πρωτοφανές παγκόσμια οικονομικά φαινόμενο, να έχουμε έλλειμμα τρεχουσών συναλλαγών 30 δις, να έχουμε υπέρογκο εξωτερικό δανεισμό και την ίδια στιγμή να έχουμε αρνητικούς ρυθμούς ανάπτυξης. Αυτό ήταν κάτι που το πέτυχε πρώτη φορά στα παγκόσμια οικονομικά χρονικά η πενταετία Καραμανλή. Κάτι ανάλογο έγινε και με τη Δ.Ε.Η..

 Λαμβάνεται, λοιπόν, μια απόφαση για αύξηση τιμολογίων. Αυτό που προσπαθεί ο Υπουργός είναι λογικό και κατανοητό. Να το περάσει ότι τελικά ισοσκελίζετε από τη μείωση του Φ.Π.Α, η οποία όμως ήταν ήδη κάτι το οποίο είχε ψηφιστεί. Άρα, δεν είναι κάτι που ψηφίζεται τώρα για να το ισοσκελίσει και με την μείωση του ΕΤΜΕΑΡ.

 Βεβαίως, αυτό που δεν λέγεται είναι ότι οι αυξήσεις είναι κλιμακούμενες. Όσο αυξάνεται η κατανάλωση τόσο είναι μεγαλύτερη η επιβάρυνση για τους καταναλωτές.

Άρα, εν τέλει, ένας μέσος καταναλωτής, ο οποίος μπορεί να κάνει το λάθος να έχει μεγαλύτερη κατανάλωση, θα δει πολύ μεγαλύτερες αυξήσεις από τα 2,5 € που ακούστηκε σε αυτήν την αίθουσα ότι είναι η συνολική επιβάρυνση. Δεν ξέρω, κύριε Υπουργέ. Συμφωνώ μαζί σας σε αυτό με τη διακοπή των συνδέσεων, ότι ήταν πολύ σωστό νομίζω εκ μέρους σας να πείτε ότι δεν είστε βέβαιος ότι αφορά στο σύνολο του στρατηγικούς κακοπληρωτές, γιατί γνωρίζω αρκετές περιπτώσεις ανθρώπων που πήγαν από τη μία εταιρεία στην άλλη, όχι γιατί ήταν στρατηγικοί κακοπληρωτές, αλλά γιατί δεν μπορούσαν να ανταποκριθούν στις οφειλές που είχαν στην καθημερινότητά τους. Άρα, είναι κάτι το οποίο θα πρέπει να ελεγχθεί αυτό, αν οι διακοπές συνδέσεων αφορούν ανθρώπους που δεν έχουν να πληρώσουν ή τους έχοντες βίλα στην Κηφισιά. Γιατί δεν νομίζω ότι είναι όλοι σε αυτή την κατηγορία και καλά κάνετε και θα το δείτε.

Στο θέμα των συνεπών που πληρώνουν, η Ν.Δ. συνεχίζει στον δρόμο του ΣΥΡΙΖΑ και μειώνει 5% την έκπτωση. Άρα ουσιαστικά είναι η άλλη όψη του ίδιου νομίσματος. Και βεβαίως, η Ν.Δ. συνεπής στην πολιτική της ιδεολογία πάντα, όταν έχει ένα δύσκολο μέτρο, βρίσκει ως πολιτικό αντιστάθμισμα κάτι που αφορά μια κατηγορία εργαζομένων. Είναι πάντα το πολιτικό αντιστάθμισμα για να μπορεί, σε επίπεδο κοινής γνώμης και επικοινωνίας, να κάνει μια ισορροπία.

Θέλω λοιπόν να τελειώσω, επειδή ο αξιότιμος κ. Πρόεδρος μίλησε για τον ορκωτό της ERNST&YOUNG ο οποίος είπε ότι θα απαιτηθούν σκληρά μέτρα και θα χρειαστεί, ελπίζουμε να μην χρειαστεί, να υπάρξει καταγγελία της ρήτρας των δανείων, ώστε τα δάνεια της Δ.Ε.Η. να μην μεταπέσουν στην κατηγορία των μη εξυπηρετούμενων δανείων. Εάν αυτό το λέτε προς την αντιπροσωπεία και την επιτροπή, είναι θεμιτό. Εάν το απευθύνετε στους Έλληνες πολίτες, εκ των οποίων, το 40% ανήκουν σε αυτήν την κατηγορία και τα δάνεια τους είναι μη εξυπηρετούμενα, να είστε βέβαιος ότι αυτό δεν είναι ούτε προειδοποίηση, ούτε απειλή. Είναι μια πραγματικότητα που την βιώνει το 40% των πολιτών και την οποία η κυβέρνησή σας θα πρέπει επιτέλους να δώσει μια λύση και εσείς το αντιμετωπίζετε, πιθανότατα, δυνητικά στο μέλλον και βλέπετε πόσο δραματικό είναι και τι επιπτώσεις μπορεί να έχει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Παπαδημητρίου.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ:** Θέλω να ευχαριστήσω, κατά πρώτον, την διοίκηση και βεβαίως την υποστήριξη που της παρέχει η κυβέρνηση, στην προσπάθεια να αντιμετωπιστεί το πρόβλημα που έχει προκύψει με την Δ.Ε.Η. και το οποίο το μάθαμε όλοι, απ' ό,τι έχω αντιληφθεί, μεταξύ των οποίων και η προηγούμενη κυβέρνηση, όταν ο Ορκωτός Λογιστής είπε τα πράγματα με το όνομά τους.

Λέω, θέλω να ευχαριστήσω και νομίζω ότι το ίδιο πρέπει να γίνει κατανοητό και ότι θα πρέπει να κάνουν και οι καταναλωτές. Διότι, εάν πέσει η Δ.Ε.Η. και αυτό είναι νομίζω το πιο σημαντικό που δεν έχουμε καταλάβει, πρέπει να βάλουμε το ερώτημα που το έβαζε παλαιότερα και ο Λένιν - το λέω επειδή υπάρχουν και οι σχετικές συζητήσεις τώρα στην πλατεία κάτω από την Ομόνοια - ποιος ωφελείται. Εδώ είναι σαφέστατο, ότι αυτός που θα ωφεληθεί και αυτός που θα ήθελε να πέσει η Δ.Ε.Η., είναι προφανώς οι άλλες εταιρείες, οι οποίες, απ' ό,τι φαίνεται, σερβίρονταν και πάρα πολύ ικανοποιητικά μέσα από το σύστημα των ΝΟΜΕ.

Όσο για το σύστημα των ΝΟΜΕ, διαβάζω σε άρθρο το οποίο έχει δημοσιεύσει η Εφημερίδα των Συντακτών, η οποία έπαιξε τον ρόλο της την περίοδο που χρειάστηκε και λέει ο κ. Φωτόπουλος, τον οποίο φαντάζομαι ότι δεν αμφισβητείτε, ότι: «Κοιτώντας λοιπόν το σύνολο των αποφάσεων» μιλάει για την κυβέρνηση ο κ. Φωτόπουλος, «μπορεί μεν να κατήργησε τη μικρή Δ.Ε.Η., επέλεξε όμως να λύσει το πρόβλημα, που υποτίθεται θα έλυνε η δημιουργία της μικρής Δ.Ε.Η., χρησιμοποιώντας ένα άλλο εργαλείο, τις δημοπρασίες ΝΟΜΕ». Νομίζω, ότι ο κ. Φωτόπουλος πρέπει να είναι καλύτερα ενημερωμένος από τον κ. Φάμελλο, εν προκειμένω και άρα μπορούμε να πάμε παρακάτω.

Άρα, όταν έχεις προκαλέσει την καταστροφή, το λιγότερο που θα περίμενα αυτή τη στιγμή να ακούσω, είναι μια κριτική των αποφάσεων, ενδεχομένως, της διοίκησης της Δ.Ε.Η. και της υποχρεωτικής υποστήριξης που πρέπει να παράσχει η κυβέρνηση, αφού μπαίνει μέσα το θέμα του Φ.Π.Α. και άλλων φόρων που πρέπει να αφαιρεθούν από τα έσοδα του κράτους για να υποστηριχθεί η Δ.Ε.Η.. Σε αυτό δεν ακούσαμε δυστυχώς κάτι και αυτό είναι που πρέπει να μάθουμε και να μπορέσουμε να συζητήσουμε και να εξηγήσουμε και στους καταναλωτές.

Άρα, το πρώτο στοιχείο, κύριε Υπουργέ, είναι ότι πρέπει να μας διαβεβαιώσετε ότι με τις λύσεις αυτές η Δ.Ε.Η. δεν θα ξαναέχει πρόβλημα του χρόνου. Διότι, αν περιμένουμε από τα διαμάντια της Δ.Ε.Η., ακούω πάντοτε αυτή την έκφραση όταν έρχεται για τα νερά, για τα υδατοφράγματα, τα διαμάντια.

Θυμάμαι, όμως κάποιες χρονιές που έτυχε να είναι και χρονιές που το πετρέλαιο ήταν στα ύψη, πάνω από τα 100 δολάρια. Κόστιζε το πετρέλαιο που αγκομαχούσαν οι μηχανές στα νησιά και αλλού να βγάλουν ηλεκτρικό και πήγε το κόστος της Δ.Ε.Η. στα ουράνια. Θυμάμαι ότι η Δ.Ε.Η. δεν μπορούσε να ανοίξει να περάσουν τα νερά, διότι δεν είχαμε αρκετά. Δεν είναι τόσο απλά τα πράγματα. Εντάξει να λες ότι «εγώ το κόστος δεν μπορώ να το πειράξω, διότι το κόστος είναι ψηφοφόροι και άρα θα το πουλάω στην συμφωνημένη τιμή με τους Ευρωπαίους» σε μια τρέλα την οποία, κύριε Υπουργέ, πρέπει να ακούσουμε με απόλυτη σαφήνεια.

Προκληθήκατε σ' αυτό το σημείο και από την Αντιπολίτευση, ότι δεν θα γίνει ούτε η επόμενη ούτε καμία άλλη από τις ΝΟΜΕ, διότι ένας παραλογισμός καλό είναι κάποτε να σταματά. Άρα να υποστηρίξουμε τις λύσεις που έχετε βρει, η Διοίκηση της Δ.Ε.Η. με την υποστήριξη που της παρέχει η Κυβέρνηση. Να παρατηρήσουμε, όμως, ότι οι λύσεις πάλι περνάνε από την τσέπη του φορολογουμένου. Πάλι ο φορολογούμενος καλείται και με την ιδιότητα του καταναλωτή να πληρώσει κάτι παραπάνω και με την ιδιότητα του φορολογούμενου να βάλει λεφτά. Είναι τα τελευταία χρήματα που θα χρειαστεί η Δ.Ε.Η.; Ή θα χρειαστεί και κεφαλαιακή υποστήριξη και αυτή, αν ποτέ παρουσιαστεί ως ανάγκη, ποιος θα κληθεί να την καταβάλει; Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Βλάχος Γεώργιος, Παπαδημητρίου Χαράλαμπος, Λοβέρδος Ιωάννης-Μιχαήλ, Αμανατίδης γεώργιος, Καρασμάνης Γεώργιος, Κατσανιώτης Ανδρέας, Κωνσταντινίδης Ευστάθιος, Κυρανάκης Κωνσταντίνος, Φωτήλας Ιάσων, Μπουκώρος Χρήστος, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Βλάσης Κωνσταντίνος, Σιμόπουλος Ευστράτιος (Στράτος), Μπογδάνος Κωνσταντίνος, Ταγαράς Νικόλαος, Τραγάκης Ιωάννης, Μαρκόπουλος Δημήτριος, Χαρακόπουλος Μάξιμος, Αποστόλου Ευάγγελος, Αμανατίδης Ιωάννης, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Συρμαλένιος Νικόλαος, Σκουρλέτης Παναγιώτης (Πάνος), Τζανακόπουλος Δημήτριος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Κατσώτης Χρήστος, Γκιόκας Ιωάννης, Βιλιάρδος Βασίλειος και Αβδελάς Απόστολος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Επειδή κάποιοι συνάδελφοι έχουν αποχωρήσει από την αίθουσα, προς το παρόν συνεχίζω με τη λίστα. Το λόγο, λοιπόν, έχει η κυρία Πέρκα και ακολουθεί ο κ. Μαρκόπουλος.

**ΙΩΑΝΝΗΣ ΑΝΤΩΝΙΑΔΗΣ:** Κύριε Πρόεδρε, σε αυτά τα θέματα είστε θεματοφύλακας της νομιμότητας των διαδικασιών. Παρακαλώ πολύ, δεν θέλω παρεμβάσεις τρίτων. Σας το λέω πολύ σοβαρά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρεμβάσεις, ως γνωστόν, δεν δεχόμαστε. Κάνετε λάθος, όμως, χαμογελάω γιατί δεν μπορώ να το πάρω σοβαρά αυτό που είπατε.

**ΙΩΑΝΝΗΣ ΑΝΤΩΝΙΑΔΗΣ:** Εμείς έχουμε έννομα συμφέροντα….

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τώρα, σοβαρολογείς;

**ΙΩΑΝΝΗΣ ΑΝΤΩΝΙΑΔΗΣ:** Βεβαίως, σοβαρολογώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έλα να δεις τη λίστα, λοιπόν και να ζητήσεις συγνώμη, σε παρακαλώ.

Η κυρία Πέρκα έχει το λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Εγώ καταλαβαίνω τον κ. Αντωνιάδη που διαμαρτύρεται, γιατί είμαστε και οι δύο βουλευτές Φλώρινας, έχει έντονο ενδιαφέρον για τη Δ.Ε.Η..

Θέλω να πω ότι είναι ένα φλέγον θέμα και γι' αυτό, όμως το παρακολουθούμε και διαχρονικά από κοντά, κύριε Υπουργέ. Άρα, μερικά από αυτά που ειπώθηκαν και δεν ισχύουν, οφείλω να τα επαναλάβω.

Θα ξεκινήσω όμως, λίγο, από τα θεσμικά και αφορά στον ορισμό του Προέδρου και Διευθύνοντα της Δ.Ε.Η. για τη διαδικασία της Βουλής. Σήμερα, λοιπόν, για να απαντήσω και στον κ. Σιμόπουλο και εμείς ζούμε, συνεχώς απ’ το πρωί, θεσμικές παρεκτροπές. Ας είμαστε τυπικοί και στο κάτω κάτω η Δ.Ε.Η. αναφέρεται και ρητά και δεν είναι καθόλου κακό ο Διευθύνων και Πρόεδρος να περάσει από αυτή τη διαδικασία. Αυτό είναι το πρώτο.

Το δεύτερο θεσμικό ατόπημα, κατά τη γνώμη μου. Έχετε από την ώρα που τελείωσαν οι εκλογές και αναλάβατε ως Υπουργός, να καταστροφολογείτε για τη Δ.Ε.Η.. Αναφέρθηκε ο κ. Φάμελλος, θα το επαναλάβω. Εδώ πραγματικά θα σήκωνε και παρέμβαση της Επιτροπής Κεφαλαιαγοράς. Δεν μπορεί μια τέτοια επιχείρηση να λοιδορείται δημόσια από τον αρμόδιο Υπουργό. Νομίζω ότι όλοι είστε έμπειροι. Ανέβηκε η μετοχή; Να μου απαντήσετε εσείς, με τις ζημιές των 900 εκατομμυρίων, πως ανέβηκε η μετοχή;

Εδώ υπάρχει ένα μπλέξιμο χρηματιστηριακής αξίας πλασματικής ζημιών. Γίνονται όλα ένα κουβάρι και επιλεκτικά λέγονται διάφορα που είναι ανακριβή ή ψέματα.

Λοιπόν, ξεκινάω από το «900 εκατομμύρια ζημιά». Μάλλον, ξεκινάω από το «90 εκατομμύρια κέρδη» που είχε η Δ.Ε.Η., όταν όμως μέσα - γιατί η μισή αλήθεια είναι ψέμα - ήταν και ο ΑΔΜΗΕ. Αναφέρθηκε και η κυρία Καφαντάρη, δεν θα επιμείνω σ’ αυτό.

Μετρούσαμε, λοιπόν, τα κέρδη 90 εκατομμύρια, όταν τα 70 εκατομμύρια ήταν του ΑΔΜΗΕ που σήμερα είναι μια άλλη εταιρεία. Αντιστοίχως, τη χρηματιστηριακή αξία της Δ.Ε.Η. τη μετράμε χωρίς τον ΑΔΜΗΕ που έχει φύγει, αυτό κάποια στιγμή με στοιχεία. Εγώ δεν θα πω τίποτα που δεν ισχύει και σε καμία περίπτωση και κανείς δεν το έκανε από εμάς, δεν θα πούμε ότι υπάρχουν προβλήματα και γι' αυτό περιμέναμε από την Κυβέρνηση και τον αρμόδιο Υπουργό να φέρει ένα πιο στρατηγικό σχέδιο να συζητήσουμε.

Όσον αφορά τις ζημιές, πάλι επιλεκτικά, εγώ θέλω να πω ότι το 2008 οι ζημιές της Δ.Ε.Η.- είμαι πολύ ενημερωμένη, κύριε Χατζηδάκη - ήταν γύρω στα 800 εκατ. € και το 2013 ξεπερνούσε τα 230 εκατ. € Δεν είναι αυτό όμως το θέμα. Να «σταθεί» η εταιρεία, να κάνουμε στρατηγικό σχεδιασμό και να μην ξεπουλάμε τα πιο πολύτιμα στοιχεία που φέρνουν έσοδα.

Ο ΔΕΔΔΗΕ είναι όχι μόνο το πολυτιμότερο περιουσιακό στοιχείο, επειδή είναι μονοπώλιο, αλλά έχει και τη δυνατότητα την αναπτυξιακή να εφαρμόσει νέες τεχνολογίες, «έξυπνα δίκτυα» κ.λπ.. Με ποια λογική, λοιπόν, θα εκποιηθεί ο ΔΕΔΔΗΕ;

Επίσης, όταν μιλάτε για 900 εκατ. € ζημιά, πείτε μου, και νομίζω ειπώθηκε από τον κ. Παπαδημητρίου, αν έχει 900 εκατ. ζημιά, με τα μέτρα που εσείς φέρνετε σήμερα δεν βγαίνει εάν τα μετρήσουμε, προφανώς. Ξέρετε όμως και εσείς ο ίδιος ότι δεν υπάρχει αυτή η ζημιά, ότι είναι χρηματιστηριακή και δεν έχει ταμειακό αποτύπωμα. Είναι περίπου 350 εκατ. €, όντως, η ζημιά.

Να αναφέρω και λόγους για να δούμε πως φτάσαμε εδώ, γιατί είναι πάρα πολύ εύκολο να πείτε ότι η κυβέρνηση ΣΥΡΙΖΑ στα τέσσερα χρόνια κατέστρεψε τη Δ.Ε.Η. και πολύ βολικό για εσάς. Έλα όμως που από το 2003, που όφειλαν οι κυβερνήσεις, από τότε, να προετοιμάσουν την απελευθέρωση αγοράς, δεν έγινε καμία ενέργεια. Έλα που μέχρι το 2013 γινόταν ένα «πάρτι» στις ΑΠΕ. Το 85% των ΑΠΕ που υπάρχουν σήμερα είχαν γίνει μέχρι το 2013 που φρέναρε το σύστημα και ήρθε η δικιά μας διοίκηση και το 1% το πήγε στο 3% στις ΑΠΕ, μείωσε και το δανεισμό πάνω από 1 δισ. €, έκανε και επενδύσεις.

Για να δούμε, λοιπόν, που είναι η καταστροφή και που είναι ο χειρισμός. Όμως, δεν θέλετε να λύσετε το πρόβλημα της Δ.Ε.Η., κυρίως θέλετε να την αποδομήσετε, να καταστροφολογήσετε για να πουλήσετε αυτό που η αγορά, μάλλον, επιλέγει να αγοράσει. Για την αποεπένδυση - μιλάμε για τις λιγνητικές - όταν η κυβέρνηση που φαίνεται ότι θα έρθει, και φαίνεται ότι θα επαναφέρει, από τις εξαγγελίες, σχέδιο «μικρή Δ.Ε.Η.», αλλά και υδροηλεκτρικά, ποιος ιδιώτης θα πάει να πάρει μόνο το λιγνητικό, όταν βλέπει μπροστά του ότι μπορεί να του έρθει και ένα υδροηλεκτρικό; Εγώ χαίρομαι που κάνετε πίσω και ελπίζω αυτή η στάση να κρατήσει μέχρι το τέλος για τα υδροηλεκτρικά.

Είπατε για εθελούσια έξοδο. Εγώ ξέρω ότι το ‘93 προσλήφθηκαν 6000 εργαζόμενοι, κυρίως διοικητικοί και αυτοί είναι οι νεότεροι. Θα φύγουν όλα τα στελέχη και θα μείνουν οι 6000 διοικητικοί και έτσι θα λειτουργήσει η εταιρεία; Δεν ξέρω, πώς το σκέφτεστε.

Είπε ο κ. Αρβανιτίδης, για την Πτολεμαΐδα 5. Του υπενθυμίζω, ότι την εποχή που η κυβέρνηση Σαμαρά-Βενιζέλου δεν αξιοποίησε την ευκαιρία για δωρεάν πιστοποιητικά διοξειδίου του άνθρακα, όπως έκαναν άλλες χώρες, την ίδια εκείνη εποχή συμβασιοποιούσε την Πτολεμαΐδα 5. Σήμερα αναφέρεται για τις επενδύσεις και δεν μπορώ να καταλάβω τι γίνεται εδώ μέσα; Ξεχνάμε; Έχουν ιστορικό.

Οι ΝΟΜΕ καταργούνται ούτως ή άλλως, μια δημοπρασία έχει μείνει, έτσι είναι η συμφωνία. Η ΝΟΜΕ, λοιπόν, υπάρχει όντως, επιβεβαιώνω τον κ. Φάμελλο, στο 2ο μνημόνιο στην 4η αξιολόγηση, είναι απόφαση και πρόταση της ΡΑΕ, την οποία αποδέχθηκε η τότε κυβέρνηση μαζί με την «Μικρή Δ.Ε.Η.». Όχι ή ΝΟΜΕ ή «Μικρή Δ.Ε.Η.», μαζί με την «Μικρή Δ.Ε.Η.», και τα υδροηλεκτρικά και ΝΟΜΕ.

Θέλω να πω και κάτι τελευταίο για τις ΑΠΕ. Η Δ.Ε.Η. επί των ημερών μας έλυσε το σκάνδαλο της ENERGON και ολοκλήρωσε το υβριδικό έργο της Ικαρίας αυτό έγινε στη Μεσοχώρα, που ανέφερε και ο κ. Σιμόπουλος, την οποία, βεβαίως, δεν καταφέρατε ποτέ να προχωρήσετε.

Επίσης θα ήθελα αν μπορεί ο κ. Υπουργός να μας απαντήσει για τα πάγια του ΔΕΔΔΗΕ, τι εννοείτε, πώς θα πωληθούν τα πάγια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τέθηκε πριν από λίγο ένα ζήτημα για τον κ. Στάσση, τυχαίνει, επειδή είμαι πολλά χρόνια οικονομικός και επιχειρηματικός δημοσιογράφος, να τον γνωρίζω από το ρεπορτάζ. Πρόκειται, λοιπόν, για ένα από τα πιο έμπειρα στελέχη στο χώρο της ενέργειας και νομίζω, ότι αποτελεί ένα μέρος της λύσης και αυτό σας το λέω με τη γνώση του οικονομικού ρεπορτάζ της.

Για να δούμε, όμως, τον αρχιτέκτονα του προβλήματος, τον κ. Παναγιωτάκη. Ακούστε τώρα τα μεγέθη. Ακούστε όσοι γνωρίζετε στοιχειωδώς οικονομικά. Μια εταιρεία με κεφαλαιοποίηση 1,9 δις ευρώ αυτή τη στιγμή έχει 300 εκατομμύρια ευρώ κεφαλαιοποίηση. Παραλαμβάνετε μια εταιρεία κερδοφόρο με 90 εκατομμύρια ευρώ και την παραδίδετε ζημιογόνο σε 900 εκατ. €. Και επειδή σας άκουσα, κα Πέρκα, να εγκαλείτε τον κ. Χατζηδάκη ότι κάνει σπέκουλα κατά της εταιρίας και ότι αλλάζει το κλίμα κ.λπ., ήθελα να ρωτήσω κάτι. Έχουμε πρόβλημα με τη Δ.Ε.Η. ή δεν έχουμε; Γιατί αν δεν έχουμε τότε τι συζητάμε τότε;

Και επιστρέφω το ερώτημα και σε εσάς και στον κ. Σκουρλέτη. Φέρτε μου μια δήλωση του κ. Σκουρλέτη ως αρμόδιου Υπουργού, θέλετε του κ. Σκουρλέτη, θέλετε του κ. Λαφαζάνη, κατά τη διάρκεια των επαναστατικών σας ονειρώξεων, θέλετε τον κ. Σταθάκη αργότερα. Φέρτε μου μια δήλωση των αρμοδίων Υπουργών όπου να αναφέρονται στο πρόβλημα της Δ.Ε.Η., να προειδοποιούν το επενδυτικό κοινό, τη χώρα, να δούμε. 900 εκατ. € ζημιά, τώρα σοβαρολογούμε; Σοβαρολογούμε; Ευθύνες δεν υπάρχουν;

Κύριε Χατζηδάκη, θέλω να σας ρωτήσω και κάτι άλλο. Επειδή εδώ παρουσιάζετε ένα πλάνο το οποίο και κατά τη δική μου γνώμη είναι επαρκέστατο, μου φαίνεται να ανοίγει δρόμο και να δίνει λύσεις, θα διερευνηθούν οι ευθύνες για το πώς φτάσαμε σ' αυτή την κατάσταση; Ποιοι είναι υπεύθυνοι γι΄αυτό το τεράστιο Βατερλό στη Δ.Ε.Η.; Ποια θα είναι η μέριμνα της κυβέρνησης για να διερευνηθεί αυτή η σχεδόν πτώχευση της εταιρίας. Σχεδόν, μην πάμε παραπέρα. Θα διερευνηθεί αυτό; Θα διερευνηθεί η υπόθεση της σκοπιανής EDS, η οποία ενώ όλοι συζητούσαμε ότι η εταιρία, η Δ.Ε.Η, έχει τεράστιο πρόβλημα, ξαφνικά, ω του θαύματος, υπήρξε μια εξαγορά, αμφιλεγόμενη κατά τη δική μας πλευρά; Υπάρχουν υπεύθυνοι; Θα υπάρξει διερεύνηση; Θα το αφήσουμε έτσι;

Γιατί υπάρχει μια πολύ μεγάλη μερίδα του κόσμου, η οποία μιλάει - και θα το δούμε, δεν παίρνω θέση σε αυτό, να το δούμε - για σκάνδαλο της Δ.Ε.Η.. Θα διερευνηθούν αυτά; Θα μάθουμε την αλήθεια;

Και κάτι ακόμη επειδή παρακολουθώ τη συζήτηση. Να πάμε λίγο και στους διπλανούς χώρους της Δ.Ε.Η., για να δούμε τον ΑΔΜΗΕ. Τα golden boys τα οποία αμείβονταν με 600.000 €, να σας δώσω τα ονόματα, δεν τα λέω εγώ και επαρκείς απαντήσεις δεν έχουμε πάρει. Ο κ. Κορωνιωτάκης, που από όσο γνωρίζω είναι στέλεχος του ΣΥΡΙΖΑ, ο κ. Μπλάνας, ο κ. Μάργαρης. Όλα αυτά τα golden boys του κ. Σταθάκη φίλοι ήταν, οι οποίοι βλέπουμε ο ένας να αμείβεται με 140.000 € το χρόνο, ο άλλος, λέει, πληρώθηκε συνολικές συμπληρωματικές αμοιβές ύψους 500.000 €. Αυτά τι είναι;

Κύριε Χατζηδάκη, εγώ το ρωτώ και το θέτω ως ένα ζήτημα. Θα διερευνηθεί τελικά το πώς η Δ.Ε.Η. έφτασε σε αυτά τα χάλια; Γιατί εδώ πέρα εσείς παρουσιάζετε ένα σχέδιο σωτηρίας. Ο κ. Στάσσης έρχεται να παρουσιάσει ένα μονοπάτι για το πώς θα βγούμε από την κρίση, το οποίο νομίζω ότι η πλειοψηφία το επικροτεί.

Η ιστορία όμως δεν γράφεται από σήμερα για τη Δ.Ε.Η.. Υπάρχει και μια προϊστορία. Επαναλαμβάνω για να ολοκληρώσω. Περιμένω να δω πότε οι Υπουργοί σας έκρουσαν τον κώδωνα του κινδύνου, πότε προειδοποίησαν επενδυτικό κοινό και χώρα για τα προβλήματα της Δ.Ε.Η. και τελικά εάν φέρουν και αυτοί ευθύνη, τουλάχιστον στο επίπεδο της απόκρυψης της πραγματικής αλήθειας και της πραγματικότητας της Δ.Ε.Η.. Ευχαριστώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ :** Κύριε Πρόεδρε, ζητώ το λόγο επί προσωπικού.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν θα έπαιρνα το λόγο, διότι έχει κάθε δικαίωμα ο κ. συνάδελφος να διατυπώνει τις απόψεις του, αλλά δεν μπορεί να αναφέρεται με ψευδείς αναφορές στο πρόσωπό μου.

Πάμπολλες φορές και εντός της Βουλής είχαμε μιλήσει για το στρατηγικό σχέδιο στήριξης και ανάταξης μιας άρρωστης Δ.Ε.Η. που μας την κληρονόμησε το ΠΑ.ΣΟ.Κ. και η Ν.Δ..

Μου δόθηκε πριν η δυνατότητα στα πέντε λεπτά να αναφερθώ σε αυτά τα ζητήματα, όταν από την άλλη πλευρά το μόνο που έκαναν, ήταν να την αξιοποιούν είτε για να στήσουν πελατειακά δίκτυα είτε για να της φορτώσουν 5 δις δανεισμό - εμείς το φέραμε στα 4 δις - είτε να κάνουν λάθος επιλογές, όπως επενδύσεις στην Πτολεμαΐδα 5 τη στιγμή που όλοι γνώριζαν, ότι δεν είχαμε ανάγκη να επενδύουμε στο λιγνίτη, ο οποίος βλέπετε και αποδεικνύεται και σήμερα πόσο βαρύνεται με τα πιστοποιητικά των ρύπων και οδηγεί σε μια αδιέξοδη κατάσταση.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Το λόγο έχει ο κ. Φάμελλος, επί της διαδικασίας.

**ΣΩΚΡΑΤΗΣ ΦΑΜΕΛΛΟΣ**: Κύριε Πρόεδρε, καταθέτω έγγραφο και για αυτό σας διέκοψα και συγνώμη για αυτό, που εάν θα ήταν εύκολο παρακαλώ οι υπηρεσίες να το μοιράσουν στα μέλη της Επιτροπής, από το δεύτερο πρόγραμμα, το δεύτερο μνημόνιο, την τέταρτη αξιολόγηση Απρίλιος 2014. Είναι στην Αγγλική, είναι το «4th review» που αναφέρει ρητά, ότι «οι ΝΟΜΕ είναι υποχρέωση της ελληνικής πολιτείας», άρα η Κυβέρνηση Σαμαρά - Βενιζέλου δεσμεύτηκε για τις ΝΟΜΕ και ας κόψουμε τα ψέματα σ' αυτή την αίθουσα, τουλάχιστον, ενημερώνω τον κ. Παπαδημητρίου, που μάλλον, δεν έχει ιδέα γι' αυτό το θέμα και τους υπόλοιπους συναδέλφους για να μην υπάρχει παρεξήγηση.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Το λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ**: Καταρχάς, προσπαθώ και εγώ να ξεκαθαρίσω τι γίνεται με τη Δ.Ε.Η.. Είναι τελικά άρρωστη η Δ.Ε.Η., όπως λέει ο κ. Σκουρλέτης ή είναι τελικά μια επιχείρηση η οποία ανθεί, όπως λέει ο κ. Φάμελλος; Ας μας το ξεκαθαρίσουν, άλλα λέει ο ένας, άλλα λέει ο άλλος.

Περίμενα στην πρώτη τοποθέτηση και στην πρώτη συνεδρίαση να υπάρχει μια γενναία αυτοκριτική γύρω από την αλλοπρόσαλλη πολιτική, η οποία ακολουθήθηκε από την προηγούμενη κυβέρνηση. Άλλη πολιτική είχε ο κ. Λαφαζάνης, άλλη πολιτική είχε ο κ. Σκουρλέτης και άλλη πολιτική είχε ο κ. Σταθάκης.

Επειδή μας είπαν, ότι η Δ.Ε.Η. είναι μια επιχείρηση η οποία ανθεί, ερωτώ, λοιπόν, τον συγκεκριμένο συνάδελφο, ο οποίος το είπε, γνωρίζει ότι από το 2014 έχει να δώσει η Δ.Ε.Η. ένα ευρώ για αναπτυξιακό πόρο στις πληγείσες περιοχές Φλώρινας, Κοζάνης και Μεγαλόπολης; 2014, 2015, 2016, 2017, 2018, 2019, 120 εκατ., δεν έχουν δώσει ούτε ένα ευρώ. Αυτό και αν δεν είναι σκάνδαλο απέναντι στην κοινωνία των πολιτών. Γνωρίζει ο κύριος συνάδελφος, ότι όλοι οι εργαζόμενοι στον ιδιωτικό τομέα και οι μικροί ιδιοκτήτες φορτηγών, που έχουν ένα φορτηγό και βγάζουν ένα μεροκάματο, πληρώνονται με καθυστέρηση έξι και οκτώ μηνών, γιατί η Δ.Ε.Η. δεν έχει να δώσει χρήματα; Γνωρίζει, ότι δεν έχουν πληρώσει τις μετεγκαταστάσεις και τις μεταθέτουν από χρόνο σε χρόνο εδώ και τόσο καιρό; Μήπως θέλει να του αναφέρω δηλώσεις του δικού τους διοικητή, του κ. Παναγιωτάκη, ο οποίος επί σειρά ετών αναφέρει ότι δεν υπάρχει σάλιο;

Εδώ, θέλω να αναφέρω κάτι που και ο Υπουργός δεν έχει αναφέρει και ήταν πολύ ήπιος στην κριτική του, δεν είναι μόνο 5 δις τα χρέη της Δ.Ε.Η. στα ομολογιακά δάνεια και όλα τα άλλα, υπάρχουν και 2,5 δις για τις αποκαταστάσεις. Εάν σήμερα, με κάποιο μαγικό κλειδί η Δ.Ε.Η. έφευγε, αυτά, για να αποκατασταθούν όλα τα ορυχεία και όλα τα τσιμέντα, θέλουν άλλα 2,5 δις. Και αυτό, το ξέρουμε εμείς, οι περιοχές οι οποίες το παράγουν αυτό.

Βεβαίως και περιμένουμε τον στρατηγικό σχεδιασμό για να συζητήσουμε όλοι με τον καινούργιο διευθύνοντα σύμβουλο, στον οποίο του ευχόμαστε και καλή θητεία και καλή συνεργασία, γιατί καταγόμαστε από περιοχές, οι οποίες παράγουν το ρεύμα.

Εδώ, θέλω να καταγγείλω κάτι, τη διεθνή υποκρισία του συστήματος. Ο μέγας ρυπαντής οι Ηνωμένες πολιτείες, ο μέγας ρυπαντής Κίνα, Ινδία, Ρωσία, Τουρκία και το πρόβλημά μας είναι, αν ρυπαίνει μία μονάδα ή δύο μονάδες του Αμυνταίου και της Καρδιάς, οι οποίες πρέπει να κλείσουν πάραυτα. Είναι μη συγκρίσιμα μεγέθη, ρυπαίνουμε όλο τον πλανήτη, όλοι σφυρίζουν αδιάφορα, γιατί δεν τολμούν να αρθρώσουν λέξη και η αυστηρή Ε.Ε. κάνει την παραγωγή ηλεκτρικού ρεύματος από αυτές τις μικρές μονάδες, οι οποίες, επαναλαμβάνω, είναι δεκαδικά τα στοιχεία σε σχέση με το ενεργειακό νήμα όλου του πλανήτη, να κλείνουν, γιατί εμείς σεβόμαστε το περιβάλλον και έτσι πρέπει να είναι, αλλά πρώτα να πειθαρχήσουν οι μεγάλοι ρυπαντές. Πρέπει να μας πει και ο νέος διευθύνοντας σύμβουλος, ποιο θα είναι στο στρατηγικό σχεδιασμό το ενεργειακό μείγμα στο καύσιμο, για να ξέρουμε και τι θα γίνει.

Όσον αφορά για τα μέτρα, ποτέ τα μέτρα δεν είναι ευχάριστα, αλλά είναι απαραίτητα. Εφόσον όλοι συμφωνούμε, ότι η Δ.Ε.Η. πρέπει να υπάρχει και υπηρετεί την εθνική οικονομία και την ενεργειακή επάρκεια, πρέπει να παρθούν κάποια μέτρα. Τα μέτρα αυτά δεν είναι ευχάριστα, είναι απαραίτητα, είναι δίκαια κατανεμημένα. Και βεβαίως, εδώ, πρέπει να αναφέρουμε, για άλλη μια φορά, τη μεγάλη προσφορά των εργαζομένων, τους οποίους ευχαριστούμε και τους ευχαριστούμε και για την κατανόηση και τη συνεισφορά που έχουν και αυτοί στα βάρη, όπως και όλη η κοινωνία και η Δ.Ε.Η. και οι ανταγωνιστές και οι πάντες, για να μπορέσουν να πληρώνονται. Πρέπει να αναφέρουμε και το άλλο, ότι δεν μειώνεται ούτε ένα ευρώ από τους μισθούς. Κατοχυρώνουμε τους μισθούς, κατοχυρώνουμε τη λειτουργία της Δ.Ε.Η. για τα επόμενα 3-4 χρόνια και όταν θα δούμε και τον ενεργειακό σχεδιασμό, θα μιλήσουμε για τα άλλα.

Έρχομαι τώρα σε αυτό που ανέφερε ο κ. Υπουργός, ότι ναι, εμείς μιλάμε για απόσυρση των μονάδων. Η απόσυρση των μονάδων, αγαπητοί συνάδελφοι, από πίσω δεν κρύβει χώματα και τσιμέντα, κρύβει χιλιάδες ζωές πολιτών και εργαζομένων, οι οποίοι, άλλοι από αυτούς, την επόμενη μέρα δεν θα έχουν δουλειά και σε άλλους θα αλλάξει ο βίος τους. Το είπε η Αντιπολίτευση, ευτυχώς για μας, και προς τον κ. Στάση και προς τον κ. Χατζηδάκη, ότι ναι, όταν θα έρθει εκείνη η ώρα, θα υπάρξει η ανάλογη διαβούλευση με τις τοπικές κοινωνίες, οι οποίες, είναι οι μόνες οι οποίες δεν έχουν αποζημιωθεί. Γιατί αυτός ο πόρος τον οποίο λέμε, κ. Στάση, ξέρετε πόσος είναι; Από τα 130 δις περίπου που έχουν παραχθεί, οι περιοχές αυτές δεν έχουν πάρει ούτε το 1% ούτε το 0,5%, πήραν το μισό του μισού, 0,2%, ελάχιστα.

Ξέρετε, ότι το ρεύμα, για να πάει από τη Φλώρινα στην Αθήνα, από 3 λεπτά την κιλοβατώρα, φτάνει στην Αθήνα 9 λεπτά την κιλοβατώρα. Ο Αθηναίος, όμως, πληρώνει ίδια τιμή ρεύματος με τον φλωρινιώτη, άρα, επιδοτείται σε όλη τη χώρα, εκτός από τους τρεις νομούς που παράγεται.

Γνωρίζετε ότι η Δ.Ε.Η. και όλοι εμείς πρωτίστως οι παραγωγοί, πληρώνουμε 700 εκατομμύρια ευρώ σε πετρέλαιο για τη Ρόδο, τη Μύκονο, την Κρήτη, την Κέρκυρα, τη Σαντορίνη, που το βιοτικό επίπεδο είναι υψηλότατο και ποιος το πληρώνει; Η φτωχή Φλώρινα, που τα παιδιά μας όλα πήγαν στην Γερμανία και διεκδικούμε τι; Δεν διεκδικούμε τη συμπόνια, διεκδικούμε αυτά τα χρήματα από τα δισεκατομμύρια, τα οποία έχουμε χάσει. Δικαίως χρηματοδοτούμε τα νησιά. Διεκδικούμε αυτά τα οποία χάσαμε, γιατί κύριε Στάσση ξέρετε τι άλλο χάσαμε; Επειδή παράγεται εκεί το ηλεκτρικό ρεύμα, φαινόμαστε περιοχές πλούσιες, ο πλούτος αυτός διαχέεται σε όλη την Ελλάδα και όταν έρχεται η ώρα του ΕΣΠΑ, αντί να πάρουμε 500 εκατ. ευρώ, παίρνουμε 380 εκατ. ευρώ. Όταν έρχονται οι θέσεις για την καταπολέμηση της ανεργίας, αντί να πάρει 5.000 η Φλώρινα, παίρνει 2.500, όταν αντίστοιχη πόλη στην Ήπειρο παίρνει 5.000.

Ο αναπτυξιακός νόμος επιδοτεί τον επενδυτή μέσα στη Θεσσαλονίκη, στο λιμάνι και στο αεροδρόμιο δίπλα, με 40 μονάδες και στη Φλώρινα 30 μονάδες και έπρεπε να είναι το αντίθετο. Το ίδιο ισχύει για τα αγροτικά αναπτυξιακά και αυτό γίνεται επί δεκαετίες και αντί η Πολιτεία να αναλάβει τις ευθύνες της, ήρθε η ώρα που σήμερα η Δ.Ε.Η. πτωχεύει, κλείνει τις Μονάδες και αυτοί οι κάτοικοι πότε θα αποζημιωθούν;

Θέλουμε το δικαίωμα στην εργασία και δύο-τρία αντισταθμιστικά, τα οποία θα απαλύνουν την αδικία ετών. Θα μπορούσα να σας πω και άλλα. Ξέρετε ότι μια ιδιωτική εταιρεία από αυτές που βγάζουν ορυκτά και άνθρακα πληρώνει 6%, η Δ.Ε.Η. δεν πληρώνει τίποτα από τον πλούτο που παίρνει, γιατί θεωρείται κρατική εταιρία, από την ιδιωτική εταιρεία παίρνει 3% το Δημόσιο, 3% οι δήμοι και για όλα αυτά τα δισεκατομμύρια του πλούτου τα οποία έχασε η περιοχή, είναι κάτω από τα πόδια μας, δεν έχουμε πάρει τίποτα.

Με αυτά τα ολίγα εύχομαι καλή θητεία, ελπίζω ότι θα πάμε καλά, θέλουμε τη Δ.Ε.Η. ισχυρή, θέλουμε τους εργαζόμενους υγιείς να μπορούν να δουλεύουν μέσα και είμαστε εδώ να συνεργαστούμε και καλώ σε συνεργασία όλα τα Κόμματα, για να βοηθήσουμε αυτή την επιχείρηση να ορθοποδήσει προς όφελος όλης Ελλάδος.

**ΝΙΚΟΛΑΟΣ ΤΑΓΑΡΑΣ(Αντιπρόεδρος της Επιτροπής):** Ευχαριστούμε τον κ. Αντωνιάδη, το λόγο έχει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Θα ήθελα πραγματικά να συμφωνήσω με τον κ. Σκουρλέτη, για όλα τα σημαντικά που έκανε η Κυβέρνησή του στη Δ.Ε.Η., αλλά για κάποιον περίεργο λόγο- γιατί στο τέλος-τέλος δεν έχει σημασία τι λέω εγώ, τι λέει εκείνος- οι αγορές φαίνεται να διαφωνούν, κύριε Σκουρλέτη.

Τα κάνατε τόσο θαυμάσια, την εξυγιάνατε την Δ.Ε.Η., την πήγατε τόσο μπροστά, αλλά για κάποιον περίεργο λόγο- ανεξήγητο νομίζω, είναι ένα μυστήριο αυτό - η μετοχή της έχασε 90% της αξίας της επί των ημερών σας και γι' αυτό δεν ακούσαμε μια εξήγηση.

Αντιθέτως, ενώ ήμουν έτοιμος να συγχαρώ τον κ. Υπουργό για την εξαιρετικά εμπεριστατωμένη παρουσίασή του, σήμερα, εδώ, που δεν άφησε κανένα κενό και κανένα ερώτημα αναπάντητο, θα τον μεμφθώ, διότι φαίνεται ότι η προσπάθεια του- κατά Σκουρλέτη και κατά ΣΥ.ΡΙΖ.Α.- για την απαξίωση της Δ.Ε.Η., έχει αποτύχει παταγωδώς, κύριε Υπουργέ. Στις λιγότερο από 60 ημέρες που είστε Υπουργός, δεν τα καταφέρετε καθόλου καλά να απαξιώσετε τη Δ.Ε.Η., η οποία έχει αυξήσει την τιμή της μετοχής της κοντά στο 30%. Κάτι έχετε κάνει και εσείς λάθος, κατά τον ΣΥ.ΡΙΖ.Α.. Ή οι αγορές είναι τρελές ή κάποιος εδώ δεν ξέρει τι του γίνεται.

Αισθάνομαι ότι ζω μια περίεργη πραγματικότητα. Συζητάμε εδώ και πάνω από είκοσι χρόνια για την απελευθέρωση της αγοράς ενέργειας, την ιδιωτικοποίηση και άλλα και να είμαστε εδώ το 2019 να συζητάμε στο ελληνικό Κοινοβούλιο την τιμολογιακή πολιτική της Δ.Ε.Η.. Ξανά πίσω στο 2000, στο 90, στο 80, στο 70, σαν τίποτα να μην έχει προχωρήσει.

Αυτή η περιπέτεια της «Αλίκης στην χώρα των θαυμάτων» γίνεται ακόμα πιο εξωφρενική, από μια αντίστιξη που έχουμε στην Ελλάδα, δεν χρειάζεται να πάμε ούτε στη Βρετανία, στην βρετανική Δ.Ε.Η., κύριε Αρσένη, ούτε να ψάξουμε στο εξωτερικό. Έχουμε στην Ελλάδα ένα άλλο παράδειγμα, το οποίο καθιστά την τραγωδία της Δ.Ε.Η. ακόμα πιο τραγική. Είναι ο Ο.Τ.Ε.. Τι συνέβη στον Ο.Τ.Ε. το 2008 και έκτοτε, με την επιτυχημένη ιδιωτικοποίηση αυτού του φυσικού μονοπωλίου, που αύξησε αξία, που έφερε τεχνολογίες, που οι υπάλληλοι- εργαζόμενοι του Ο.Τ.Ε. αμείβονται πολύ καλύτερα;

Ο Ο.Τ.Ε. ήταν σε χειρότερη κατάσταση από την Δ.Ε.Η. το 2008. Και παρόλα αυτά, χάρη στην ιδιωτικοποίηση τώρα της κυβέρνησης Καραμανλή, σήμερα το 2019 είναι μια εξαιρετικά εύρωστη εταιρία που προσθέτει αξία και της οποίας η ιδιωτικοποίηση έφερε λεφτά στο ελληνικό δημόσια κατ’ επανάληψη και το 2008 και αργότερα.

 Τώρα, δεν θα μιλήσω ούτε γι' αυτό που κάνατε οι οικολόγοι το 2010 με τους «ΑΠΕτζήδες» και τα εκατομμύρια που χάθηκαν και τα πλήρωσε ο ελληνικός λαός και η ελληνική παραγωγή με τις παράλογες τιμές.

Θα μιλήσω μόνο για ένα πάρα πολύ κρίσιμο ζήτημα. Στην Ελλάδα η τιμή της ενέργειας είναι 40% ακριβότερη από ότι στην Ευρώπη και παρόλα αυτά έχουμε πτωχευμένο τον βασικό πάροχο αυτής της ενέργειας. Είναι παράλογο αυτό. Και δείχνει ακριβώς την τραγωδία την οποία ζούμε.

Πρέπει κάποτε να συζητήσουμε πολύ σοβαρά για την έρμη ελληνική παραγωγή την πανταχόθεν βαλλόμενη, ειδικά για τους εξαγωγείς μας, κ. Υπουργέ. Έχουμε 25 δις εξαγωγές του πρωτογενούς και του δευτερογενούς τομέα, κατάφεραν να διασωθούν μέσα σ' αυτή τη τρομερή και φοβερή κρίση. Πληρώνουν υπερπολλαπλάσιο κόστος δανεισμού σε σχέση με τους Γερμανούς και τους Ιταλούς και τους άλλους ανταγωνιστές τους οι ελληνικές και εξαγωγικές επιχειρήσεις. Πληρώνουν 40% παραπάνω το ρεύμα, πληρώνουν φόρους και εισφορές πολλές φορές πολύ παραπάνω από τους ανταγωνιστές μας. Προσπαθούν να εξάγουν. Τους βάζουμε διαρκώς προβλήματα και τους φορτώνουμε βάρη γιατί δεν έχουμε το θάρρος να αντιμετωπίσουμε και λαϊκίζουμε και ψευδόμαστε και παίζουμε αυτό το θέατρο το ωραίο που παίχτηκε εδώ και τρεις ώρες.

Λοιπόν, δεν άκουσα τίποτα από την πλευρά της Αντιπολίτευσης για προτάσεις. Τι προτείνει; Τι πρέπει να γίνει στη Δ.Ε.Η.; Έχουμε αυτή τη δραματική κατάσταση που δεν την περιγράφει ο Χατζηδάκης, δεν την περιγράφει ο Καιρίδης, την περιγράφουν οι ορκωτοί λογιστές που εσείς οι ίδιοι διορίσατε. Λοιπόν, έχουμε την έκθεση των ορκωτών λογιστών που μιλάνε ούτε λίγο ούτε πολύ για πτωχευμένη εταιρεία. Τι προτείνετε;

Η Ernst and Young έχει κάποιες προτάσεις. Εσείς έχετε; Καταλαβαίνω το άγχος να υπερασπιστείτε τα πεπραγμένα, τα άθλια πεπραγμένα σας στη συγκεκριμένη ειδικά περίπτωση της Δ.Ε.Η., το καταλαβαίνω το άγχος, και διαρκώς να στροβιλίζουμε εκεί γύρω από την Ικαρία και λοιπές αστείες πολλές περιπτώσεις ή τα 90 εκατ., τα 70 εκατ. που ήταν του ΑΔΜΗΕ. Πάλι κερδοφόρα ήταν. Όλο αυτό το να παίζουμε τώρα με τα νουμεράκια εδώ και να μη βλέπουμε τον ελέφαντα, τα 900 εκατομμύρια ζημιές και την πλήρη απαξίωση.

Λοιπόν, προτάσεις έχουμε να κάνουμε εποικοδομητικά, να πάμε την κατάσταση πιο μπροστά; Τι θα κάνουμε; Να μην αυξήσουν το ρεύμα, να μην κόψουμε την επιδότηση της συνέπειας. Τι να κάνουμε; Πού να πάμε τη χώρα;

Λοιπόν, είναι πάρα πολύ δυσάρεστη η κατάσταση. Εγώ να σας ευχηθώ καλή δύναμη και στο νέο Πρόεδρο και την νέα διοίκηση της Δ.Ε.Η. προς όφελος της χώρας.

Είναι κρίμα που αναλώσουμε πάνω από τρεις ώρες, χωρίς να συζητήσουμε για το μείζον που δεν είναι μόνο η διάσωση της Δ.Ε.Η., είναι η διάσωση της ελληνικής παραγωγής για την οποία ουδείς ομιλεί. Τους έρμους Έλληνες εξαγωγείς, του ήρωες αυτούς οι οποίοι έχουν υποστεί τόσα και τόσα πολλά και συνεχίζουν να υπόκεινται, διότι έχουμε ένα πολιτικό σύστημα, το οποίο δεν μπορεί και δεν μπόρεσε τα τελευταία τέσσερα χρόνια, ειδικά.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει, ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Κύριε Πρόεδρε, κυρίες και κύριοι συνάδελφοι, μετά από τρεις ώρες συζήτησης νομίζω ένα πασιφανέστατο ότι έχουμε καταλήξει σε κάποια συμπεράσματα.

Το πρώτο συμπέρασμα είναι ότι υπάρχει μια πρόταση από την κυβέρνηση να αντιμετωπιστεί ένα πολύ σημαντικό πρόβλημα που αφορά μια κορυφαία εταιρία και ίσως το πιο σημαντικό πρόβλημα σήμερα που ζούμε και είναι μια πρόταση ολοκληρωμένη η οποία μας οδηγεί σε λύση.

Επίσης, είναι δεδομένο ότι πρέπει να πάρουμε μέτρα. Υπάρχει κάποιος εδώ στην αίθουσα που πιστεύει ότι δεν θα πρέπει να παρθούν μέτρα για να σωθεί η Δ.Ε.Η. σε αυτή την κακή κατάσταση που βρίσκεται; Το άλλο που έχει ξεκαθαριστεί ότι παρέλαβε η κυβέρνηση του ΣΥΡΙΖΑ μια Δ.Ε.Η. με 90 εκατ. κέρδος και την παραδίδει με 900 εκατ. ζημιές. Επίσης, αυτό για ποιο λόγο έχει γίνει; Προφανώς έγινε από τις επιλογές που έγιναν αυτά τα τόσα χρόνια.

Δεν επιλέχθηκε το μοντέλο της μικρής Δ.Ε.Η., ένα μοντέλο που θα έφερνε έσοδα στη Δ.Ε.Η. 1,5 - 2 δισεκατομμύρια ευρώ και επιλεκτικά το μοντέλο δημοπράτησης ρεύματος, το οποίο οδήγησε σε 600 εκατομμύρια ζημιές. Πράγματι μπορεί να έφερε 2 δισεκατομμύρια εισροές, αλλά πόσο κόστισαν αυτές οι εισροές. Το μοντέλο της μικρής Δ.Ε.Η. που είχε ψηφιστεί στο ελληνικό κοινοβούλιο το 2014, πέντε χρόνια πριν, απαντούσε στο πρόβλημα του μονοπωλίου της Δ.Ε.Η., στο λιγνίτη, για το οποίο είχαμε καταδικαστεί από την Ε.Ε. και επίσης, γινόταν και ένα άνοιγμα στην λιανική αγορά ηλεκτρισμού. Προέβλεπε χονδρικά τη σύσταση μιας εταιρείας, στην οποία η Δ.Ε.Η. θα εισέφερε το 30% της παραγωγικής βάσης, των πελατών της, των εργαζομένων, αλλά και στοιχεία του παθητικού της και θα διέθετε αυτά μέσω διαγωνισμού για πώληση. Στο χαρτοφυλάκιο της μικρής Δ.Ε.Η. θα πήγαιναν δύο λιγνιτικές μονάδες, οι οποίες ήταν προς απόσυρση το 2019, υδροηλεκτρικά εργοστάσια και η παραγωγή ηλεκτρικού ρεύματος από φυσικό αέριο στην Κομοτηνή.

Επομένως, θα είχε δημιουργηθεί ένα μοντέλο ανταγωνισμού από το οποίο η μεγάλη Δ.Ε.Η. θα είχε 2 δισ. έσοδα για να μπορεί να κάνει όλες αυτές τις επενδύσεις. Αυτό το μοντέλο απορρίφθηκε, επιλέχθηκε κάτι εντελώς διαφορετικό, τότε το είχαμε καταγγείλει και οδηγηθήκαμε στα σημερινά τραγικά αποτελέσματα με ζημιές 900 εκατ. ευρώ, το οποίο καλούνται οι πολίτες, οι επιχειρηματίες να αντιμετωπίσουν, γιατί πράγματι η Δ.Ε.Η. πρέπει να παραμείνει και να μπορέσει να έχει τον κυρίαρχο ρόλο.

Αυτό όμως που δεν ακούσαμε σήμερα, ακόμη, εδώ, από τη μεριά του ΣΥΡΙΖΑ, είναι μια πρόταση για να αντιμετωπιστεί αυτό το ζήτημα. Ακούσαμε διάφορα, αλλά ούτε μία πρόταση για το πώς μπορεί αυτό το μεγάλο πρόβλημα της Δ.Ε.Η. να αντιμετωπιστεί. Ευτυχώς, όμως, η κυβέρνηση σε σύντομο χρονικό διάστημα κατέθεσε την πρόταση, η οποία οδηγεί σε μια λύση του προβλήματος. Αυτά, είναι σημαντικό να καταγραφούν, για να μην μπορεί να δημιουργηθούν άλλα προβλήματα στο μέλλον.

Θα ήθελα να αδράξω την ευκαιρία και να προτείνω στον κ. Χατζηδάκη, μήπως μπορεί, όπως ακριβώς έγινε με τις οφειλές στην εφορία στο ΕΦΚΑ, οι οφειλέτες της Δ.Ε.Η. με ένα πρόγραμμα μικρής προκαταβολής και πολλών δόσεων, να δημιουργήσουν αυτό το απόθεμα και τη ρευστότητα στην Δ.Ε.Η..

Θα ήθελα, επίσης, να ευχηθώ στον καινούργιο διευθύνοντα της Δ.Ε.Η., καλή επιτυχία και να ευχηθώ το μοντέλο αυτό και η πρόταση του Υπουργείου να έχει καλά αποτελέσματα.

**ΝΙΚΟΛΑΟΣ ΤΑΓΑΡΑΣ(Αντιπρόεδρος της Επιτροπής):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Έχει γίνει μια συζήτηση εδώ και αρκετή ώρα, έχουν ειπωθεί πάρα πολλά πράγματα, αλλά θα ήθελα και εγώ συνοπτικά να καταθέσω τη δική μου οπτική. Κατ' αρχήν, θέλω να πω ότι δεν περιποιεί τιμή ότι η νέα διοίκηση της Δ.Ε.Η. δεν πέρασε από τη βάσανο, έστω και αν θα περνούσε με την πλειοψηφία, έτσι και αλλιώς, και δεν αμφισβητώ βεβαίως τα προσόντα και τα βιογραφικά που ειπώθηκαν από άλλους συναδέλφους για το πρόσωπο του προέδρου, αλλά θα έπρεπε να περάσει, όπως επιτάσσει ο Κ.τ.Β., από την αρμόδια Επιτροπή της Βουλής.

Σήμερα, αυτό που γίνεται είναι μια διαδικασία ουσιαστικά νομιμοποίησης των αποφάσεων του Δ.Σ. της Δ.Ε.Η. που θα παρθεί αύριο, μεθαύριο. Αυτό επιχειρείται σήμερα με μια εσπευσμένη συζήτηση, που καλώς γίνεται, αλλά ουσιαστικά επιχειρείται η νομιμοποίηση. Τι προτείνετε, τι κάνετε; Δεν προτείνετε μια συνολική στρατηγική για την Δ.Ε.Η. ή μάλλον προτείνετε, αλλά χλιαρά διαφαίνεται το που θέλετε να το πάτε. Φέρνετε ένα πακέτο 500 εκατομμυρίων, που το μεγαλύτερο μέρος πλήττει τους καταναλωτές, τους εμπόρους και τους βιοτέχνες.

Όπως και να υπολογίσετε τα νούμερα, βάλτε τα κάτω, αυξήσεις στην κιλοβατώρα, μειώσεις ΕΤΜΕΑΡ, μείωση του Φ.Π.Α. από το 13% στο 6%, που έκανε η δική μας κυβέρνηση, τα βάλετε όλα μαζί κάτω και τα συνυπολογίσατε, δεν βγαίνουν το 2,5 ευρώ τον μήνα, όπως λέτε, βγαίνει πολύ παραπάνω και θα το δουν οι καταναλωτές και οι μικρομεσαίοι στους επόμενους λογαριασμούς τους.

Βεβαίως, υπάρχει πρόβλημα ρευστότητας, αλλά, πρώτον, δεν είναι αληθή τα στοιχεία που φέρνετε. Ειπώθηκαν πάρα πολλά και οι συγκρίσεις μεταξύ του κέρδους του 2014, τα 90 εκατομμύρια που ήταν 20 εκατομμύρια και τα 900 εκατομμύρια ζημιά σήμερα, που όπως μας είπαν και άλλοι συνάδελφοι από τον ΣΥ.ΡΙΖ.Α., μέσα εκεί υπάρχουν περίπου 500 εκατομμύρια λογιστικές ζημιές χωρίς κανένα ταμειακό αποτύπωμα.

Δεύτερον και κυριότερο, δε μας λέτε πού το πάτε. Βεβαίως, διαφαίνεται ποιος είναι ο στόχος και το λέτε δειλά-δειλά, «μερική ιδιωτικοποίηση», συγκρίνοντας τις δικές μας ιδιωτικοποιήσεις που κράτησαν το δημόσιο έλεγχο στον ΑΔΜΗΕ. Μιλάτε πιο καθαρά για τον ΔΕΔΔΗΕ αλλά, φυσικά και για την προοπτική που θέλετε να έχετε και για τον ΑΔΜΗΕ.

Τι κατάφερε, λοιπόν, συνοπτικά, η κυβέρνηση του ΣΥ.ΡΙΖ.Α., από το 2015 έως το 2018;

 Εγώ θα αναφερθώ σε εννέα σημεία, πολύ συνοπτικά, αποφάσεις - μέτρα μέσα σε περίοδο μνημονίων.

Πρώτον, μειώθηκε η τιμή της ηλεκτρικής ενέργειας κατά 12%, μεσοσταθμικά, έναντι της αύξησης 60%, που είχαν φέρει οι κυβερνήσεις από το 2010 έως το 2014.

Δεύτερον, μειώθηκε ο δανεισμός κατά 20%.

Τρίτον, αυξήθηκαν οι επενδύσεις στις ΑΠΕ, έγινε διείσδυση στα Βαλκάνια και δραστηριοποιήθηκε η Δ.Ε.Η. σε νέα προϊόντα και υπηρεσίες.

Τέταρτον, υπήρξε εξορθολογισμός του λειτουργικού κόστους.

Πέμπτον, εξασφαλίστηκε ο δημόσιος έλεγχος στα δίκτυα, στον κερδοφόρο ΑΔΜΗΕ και επιταχύνθηκαν οι διασυνδέσεις με τις Κυκλάδες και της Πελοποννήσου με την Κρήτη.

Έκτον, με το μνημόνιο συνεργασίας Δ.Ε.Η.-Υπουργείου Οικονομικών, προπληρώνονται οι λογαριασμοί ρεύματος των φορέων της γενικής κυβέρνησης. Αυτό φέρνει ρευστότητα 480 εκατομμύρια στη Δ.Ε.Η. και έκπτωση στο δημόσιο.

Έβδομον, από ελλειμματικό ειδικό λογαριασμό ΑΠΕ, τον ΕΛΑΠΕ, τον κάναμε πλεονασματικό κατά 800 εκατομμύρια.

Όγδοον, διαθέσαμε το 2017, από το πλεόνασμα, 360 εκατομμύρια για την αποπληρωμή των ΥΚΩ της περιόδου 2012 - 2015 και καλείστε εσείς τώρα να πληρώσετε, εάν θα το κάνετε, της περιόδου 2007 - 2011, τα 200 εκατομμύρια.

Ένατον, το οποίο αφορά ένα μέτρο 18 εκατομμυρίων αντισταθμιστικών οφειλών από τις ΑΠΕ στους λογαριασμούς των καταναλωτών, από το 2010 έως το 2014, τα οποία τα χρωστούσατε και τα αποδώσαμε εμείς στους λογαριασμούς των πολιτών.

Όλα αυτά, λοιπόν, μας αποκαλύπτουν σήμερα ότι με την πολιτική σας ξεδιπλώνετε, ουσιαστικά, την πολιτική - ιδεολογική ταυτότητα της Ν.Δ., τον νεοφιλελευθερισμό και τη νεοφιλελεύθερη αντίληψη, που θα έχει άμεσες δυσμενείς επιπτώσεις τόσο στην επιχείρηση, που είναι η μεγαλύτερη επιχείρηση της χώρας και στο ενεργειακό σύστημα, όσο και στους εργαζόμενους, αλλά και στην πολύ μεγάλη πλειοψηφία των πολιτών αυτής της χώρας. Αυτό θα φανεί πάρα πολύ γρήγορα, παρά τα όσα μελοδραματικά, σήμερα, μας είπατε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, πιστεύω βαθύτατα, παρά τα όσα λέγονται από διάφορες κατευθύνσεις εντός της αιθούσης, άπαντες έχουμε αντιληφθεί, ότι μια πιθανή ενεργειακή χρεωκοπία θα σημάνει άμεσα και ολοσχερή οικονομική χρεοκοπία και πιστεύω, ότι αυτό είναι επευκταίο για όλες τις πτέρυγες της Βουλής. Δεν προσφέρει τίποτα σήμερα να επιρρίπτουμε ευθύνες. Εκείνο που είναι αναγκαίο είναι να εκπονούνται πολιτικές για να προλαμβάνονται τα προβλήματα, γιατί η θεραπεία πάντα κοστίζει πολύ περισσότερο από την πρόληψη.

Πιστεύω, ότι έστω και την ύστατη ώρα, αυτό κάνει και η δέσμη μέτρων που μας παρουσιάσατε σήμερα εδώ, γιατί επί της ουσίας, ουδείς από τις πτέρυγες της αντιπολίτευσης τοποθετήθηκε στο ερώτημα, τι θα γίνει, αν ο ορκωτός λογιστής της Ernest & Young, όχι στο πολύ μακρινό μέλλον, αλλά τις επόμενες 25 μέρες, ομολογήσει ότι η συγκεκριμένη επιχείρηση δεν είναι βιώσιμη. Δεν τοποθετείται κανείς σε αυτό το ερώτημα, το χαρακτηρίζουν συκοφαντία. Όμως, αν αυτό συμβεί θα είναι ολοκληρωτική καταστροφή, δεν θα είναι απλά συκοφαντία. Και οι Κυβερνήσεις και οι Υπουργοί πρέπει να εκπονούν πολιτικές που θα στέκονται εμπόδιο σε τέτοια ενδεχόμενα. Αυτό, νομίζω, όλοι μπορούμε να το συνομολογήσουμε, όλοι μπορούμε να συμφωνήσουμε.

Δεν θέλω να κάνω κριτική στην απελθούσα κυβέρνηση. Το μείγμα της πολιτικής της στη ΔΕΗ ήταν καταστροφικό και θα το πω πάρα πολύ απλά. Παραχώρησε του 40% των πελατών της χωρίς κανένα αντάλλαγμα και πούλησε υποτιμολογημένο το προϊόν. Όταν διώχνεις τους πελάτες χωρίς αντάλλαγμα και πουλάς το προϊόν σου υποτιμολογημένο δεν υπάρχει καταστροφικότερο μείγμα για μια επιχείρηση είτε είναι μονοπωλιακού, είτε ολίγοπωλιακού κρατικού χαρακτήρα, είτε είναι ιδιωτικού χαρακτήρα.

Σε αυτά, νομίζω, όλοι συμφωνούμε, ότι και αν λέμε χάριν εξυπηρέτησης κάποιων πολιτικών σκοπιμοτήτων, συγκυριών κ.τ.λ.. Σε αυτά, είμαι βέβαιος ότι συμφωνούμε όλοι και πια ήταν η ειδοποιός διαφορά των δύο κυβερνήσεων της παλαιάς κυβέρνησης της Ν.Δ. και της κυβέρνησης ΣΥΡΙΖΑ; Εμείς είχαμε επιλέξει τη μικρή ΔΕΗ, εσείς επιλέξατε τις ΝΟΜΕ, γιατί αν πηγαίναμε σε μικρή ΔΕΗ, δεν θα υπήρχε η ανάγκη για ΝΟΜΕ, είναι εξαιρετικά ευδιάκριτο αυτό και μην τα μπερδεύουμε σήμερα λοιπόν.

Ως εκ τούτου, κύριε Υπουργέ, θέλω να πω ότι στηρίζουμε το σχέδιο στήριξης της ΔΕΗ, αλλά στηρίζουμε και τα μέτρα που είπε ο νέος Πρόεδρος, στον οποίο εύχομαι καλό έργο, «σιδεροκέφαλος», γιατί πραγματικά είναι μια επιχείρηση στρατηγικής σημασίας για την οικονομία, αλλά και για την κοινωνία.

Θα ήθελα, όμως, να μοιραστώ δύο σκέψεις, κύριε Υπουργέ, μια με σας και μια με τον κ. Πρόεδρο, που δεν ακούστηκαν, ει μη μόνο από τον κ. Σταμενίτη, προηγουμένως, επιγραμματικά. Είμαι σίγουρος ότι το έχετε εξετάσει με τους συμβούλους σας, αλλά στο πλαίσιο της κυβερνητικής πολιτικής που βλέπουμε το τελευταίο δίμηνο, όπου η Κυβέρνηση, ο Κυριάκος Μητσοτάκης, αλλά και οι αρμόδιοι Υπουργοί έδωσαν μια τελευταία ευκαιρία στην ελληνική κοινωνία τόσο στις οφειλές προς το δημόσιο, βελτιώνοντας τις 120 δόσεις, όσο και στις οφειλές προς τα ασφαλιστικά ταμεία, δίνοντας μια πραγματική ανάσα στην οικονομία, σκέπτομαι μήπως -και δεν αναφέρομαι φυσικά στους 60.000 στρατηγικούς κακοπληρωτές που οφείλουν τα 800 εκατ., όπως μας είπατε, ούτε αναφέρομε στις επιχειρήσεις «κουφάρια» που άφησαν χρέη στη ΔΕΗ, τα οποία είναι ανεπίδεκτα εισπράξεως, ούτε αναφέρομαι βεβαίως στο κοινωνικό τιμολόγιο, για το οποίο δεν παρίσταται ανάγκη παρέμβασης, δεν αλλάζει κάτι. Αναφέρομαι σε όλους τους υπόλοιπους.

Ξέρετε, κύριε Υπουργέ, υπάρχει η μεσαία τάξη και η μικρομεσαία θα έλεγα εγώ, που τα τέσσερα προηγούμενα χρόνια της φορολογικής λαίλαπας πλήρωναν του καταστήματος, του μανάβικου, του τσαγκάρικου το ρεύμα για να μπορούν να δουλεύουν και να πληρώνουν τους φόρους και δεν πλήρωναν του σπιτιού τους. Μήπως θα μπορούσε να υπάρξει κάποια μελέτη, παρότι η δέσμη μέτρων έχει ανακοινωθεί, να πάμε σε μια λογική δόσεων; Το αντιλαμβάνομαι ως μια τελευταία ευκαιρία, ως μια ευκαιρία επιστροφής στον ενάρετο κύκλο πολλών ανθρώπων, που είτε λόγω αδυναμίας είτε λόγω παρασυρμένοι από το κλίμα της εποχής, δημιούργησαν αυτές τις οφειλές.

Εγώ αντιλαμβάνομαι πάρα πολύ καλά και τη τιτλοποίηση και το «φάκτορι» το οποίο θα αναθερμάνει άμεσα τα ταμεία της ΔΕΗ, αλλά βεβαίως, ξέρετε ότι όλα αυτά τα χρήματα δεν θα πάνε στα ταμεία της ΔΕΗ, θα πάνε και κάποια στα ταμεία των τραπεζών που θα χρηματοδοτήσουν την όλη διαδικασία. Θα έλεγα, όμως, ότι παραμένει ακόμη σήμερα ένα κοινό, το οποίο θα ήθελε μια τελευταία ευκαιρία, για να τραβήξει μια «κόκκινη» γραμμή με το προβληματικό του παρελθόν. Το κάνει η Κυβέρνηση σε άλλους τομείς, θα ήθελα και σας προτείνω να το μελετήσετε.

Και στον νέο πρόεδρο, θα ήθελα να πω ότι, παρά τα προβλήματα της Δ.Ε.Η., κάποιες σημειακές επενδύσεις τοπικού χαρακτήρα, ιδιαίτερα σε περιοχές που είναι πολύ πλουτοπαραγωγικές για τη Δ.Ε.Η. και αυτές είναι οι αμιγώς τουριστικές περιοχές, να μην εγκαταλειφθούν οι επενδύσεις.

Σας δίνω ένα παράδειγμα και τελειώνω με αυτό, κύριε Πρόεδρε. Το παράδειγμα είναι στην περιοχή μου. Είναι ανάγκη να ποντιστεί το πέμπτο καλώδιο στο δίκτυο από το Πήλιο στις βόρειες Σποράδες, συνεχώς έχουμε διακοπές ρεύματος και ανεπάρκεια ρεύματος στην Σκιάθο, τη Σκόπελο και στην Αλόννησο, πρόκειται για ένα έργο που έχει ώριμη μελέτη, έχει εξασφαλισμένη χρηματοδότηση και καθυστερεί τρία χρόνια, τώρα. Φαντάζομαι, υπάρχουν και αλλού στην Ελλάδα τέτοια έργα, όπως αυτό της διασύνδεσης των Βορείων Σποράδων, τα οποία δεν είναι ζημιογόνα για τον όμιλο της Δ.Ε.Η.. Με αυτές τις δύο προτάσεις, θα σας ευχαριστήσω για την προσοχή σας και η επιτυχία σας θα είναι επιτυχία όλων μας.

 **ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λαός έχει ο κ. Βολουδάκης.

 **ΜΑΝΟΥΣΟΣ-ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Δυστυχώς, είμαστε αναγκασμένοι να συζητάμε για τα αυτονόητα. Θα κάνω μια πολύ σύντομη περίληψη, δεν είναι δυνατόν να γίνει διαφορετικά, γιατί πρέπει και το κοινό που παρακολουθεί, να μπορεί να καταλάβει ποια είναι η ουσία.

 Η κατάσταση η σημερινή της Δ.Ε.Η., είναι κατά κύριο λόγο αποτέλεσμα της πολιτικής που επέβαλε ο ΣΥ.ΡΙΖ.Α., με το τρίτο μνημόνιο και με άλλες πολιτικές του λίγο πριν. Θα το συζητήσουμε και αυτό. Τι έγινε; Γιατί έχουν παρουσιαστεί τα πράγματα με έναν τρόπο, που αν κάποιος δεν είναι ειδικός, ίσως μπερδεύεται. Στο τρίτο μνημόνιο, στο μνημόνιο Τσίπρα, του Αυγούστου του ΄15, επεβλήθηκε ο όρος ότι η Δ.Ε.Η. υποχρεούται ως το 2020 να εκχωρήσει, κατά κάποιο τρόπο, το 50% της πελατείας της στους ανταγωνιστές της. Ήταν, ο άλλος δρόμος της εισαγωγής του ανταγωνισμού στην αγορά που έφερε ο ΣΥ.ΡΙΖ.Α., για να αποφύγει την μικρή Δ.Ε.Η., σε συνεργασία βεβαίως με την Ε.Ε. και τους πιστωτές, να το πούμε και αυτό.

 Αυτό που έγινε, είναι σαν να έχει κάποιος ένα μαγαζί, ένα μεγάλο μαγαζί, στο οποίο επιβάλλεται να λειτουργεί στον ίδιο χώρο, να πληρώνει τα ίδια ενοίκια, να πληρώνει τους ίδιους λογαριασμούς κάθε μήνα, νερό, φως, τηλέφωνο και λοιπά, να έχει το ίδιο μισθολογικό κόστος, αλλά του επιβάλλεται να διώχνει τους μισούς πελάτες. Υπάρχει περίπτωση ένα τέτοιο μαγαζί να λειτουργήσει; Όχι βέβαια. Έκανε όμως και κάτι άλλο ο ΣΥ.ΡΙΖ.Α. λίγο πριν έρθει στην εξουσία. Καλλιέργησε το κίνημα «δεν πληρώνω» και φούσκωσε κατά τρόπο που δεν έχει γίνει ακόμα σαφές, τις ανείσπρακτες οφειλές της Δ.Ε.Η. και βέβαια τα 2,5 δισεκατομμύρια δεν είναι όλα από οφειλές φτωχών ανθρώπων, το κίνημα «δεν πληρώνω» προφανώς το εκμεταλλεύτηκε και όποιος ήθελε να ωφεληθεί, αλλά δεν έχει συνείδηση, ακόμα και αν μπορούσε να πληρώσει.

Έτσι, ο ΣΥ.ΡΙΖ.Α. οδήγησε τα πράγματα εδώ που τα οδήγησε στη Δ.Ε.Η. και πραγματικά δεν χρειάζεται να μπούμε, πιστεύω, στην ανάλυση ορισμένων καινοφανών οικονομικών ή λογιστικών θεωριών που παρουσιάστηκαν εδώ. Φαίνεται ότι οι συνάδελφοι του ΣΥ.ΡΙΖ.Α. έχουν επιστρέψει στην εποχή πριν τον Αύγουστο του ‘15, όπου θεωρούσαν τους αριθμούς ένα φαινόμενο, την ενασχόληση με τους αριθμούς την θεωρούσαν μια ένδειξη συντηρητισμού, οπισθοδρομικότητας. Οι αριθμοί είναι αριθμοί, κυρίες και κύριοι συνάδελφοι. Χωρίς αριθμούς, πολιτική δεν γίνεται. Άρα, λοιπόν, δεν μπορείτε να λέτε ότι οι ζημιές είναι λογιστικές και δεν είναι πραγματικές. Ποιος σας είπε ότι οι λογιστικές ζημιές είναι ψεύτικες, είναι φανταστικές; Εκτός των άλλων, κόπτεσθε, ορθώς εν προκειμένω, ότι τα 90 εκατ. του κέρδους της Δ.Ε.Η. πριν αναλάβετε την εξουσία, συμπεριελάμβαναν και 70 εκατ. κέρδη του ΑΔΜΗΕ. Πράγματι, να τα αφαιρέσουμε. 20 εκατ. κέρδη τότε, 900 εκατ. ζημιά σήμερα. Μην μπλεκόμαστε, λοιπόν, στα αυτονόητα.

Θα πούμε όμως, ότι αντιμετωπίζουμε και ακραία υποκρισία από την πλευρά του ΣΥ.ΡΙΖ.Α, γιατί θα θυμίσω μια πολιτική πολύ πρόσφατη του ΣΥ.ΡΙΖ.Α, που δεν εφαρμόστηκε, γιατί η Ευρωπαϊκή Επιτροπή έκρινε ότι αντιβαίνει στις αρχές και τη νομοθεσία της Ε.Ε., την πολιτική για τον μόνιμο μηχανισμό αποζημίωσης διά της ισχύος. Αυτά τα διαβόητα Αποδεικτικά Διαθεσιμότητας Ισχύος, τα ΑΔΙ, όπως λέγονται στην αγορά της ενέργειας.

Ο προηγούμενος Υπουργός Ενέργειας ήθελε 400 εκατ. ευρώ να παρέχει ως ενίσχυση στους παραγωγούς ενέργειας, μέσω του μηχανισμού αυτού, τα οποία τελικά 400 εκατ. € τα πλήρωνε ο καταναλωτής. Αυτά είναι χρήματα που εισπράττουν οι παραγωγοί για να έχουν διαθέσιμη την ισχύ τους, χωρίς να κάνουν κάτι, τα εισπράττουν, τελικά, από ποιον; Από το καταναλωτή. Μπορεί να τα πληρώνει ο προμηθευτής, αλλά αυτός τα χρεώνει τελικά στον πελάτη του. 400 εκατομμύρια ευρώ, λοιπόν, σχεδόν, όσο είναι και το κόστος της πολιτικής τώρα, που τώρα όμως δεν φτάνει στο καταναλωτή. Το ίδιο θα επέβαλε και ο ΣΥΡΙΖΑ με την πολιτική του αυτή και μάλιστα, προσοχή, αυτά τα 400 εκατομμύρια ευρώ δεν θα τα έπαιρνε η Δ.Ε.Η. μόνο για να λύσει το πρόβλημα της. Θα μοιραζόταν σε όλους τους παραγωγούς. Άρα, λοιπόν, φτάνει η υποκρισία.

Η πρόταση, η συνολική, είναι, κ. Υπουργέ, μια καλή προσπάθεια, δεδομένων των συνθηκών που βρισκόμαστε. Είναι μια φιλότιμη προσπάθεια, που δίνει μια προσωρινή ανάσα. Δίνει ανάσα, θέλω να ελπίζω να λύνει και το πρόβλημα. Θέλω μόνο, αν έχω την ανοχή σας, κ. Πρόεδρε, για τριάντα δευτερόλεπτα, δεν θα χρειαστώ παραπάνω, πιστεύω, να επισημάνω ορισμένα σημεία.

Η ρήτρα του διοξειδίου του άνθρακα στις τιμές της λιανικής, μας λέτε τώρα ότι δεν επιβαρύνει και σωστά. Αν ανέβει το κόστος των ρύπων θα επιβαρύνει, όμως. Είναι ένα μέρος του κόστους που πρέπει να πληρώσουμε. Σύμφωνοι. Θα πρέπει, όμως, όταν θα πέφτει το κόστος - αργότερα, μπορεί να συμβεί και αυτό - των ρύπων, θα πρέπει να περνάει και στη τιμή. Μην ανεβαίνει μόνο η τιμή. Να έχει και την επιστροφή.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Παρακαλώ, να ολοκληρώνετε.

**ΜΑΝΟΥΣΟΣ-ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ναι. Το δεύτερο και βασικό, η κατάργηση της έκπτωσης της ρήτρας των ρύπων στη μέση τάση, δυσκολεύει την ελληνική μεταποίηση και ειδικά τις μικρομεσαίες επιχειρήσεις που ανταγωνίζονται, το είπαν και άλλοι συνάδελφοί, πολύ σκληρά τους ανταγωνιστές του εξωτερικού. Πρέπει αυτό να το δείτε στη συνέχεια, κύριε Πρόεδρε, γιατί το κόστος της ενέργειας για την ελληνική επιχείρηση είναι πολύ μεγαλύτερο από των ανταγωνιστών τους και χρειαζόμαστε αυτή την ανταγωνιστικότητα των επιχειρήσεων αυτών γιατί μεταφράζονται σε θέσεις εργασίας.

Κλείνω. Κύριε Υπουργέ, είναι μια καλή πρόταση αυτή που φέρνετε, δείτε όμως ότι στην Ελλάδα έχουμε μια ολιγοπωλιακή δομή της αγοράς. Αυτή οδηγεί στην υψηλή οριακή τιμή του συστήματος, αυτή οδηγεί στα προβλήματα που συζητάμε σήμερα και εάν δεν το αντιμετωπίσετε αυτό, τελικά δεν θα μπορέσουμε να δούμε οριστική λύση, με αποτέλεσμα που να είναι ανταγωνιστικότητα για την ελληνική οικονομία.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κοιτάξτε, τα πράγματα, κατά τη γνώμη μου, είναι πολύ απλά, πολύ εύκολα και αντιληπτά. Φαίνεται, με αυτή τη συζήτηση που κάνουμε σήμερα, ποια είναι η έμπρακτη αγάπη της Ν.Δ. στα μεσοστρώματα και στη μεσαία επιχειρηματικότητα. Το λέω αυτό, διότι η Ν.Δ. έφερε 200 εκατ. ευρώ περαιτέρω ελάφρυνση στον ΕΝΦΙΑ τον Ιούλιο του ΄19 και βεβαίως το ψηφίσαμε και εμείς, με την επισήμανση, βέβαια, ότι τα 100 εκατ. αφορούσαν μεγάλες και πολύ μεγάλες περιουσίες, αντί όλη η ελάφρυνση να πάει σε φτωχούς και μεσαίους, και πριν προλάβουν να τυπωθούν τα εκκαθαριστικά του ΕΝΦΙΑ, φέρνει η Κυβέρνηση 500 εκατ. επιβάρυνση, που φυσικά θα πλήξουν τους πάντες. Παρά τα όσα λέει ο κ. Υπουργός και θα εξηγήσω αφού πρώτα αναρωτηθώ. Όλα αυτά, γιατί δεν τα είχατε πει προεκλογικά, για τις αυξήσεις; Ή μήπως δεν τα ακούσαμε εμείς;

Η ιστορία είναι απολύτως καθαρή. Την περίοδο 2012-2015, φέρατε αύξηση 60%. Εμείς την περίοδο 2015-2019, φέραμε μειώσεις 12%, κοινωνικό τιμολόγιο και βεβαίως επί των ημερών μας ξεκίνησε να βγαίνει ένα μεγάλο κομμάτι της κοινωνίας από την ενεργειακή φτώχεια. Με τις πολιτικές τις οποίες εισηγείστε, είναι πιθανόν να τεθεί σε κίνδυνο αυτή η πολύ λεπτή και σπουδαία ισορροπία, που κατακτήθηκε δύσκολα.

Χρησιμοποιήσατε τη φράση, κύριε Υπουργέ, «λελογισμένος εξορθολογισμός». Αυξήσεις είναι πρακτικά, διότι οι πολίτες δεν θα δούνε ποτέ τη μείωση από το Φ.Π.Α, που εμείς νομοθετήσαμε και εσείς, τώρα, το αυξάνετε. Είναι αύξηση το 5%, από τη μείωση του 10% στο 5% έκπτωση και επειδή το ξέρω ότι κόπτεστε και εσείς για τις επιχειρήσεις, απαντήστε μου για το εξής.

Οι επιχειρήσεις μετακυλίουν το κόστος στο Φ.Π.Α. Μπορούν να μετακυλήσουν την αύξηση που θα κάνετε εσείς; Όχι. Άρα και εδώ πέρα έχει αύξηση. Και δυστυχώς, από τον τρόπο, με τον οποίον εκφράζεστε και εσείς και άλλα στελέχη στο δημόσιο λόγο, δεν βοηθάτε την επιχείρηση.

Το ζήτημα της διακύμανσης της μετοχής είναι πολύ πιο σύνθετο και αν το δούμε σε βάθος χρόνου, θα δείτε ότι αυτή η συζήτηση πρέπει να πάει σε μεγαλύτερο βάθος. Η επιχείρηση απαξιώνεται. Τι επιπτώσεις θα έχει αυτή η νέα ρύθμιση για τους ανταγωνιστές της Δ.Ε.Η.; Χαίρονται οι ανταγωνιστές της Δ.Ε.Η. με αυτό που γίνεται; Λυπούνται; Σηκώνουν βάρος; Διότι είπατε ότι σηκώνουν βάρος οι πολίτες, σηκώνουν βάρος οι επιχειρήσεις, ο λογαριασμός των ΑΠΕ, οι εργαζόμενοι. Αλήθεια, αυτό με τους εργαζόμενους. Πόσα εξοικονομείτε με αυτήν την επιβάρυνση στους εργαζομένους; Έχει μια ιδιαίτερη σημασία να μας το πείτε.

Και κάτι άλλο. Για το ζήτημα των Ανανεώσιμων Πηγών Ενέργειας. Πότε έγινε στις άλλες χώρες σχεδιασμός για τις ΑΠΕ; Νομίζω ότι στις περισσότερες ευρωπαϊκές χώρες έγινε τη δεκαετία 2000-2010. Ποιος κυβερνούσε τότε την Ελλάδα εκείνη την περίοδο; Από το 2004 μέχρι το 2009 εσείς και νομίζω ότι ήσασταν και κορυφαίος Υπουργός εκείνη την περίοδο. Οι δικές σας κυβερνήσεις, λοιπόν, χρεωκόπησαν τη χώρα εκείνη την περίοδο -και τα έχουμε συζητήσει - αλλά χρεωκόπησαν και τον ενεργειακό σχεδιασμό της πατρίδας.

Και άκουσα προηγουμένως που το είπε η συνάδελφος κυρία Πιπιλή - δεν είναι τώρα εδώ, αλλά είναι πολιτικό το σχόλιο - ότι αισθάνθηκε οργή, όχι για τις αυξήσεις που θα έρθουν στα νοικοκυριά, αλλά για τα όποια προνόμια των εργαζομένων. Εν πάση περιπτώσει, αυτός ο οποίος πέρασε τη ζωή του σε λιγνιτωρυχείο και έχει μικρότερο προσδόκιμο επιβίωσης από αυτό το οποίο έχουμε εμείς εδώ πέρα, θα πρέπει να σκεφτόμαστε το θέμα αυτό λίγο διαφορετικά και εν πάση περιπτώσει, έχει να κάνει και με τη συλλογική σύμβαση εργασίας, την οποία διαπραγματεύτηκαν και πέτυχαν.

Και κλείνω με ένα ακόμα ερώτημα: η πρόκληση δεν είναι μόνο αν θα γίνει η επόμενη δημοπρασία των ΝΟΜΕ, αλλά αν ήταν στις δικές σας πολιτικές, όπως είπε ο κ. Φάμελλος, αυτή η υπόθεση με τις ΝΟΜΕ. Εμείς έχουμε συγκεκριμένη θέση και σας καλούμε να τη συζητήσουμε και να υιοθετήσετε, έστω, τμήματά της:

-Την άμεση απόδοση των οφειλόμενων ΥΚΩ, την περίοδο 2007-2011 από το πλεόνασμα του 2019. Πότε, κύριε Υπουργέ, σκέπτεστε να δώσετε τα ΥΚΩ;

- Την τιτλοποίηση των ληξιπρόθεσμων οφειλών της Δ.Ε.Η., μια διαδικασία που έχει ξεκινήσει από τις αρχές του έτους.

- Την αναζήτηση των οφειλετών, καταρχήν, από τους πιο ισχυρούς πελάτες, οι οποίοι χρωστούν, ώστε να έχει μια σημαντική βελτίωση της ρευστότητας.

- Τη συνέχιση των εισπρακτικών μηχανισμών, βεβαίως, εξαιρώντας τους πολύ αδύναμους που δεν έχουν, δεν μπορούν και δεν αντέχουν να πληρώσουν.

Και σας καλούμε να συζητήσουμε για το στρατηγικό ρόλο της Δ.Ε.Η. και τον ενεργειακό σχεδιασμό της χώρας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ:** Νωρίτερα, ο κ. Αντωνιάδης, στην τοποθέτησή του, με έναν εύγλωττο τρόπο, παρουσίασε μερικές καταστάσεις που συμβαίνουν στην περιοχή. Εγώ θα συνεχίσω από εκεί.

Η μακροχρόνια σχέση της Δ.Ε.Η. με την περιοχή, δηλαδή τους νομούς Κοζάνης και Φλώρινας, ήταν μια σχέση σύγκλισης και διαφοροποιήσεων. Όμως, ήταν μια σχέση αμοιβαίου συμφέροντος και βέβαια και κοινής προοπτικής. Ήταν μια σχέση ισορροπιών, θα έλεγα. Και φτάσαμε στο σημείο να είμαστε η μόνη περιοχή της Ελλάδας που να ζητάει τη λειτουργία λιγνιτικών εργοστασίων, ενώ καμία άλλη περιοχή δεν το ζητούσε. Επομένως, υπήρχε - και υπάρχει ακόμα και τώρα - μια μονοκαλλιέργεια στην απασχόληση, σε σχέση και με επίκεντρο τη Δ.Ε.Η.

Να πω, επίσης, ότι είναι κανείς χρήσιμος, πολλές φορές, όταν λέει «ναι» και όχι πάντα «όχι», γιατί πρέπει να το κάνει αυτό, γιατί έτσι μπορεί να είναι πιο αρεστό. Με την έννοια αυτήν, εγώ στηρίζω όλη αυτήν την προσπάθεια, η οποία γίνεται. Στηρίζω, επίσης, και μια προσπάθεια που θα πρέπει να ξεκινήσει το συντομότερο δυνατόν, για υποστήριξη αυτής της περιοχής, για τη μετάβαση σε καθεστώς χαμηλής λιγνιτικής δραστηριότητας.

Από την παρουσίαση που έγινε, βέβαια, διαφάνηκε με πολύ εύγλωττο τρόπο ότι βιώνουμε έκτακτες καταστάσεις σε σχέση με την πορεία και τα θέματα της Δ.Ε.Η.. Επομένως, η άποψή μου είναι ότι σε έκτακτες καταστάσεις απαντάει κανείς με έκτακτα μέτρα και με την έννοια αυτή είπα ότι φαίνεται ότι είναι μονόδρομος η λήψη αυτών των μέτρων.

Βέβαια, συμφωνώ και στηρίζω και διότι στις προβλέψεις των διαρθρωτικών μέτρων δεν περιλαμβάνεται και η πώληση υδροηλεκτρικών σταθμών, εξ όσων φάνηκε, άλλωστε, αυτό και από την παρουσίαση που έγινε και από τον κ. Υπουργό στο Ελληνικό Κοινοβούλιο.

Αυτήν τη στιγμή έχουμε τη Δ.Ε.Η., η κατάσταση της οποίας παρουσιάστηκε. Έχουμε και την περιοχή και το μέλλον της. Εξήντα χρόνια στήριξε η περιοχή αυτή – για αυτό η κριτική για την περιοχή αυτή πρέπει να είναι πολύ προσεκτική – την ανάπτυξη της χώρας. Στήριξε τη βιομηχανική της ανάπτυξη, την τουριστική της ανάπτυξη, με συνέπεια και με τίμημα την επιβάρυνση του φυσικού και του αστικού περιβάλλοντος, αλλά και της περιοχής. Επομένως το ειδικό πρόγραμμα μετάβασης στη μεταλιγνιτική εποχή δεν είναι μόνο ένα σύνθημα που πρέπει να το λέμε. Είναι μια αναγκαιότητα, η οποία στηρίζεται και από τον Πρωθυπουργό, αλλά και από τον Υπουργό και νομίζω, όπως είπα και νωρίτερα, ότι πρέπει να την δρομολογήσουμε.

Επίσης, θέλω να πω ότι κανείς δεν μπορεί να αμφισβητήσει ότι αυτές οι ενέργειες θα πρέπει να γίνουν και μάλιστα πολλά από τα μέτρα αυτά είναι οριζόντιου χαρακτήρα και αφορούν όλους τους Έλληνες. Με την έννοια αυτή, κανείς μπορεί να τα κρίνει, αλλά δεν μπορεί να συμφωνήσει για την ανάγκη οριζόντιας επιβάρυνσης του συνόλου των Ελλήνων. Υπάρχει και μια θετική πρόβλεψη. Υπάρχει μια μείωση, βέβαια, στην έκπτωση συνέπειας, αλλά υπάρχει και μια πρόβλεψη που λέει ότι ήδη η διοίκηση της Δ.Ε.Η. εξετάζει και ευνοϊκές ρυθμίσεις για την περίπτωση των καλοπληρωτών. Αυτό θα πρέπει να το λάβουμε υπόψη και είναι πολύ θετικό. Επίσης, έχω μια ιδέα και σκέψη για το θέμα των εργαζομένων, την οποία θα αναλύσω στον κ. Υπουργό σε κάποια στιγμή και η οποία θα μπορούσε ίσως να λειάνει λίγο τα πράγματα. Παρόλα αυτά, είναι ενέργειες οι οποίες έχουν δρομολογηθεί και είναι βάσιμες να προχωρήσουν.

Με την ευκαιρία αυτή και απευθυνόμενος στον Πρόεδρο και Διευθύνοντα Σύμβουλο της Δ.Ε.Η., θα ήθελα να κάνω μια ερώτηση και μια πρόταση, δηλαδή να συμβάλλω παραγωγικά σε αυτά που πάτε να κάνετε. Εξ όσων γνωρίζω, τα ποσά που αντιστοιχούν στην ΕΡΤ, στο δήμο και στο ΕΤΜΕΑΡ, τα εισπράττετε από τους πολίτες ή επειδή με αυτά μεγαλώνει ο λογαριασμός δεν τα εισπράττετε; Παρόλα αυτά, εσείς τα προπληρώνετε χωρίς να λαμβάνετε αμοιβή για υπηρεσίες και κόστος χαμένης ευκαιρίας λόγω του κεφαλαίου το οποίο προπληρώνετε στους φορείς αυτούς. Ίσως θα ήταν μια καλή ιδέα να τη δείτε για βελτίωση των οικονομικών.

Επίσης, θέλω να πω ότι συμφωνώ με τα μέτρα αυτά, διότι τα μέτρα αυτά τα είχε προτείνει και πολλά από αυτά και κάποια από αυτά, και η προηγούμενη διοίκηση της ΔΕΗ, άσχετα αν σε πολιτικό επίπεδο δεν έχει αποφασιστεί η λήψη τους. Βέβαια, θέλω να προσθέσω ότι, βλέποντας τις συνέπειες που φαίνονται και οι οποίες έχουν αναφερθεί, νομίζω ότι είναι εφιαλτικό να σκεφτεί κανείς το τι θα συμβεί αν δεν παρθούν τώρα αποφάσεις, λαμβάνοντας υπόψη ότι η εμπειρία λέει ότι κάθε φορά που αργείς να πάρεις μέτρα σε μια κρίσιμη στιγμή για μια επιχείρηση και για τη χώρα, η επόμενη φορά θα είναι ακόμη δυσκολότερη. Αυτό είναι θέμα ιστορικής μνήμης όλων μας και νομίζω ότι θα πρέπει να το λάβουμε σοβαρά υπόψη για αυτά τα οποία συζητούμε και βέβαια, οι αποφάσεις για τα επόμενα που ακολουθούν συνήθως δεν είναι μόνο αναγκαίες, αλλά είναι και απαραίτητες και επομένως είναι μονόδρομος.

Κλείνοντας, εκτιμώ – και το ζητήσαμε – ότι θα έχουμε την ευκαιρία να συζητήσουμε πολύ συγκεκριμένα παράλληλα και για τα μέτρα της μεταλιγνιτικής περιόδου στη δυτική Μακεδονία και έχουμε ήδη θέσει αυτό το ζήτημα. Είναι θέμα επιβίωσης μιας κοινωνίας με τα χαρακτηριστικά που είπα νωρίτερα. Θέλω να προσθέσω, τελειώνοντας, ότι συμφωνώ ακόμη και με αυτό που ακούστηκε από τον κ. Υπουργό, ότι σχεδιάζονται και μέτρα απελευθέρωσης της Επιχείρησης σε καθεστώς ισχυρού ανταγωνισμού. Είναι κάτι το οποίο είναι αναγκαίο να γίνει, γιατί επιχειρηματικά είναι σαν να λέμε σε κάποιον ότι «θέλουμε να ξεπεράσεις πάρα πολλά εμπόδια, σε θέλουμε ταυτόχρονα να είσαι και βιώσιμος, σε θέλουμε ταυτόχρονα να επιτελείς και κοινωνικό έργο». Όλα μαζί αυτά δεν γίνονται. Νομίζω ότι η λήψη αυτών των μέτρων θα οδηγήσει στη βιωσιμότητα της.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κύριος Τσίπρας.

**ΓΕΩΡΓΙΟΣ ΤΣΙΠΡΑΣ**: Θα ξεκινήσουμε με μια μικρή αναδρομή του 1991, μια εποχή που δεν ήταν της μόδας οι ιδιωτικοποιήσεις. Η πρώτη μεγάλη ιδιωτικοποίηση που έγινε τότε ήταν η ΑΓΕΤ ΗΡΑΚΛΗΣ. Σας θυμίζω ότι το αφήγημα της κυβέρνησης τότε και προεκλογικά και μετεκλογικά ήταν ότι δεν μπορούν οι φορολογούμενοι να επιβαρύνονται με ζημιογόνες κρατικές επιχειρήσεις και η πρώτη κρατική επιχείρηση που ιδιωτικοποιείται είναι μια καθ’ όλα κερδοφόρα επιχείρηση. Με την προκλητική τότε αιτιολόγηση ότι ένας επενδυτής ιδιώτης δεν θα αγοράσει μια ζημιογόνα επιχείρηση αλλά μια κερδοφόρα. Σήμερα στις προγραμματικές δηλώσεις υπάρχει, κύριε Υπουργέ, η ρητή δήλωση του Πρωθυπουργού - προσωπικά εξεπλάγην για να είμαι ειλικρινής - ότι δεν πρόκειται να υπάρξουν αυξήσεις τιμολογίων της Δ.Ε.Η. του ρεύματος. Αυτό έγινε μόλις πριν από ένα μήνα και ένα μήνα μετά, τριάντα μέρες μετά, έχουμε μεγάλες- δεν είναι αυτό που λέτε εσείς- αυξήσεις τιμολογίων της Δ.Ε.Η. και πολύ πιθανόν έπονται και άλλες.

Μιλήσατε αρκετή ώρα και διευκρινίσατε την επιδίωξή σας για ιδιωτικοποίηση στο χώρο των δικτύων στο οποίο θα έρθω μετά, γιατί δεν υπάρχει κανένας απολύτως λόγος για να γίνουν. Έχουμε τα μέτρα τα οποία έχετε εξαγγείλει εδώ για την ΔΕΗ, τιμολογιακά και άλλα. Αυτό που δεν ακούσαμε καθόλου είναι το στρατηγικό μέλλον της Δ.Ε.Η. Δηλαδή, είναι ένα πράγμα ο στρατηγικός σχεδιασμός τον οποίο αναμένουμε από την καινούργια διοίκηση της εταιρίας, είναι ένα άλλο πράγμα ποια είναι η πολιτική βούληση. Δεν αποτελεί προφανώς απάντηση ότι σήμερα δεν υπάρχει υποψήφιος επενδυτής και άρα μη φοβάστε ιδιωτικοποίηση. Ποια είναι η πολιτική βούληση της κυβέρνησης. Είναι κάτι αντίστοιχο με αυτό που θέλετε να κάνετε στα δίχτυα;

Δεν θα συνεχίσω την αντιπαράθεση γύρω από το 2014 και το 2019, αλλά υπάρχει ένα βασικό ερώτημα. Καταρχήν, ο κύριος Χατζηδάκης συστηματικά και από το παρελθόν αρκείται σε μια ορισμένη περίεργη διαχείριση των αριθμών. Αλλά επειδή μας υποβάλει εμάς το ερώτημα αν είμαστε ευχαριστημένοι και κανείς από τους συναδέλφους του ΣΥΡΙΖΑ δεν είπε ότι η εταιρία ανθεί, υπάρχει ένα ερώτημα. Το 2014 η εταιρεία ανθούσε; Το 2015, εμείς που παραλάβαμε τη Δ.Ε.Η., ήταν σε καλή κατάσταση η ΔΕΗ; και βρίσκεται σήμερα σε πολύ χειρότερη κατάσταση από άποψη προοπτικής; Επί της προοπτικής, λοιπόν, το 2015 και το 2019 έχουμε τρεις εξελίξεις, πολύ αρνητικές εξελίξεις, οι οποίες βάρυναν τη Δ.Ε.Η. για την οποία το μεγαλύτερο και σε ορισμένα το συνολικό μέρος της ευθύνης ανήκει σε προηγούμενες κυβερνήσεις.

Ένα πράγμα ο εισπρακτικός ρόλος, ο απαράδεκτα κοινωνικά εισπρακτικός ρόλος που ανατέθηκε στη Δ.Ε.Η. από προηγούμενες κυβερνήσεις και συσσώρευσε οφειλές από χιλιάδες, εκατοντάδες χιλιάδες καταναλωτές. Δεύτερο πράγμα η δραματική αύξηση του κόστους του διοξειδίου του άνθρακα για τον οποίο προφανώς δεν ευθύνεται η Νέα Δημοκρατία, αλλά ευθύνονται οι προηγούμενες κυβερνήσεις για το γεγονός ότι διόλου δεν προσπάθησαν να εξασφαλισθούν για τη χώρα μας μια μεταβατική περίοδο απανθρακοποίησης, όπως έγινε σε άλλες ευρωπαϊκές χώρες, αρχής γενομένης την περίοδο της κυρίας Μπιρμπίλη, αλλά συνεχίστηκε και επί των ημερών σας. Τρίτον, είναι τα ΝΟΜΕ, όπως κατατέθηκε προηγουμένως και έγγραφο από τον κύριο Φάμελλο, από την τέταρτη αξιολόγηση του δεύτερου μνημονίου υπήρχε δέσμευση της χώρας μας για να κινηθούμε προς τα ΝΟΜΕ.

Και στα τρία επίπεδα που επιβάρυναν τη ΔΕΗ και θεωρώ μεγάλο μας κατόρθωμα ότι, παρά αυτές τις τρείς αρνητικές εξελίξεις, κατορθώσαμε να μειώσουμε και τα τιμολόγια σε αντίθεση με την προηγούμενη περίοδο, και να εξασφαλίσουμε βιομηχανική πολιτική, και να είναι σήμερα η ΔΕΗ σε μια κατάσταση που πάντως δεν είναι ανθηρή, λογιστικά δεν είναι καλή, όμως, σαφέστατα και έχει βιώσιμες προοπτικές ανάπτυξης και διατήρησης του ρόλου της στην αγορά ενέργειας. Ενώ τα κάναμε όλα αυτά, λοιπόν, έρχεστε και κηρύσσετε έναν ΑΡΜΑΓΕΔΩΝΑ, μια καταστροφική κατάσταση για να πάνε ακριβώς που; Επ’ αυτού δεν μιλάτε και θέλω να πω ορισμένα πράγματα. Καταρχήν, στο χώρο των δικτύων, αφήστε το ζήτημα της εταιρείας παραγωγής ενέργειας που είναι η ΔΕΗ, στο χώρο των δικτύων παγκοσμίως και ειδικά στις πιο ανεπτυγμένες χώρες, υπάρχει μια πρακτική να παραμένουν υπό δημόσιο έλεγχο και στις χώρες εκείνες που δεν υπάρχει δημόσιος έλεγχος η διεθνής εμπειρία είναι εξαιρετικά αρνητική.

Σας πληροφορώ, κύριε Υπουργέ, ότι στις ΗΠΑ που έχουν ιδιωτικές εταιρείες αναλάβει τα δίκτυα, τα δίκτυα βρίσκονται σε πολύ χειρότερη κατάσταση απ’ ότι τα δίκτυα στη χώρα μας και βαρύνονται με μια σειρά πολύ περισσότερων και μεγαλύτερων black out ακόμη και στην πολιτεία της Καλιφόρνιας. Και υπάρχουν χώρες που αφού είχαν περάσει μια περίοδο ιδιωτικοποίησης, έχουν αρχίσει και τα επαναφέρουν υπό δημόσιο έλεγχο.

Το βασικό ερώτημα εδώ πέρα είναι το εξής: για ποιο λόγο να ιδιωτικοποιηθούν; Τι ακριβώς θα εξυπηρετήσει να ιδιωτικοποιηθεί παραπέρα, για παράδειγμα, ο ΑΔΜΗΕ, μια εταιρεία που λειτουργεί σε ένα περιβάλλον ρυθμιζόμενης αγοράς, με εγγυημένο ποσοστό κέρδους. Θα ωφελήσει ποιον και γιατί;

 Αναφερθήκατε σε δικές μας ιδιωτικοποιήσεις, λέγοντας ότι οι δικές μας ήταν κακές και οι δικές σας καλές, που προφανώς δεν ισχύει. Ξεχνάτε ορισμένα πράγματα. Καταρχήν, και οι δύο ιδιωτικοποιήσεις και στον χώρο του ΑΔΜΗΕ και του ΔΕΣΦΑ, είχαν δρομολογηθεί πριν εμείς αναλάβουμε, τις κληρονομήσαμε και καταφέραμε να βελτιώσουμε κατά πολύ, αλλά και να αλλάξουμε τα ποσοστά ιδιωτικοποιήσεων. Ειδικά στην περίπτωση του ΑΔΜΗΕ.

 Δεν ήταν δική μας επιλογή και ούτε χαιρόμαστε γι' αυτό. Θα προτιμούσαμε και ο ΔΕΣΦΑ να παραμείνει υπό δημόσιο έλεγχο, τουλάχιστον το 51%. Αυτή θα ήταν μια δικιά μας πολιτική επιλογή. Αλλά, το ερώτημα σήμερα, που είμαστε εκτός μνημονίων, άρα δεν υπάρχει καμία απολύτως επιβολή, είναι για ποιο λόγο πρέπει να ιδιωτικοποιηθούν, μερικά η ολικά, τα δίκτυα κατανομής ενέργειας, όταν υπάρχει μια διεθνής πρακτική που σπρώχνει προς το εντελώς ανάποδο.

 Έρχομαι τώρα στο θέμα της Δ.Ε.Η.. Αναμένουμε τον στρατηγικό σχεδιασμό. Μέχρι τότε θα πρέπει να υπάρξει κάποια δέσμευση της Κυβέρνησης γύρω από το που θα παν τα πράγματα. Από άποψη αξιοπιστίας, το γεγονός ότι ένα μήνα πριν μας λέγατε ότι δεν θα υπάρξουν αυξήσεις τιμολογίων και ακριβώς ένα μήνα μετά έχουμε αυξήσεις τιμολογίων, δημιουργεί τεράστιους προβληματισμούς γύρω από το πού το πάτε.

 Δηλαδή, ανεξάρτητα αν διαφωνούμε από τα επιμέρους μέτρα που θα πάρετε για να λύσετε το πρόβλημα της ρευστότητας της Δ.Ε.Η., εμείς θα είμασταν μαζί σας εάν θέλουμε και οι δύο μια μεγάλη δημόσια Δ.Ε.Η., που να εξυπηρετεί την αγορά και τους καταναλωτές στη χώρα μας. Να παραμείνει, δηλαδή, υπό δημόσιο έλεγχο, να μην πωληθούν υδροηλεκτρικά εργοστάσια, μεσοπρόθεσμα να έχουμε χαμηλά τιμολόγια και για τους απλούς καταναλωτές, αλλά και που θα μας δώσει τη δυνατότητα να ασκήσουμε μια βιομηχανική πολιτική. Σε μια τέτοια προοπτική, γενικά, θα συμφωνούσαμε. Είναι αυτό ή είναι κάτι άλλο.

 Τα παραδείγματα που αναφέρθηκαν για τη χώρα μας είναι τελείως ατυχή. Ο Ο.Τ.Ε. καταρχήν, δεν βρισκόταν στην κατάσταση που βρίσκεται σήμερα η Δ.Ε.Η.. Ήταν μια κερδοφόρα επιχείρηση και ο τρόπος που έγινε η ιδιωτικοποίηση - εγώ λέω ότι δεν έπρεπε να γίνει- είχε ως αποτέλεσμα σήμερα οι τιμές των τηλεπικοινωνιών, ειδικά κινητής τηλεφωνίας και ίντερνετ, να είναι από τις υψηλότερες στην Ευρώπη. Ισχύει αυτό; Ισχύει.

 Κανείς γκουρού του φιλελευθερισμού διεθνώς δεν ισχυρίστηκε ποτέ…

 **ΚΩΝΣΤΑΝΤΙΝΟΣ ΧΑΤΖΙΔΑΚΗΣ (Υπουργός Περιβάλλοντος Και Ενέργειας):** Αν ισχύει, ποιος ήταν Κυβέρνηση εμείς ή εσείς;

 **ΓΕΩΡΓΙΟΣ ΤΣΙΠΡΑΣ:** Εμείς, δεν ήμασταν σίγουρα.

 **ΚΩΝΣΤΑΝΤΙΝΟΣ ΧΑΤΖΙΔΑΚΗΣ (Υπουργός Περιβάλλοντος Και Ενέργειας):** Δηλαδή, εσείς ήσασταν απλοί παρατηρητές τα τελευταία χρόνια;

 **ΓΕΩΡΓΙΟΣ ΤΣΙΠΡΑΣ:** Γιατί, αυτό που κολλάει;

 **ΚΩΝΣΤΑΝΤΙΝΟΣ ΧΑΤΖΙΔΑΚΗΣ (Υπουργός Περιβάλλοντος Και Ενέργειας):** Λέτε ότι ήταν ακριβές τιμές;

 **ΓΕΩΡΓΙΟΣ ΤΣΙΠΡΑΣ:** Είναι ακριβές οι τιμές. Σας λέω ότι διαμορφώθηκε μια κατάσταση στην αγορά, που αντί να μειώσει τις τιμές - αυτό είναι το αφήγημα όσων στηρίζουν τις ιδιωτικοποιήσεις - τις αύξησε περαιτέρω. Το ίδιο ισχύει και για το θέμα της Ολυμπιακής, για το οποίο πολλές φορές σας έχω ακούσει να επαίρεστε και σας εξηγώ λοιπόν ότι σε πολλές ανεπτυγμένες χώρες της Δυτικής Ευρώπης, όχι της Ανατολικής Ευρώπης, οι ιδιωτικοποιήσεις σε πολλές περιπτώσεις με τον τρόπο που γίνανε και τον σχεδιασμό που υπήρξε, οδήγησε όντος σε μείωση των τιμών στην αγορά και διατηρώντας, στις περισσότερες από αυτές, τον δημόσιο έλεγχο. Ειδικά στις οικονομίες εκείνες που προσιδιάζουν περισσότερο προς την οικονομία της Ελλάδας, Γαλλία, Ιταλία κ.λπ., σε αντιδιαστολή με άλλες βορειο-ευρωπαϊκές χώρες.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Κωνσταντινίδης.

 **ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Αξιότιμες κυρίες και κύριοι συνάδελφοι, σήμερα καλούμαστε να πάρουμε μια απόφαση για το ποια στάση θα τηρήσουμε, εάν δηλαδή θα ακολουθήσουμε την πρόταση Στάσση, ή αν θα οδηγηθούμε σε στάση πληρωμών. Αυτό φάνηκε, αυτό αποδείχθηκε από την παράθεση των στοιχείων που εκτέθηκαν γλαφυρά, νομίζω, και από τους προλαλήσαντες, αλλά πρωτίστως από τον καινούργιο πρόεδρο τον κ. Στάσση, αλλά και τον Υπουργό.

 Νομίζω, ότι τα στοιχεία που παρατέθηκαν δεν αμφισβητούνται πειστικά από κανέναν. Ειπώθηκε βέβαια, ότι πρόκειται, δήθεν, περί λογιστικού προβλήματος, αλλά στην πραγματικότητα το πρόβλημα της Δ.Ε.Η. αποδεικνύεται διαχρονικά ότι είναι δομικό. Να προσθέσω και την προσωπική μου θέση - έχει ειπωθεί άλλωστε και από άλλους έχει υποστηριχθεί - ότι αναφέρεται και αφορά στον διφυή, διττό χαρακτήρα της επιχείρησης, όπου άλλοτε την αντιλαμβανόμαστε ως δημόσια και άλλοτε καλείται να ανταγωνιστεί σε συνθήκες ελεύθερης αγοράς τους άλλους συμμετέχοντες σε αυτή τη διαδικασία, με όρους ελεύθερης αγοράς. Άρα ως ιδιώτης.

Θα ήταν πραγματικά ίσως, πολύ πιο εύκολο για τον αρμόδιο Υπουργό, αλλά δεν θα ήτανε υπεύθυνο, το να περιμένει την έκθεση, την αποτίμηση της κατάστασης από τον ορκωτό λογιστή, λίγες μέρες αργότερα, ούτως ώστε να αποσείσει από πάνω του το πολιτικό βάρος της ευθύνης της λήψης αυτών των αποφάσεων και ευθέως να το αποδώσει στην απελθούσα κυβέρνηση και στους χειρισμούς που προηγήθηκαν. Είναι δεδομένο, νομίζω, δεν αντιλέγει κανείς ότι υπήρχαν σοβαρότατα ελλείμματα στην προηγούμενη χρήση, εκατοντάδων εκατομμυρίων. Τότε, να θυμίσω, στις αρχές του 2019 μάς έλεγαν ότι πρόκειται για πρόσκαιρα λογιστικά ελλείμματα, τα οποία δεν θα επαληθεύονταν και μέσα στη χρήση του 2019. Το γεγονός είναι, ότι ακόμα και το πρώτο τρίμηνο του τρέχοντος έτους καταγράφηκαν ζημιές της τάξης των 200 εκατομμυρίων. Είναι όμως τελικά η προσπάθεια της νέας κυβέρνησης να υποτιμήσει την αξία της επιχείρησης, ούτως ώστε να προχωρήσει στην πώληση της; Δεν χρειαζόταν αυτή η προσπάθεια. Τα πέτυχε καταπληκτικά, θα έλεγα, σε αυτόν τον τομέα η απελθούσα κυβέρνηση με τα στοιχεία που κατέγραψε.

Ας δούμε όμως τι λεγόταν το προηγούμενο διάστημα και από παράγοντες που καθόλου δεν διάκεινται φιλικά προς τη σημερινή κυβέρνηση. Ο ίδιος ο κ. Παναγιωτάκης, στις 17 Ιανουαρίου του 2019, κατήγγειλε τις καταστρεπτικές επιπτώσεις για την επιχείρηση που επέφεραν οι δημοπρασίες ΝΟΜΕ και αναφερόταν ευθέως στην ανάγκη αύξησης των τιμολογίων και προέβλεπε αυτό που τελικά συνέβη, ότι είναι αναγκαία και η μείωση των εκπτώσεων για τους καταναλωτές που ήταν συνεπείς στις πληρωμές τους.

Το ίδιο όμως δραματικές ήταν και οι διαπιστώσεις των κορυφαίων συνδικαλιστικών στελεχών. Ο πρόεδρος της ΓΕΝΟΠ, λίγους μήνες πριν, αναφερόταν στον κίνδυνο για παύση πληρωμών των μισθών των εργαζομένων. Δεν τα έλεγε αυτά η τότε αντιπολίτευση. Τα έλεγαν οι συνδικαλιστές της επιχείρησης.

Αλλά, τι λέει και η ίδια η αγορά; Ξέρετε ποιες είναι οι συνθήκες, κυρίες και κύριοι, στην περιοχή από την οποία προέρχομαι, Πτολεμαΐδα και Κοζάνη; Οι εργολάβοι έχουν να πληρωθούν οκτώ μήνες. Απαιτήσεις δεκάδων, αν όχι εκατοντάδων εκατομμυρίων. Οκτώ μήνες καθυστέρηση πληρωμών. Αυτό, κυρίες και κύριοι, συνιστά στάση πληρωμών. Κατ' επέκταση, απειλούνται και οι μισθοδοσίες των εργαζομένων σε αυτές τις επιχειρήσεις.

Κύριε Υπουργέ, δεν θα το κάνουμε από κομματική συνέπεια, αλλά θα το κάνουμε από την ανάγκη και από την αγωνία μας για τη διάσωση της Δ.Ε.Η. και για την διατήρηση της περιοχής μας ως ενεργειακού πνεύμονα της χώρας. Θα υιοθετήσουμε λοιπόν και θα υποστηρίξουμε τις αποφάσεις σας, γιατί πιστεύουμε ότι η επόμενη μέρα, η ημέρα της μετάβασης για την περιοχή μας, εξαρτάται από την επιβίωση της επιχείρησης και θεωρούμε, ότι τα μέτρα που λαμβάνετε είναι απολύτως αναγκαία, σε αυτήν την κατεύθυνση και θα οδηγήσουν άμεσα στην βιωσιμότητα, στην επιβίωση, στην οικονομική αυτάρκεια της επιχείρησης, ούτως ώστε να δούμε αυτό για το οποίο δεσμεύθηκε η σημερινή κυβέρνηση. Δηλαδή, σε πρώτο χρόνο την εξασφάλιση της βιωσιμότητας και σε δεύτερο χρόνο, την δρομολόγηση συνεργειών με ιδιωτικά κεφάλαια, ούτως ώστε να μετεξελιχθεί σε ένα σύγχρονο παίκτη η Δ.Ε.Η., που θα ανταγωνίζεται επί ίσοις όροις στην αγορά της ενέργειας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Βρυζίδου.

**ΠΑΡΑΣΚΕΥΗ ΒΡΥΖΙΔΟΥ:** Κύριε Υπουργέ, κυρίες και κύριοι συνάδελφοι, είναι σημαντικό, πως σε αυτήν εδώ την αίθουσα συμφωνήσαμε στο ότι η συνέχιση και η βιωσιμότητα της Δ.Ε.Η. είναι θέμα εθνικό, έχει να κάνει με την οικονομία όλης της χώρας. Άρα, είναι βούληση και επιθυμία του συνόλου του ελληνικού λαού και βέβαια, της κυβέρνησης. Προέρχομαι και εγώ και οι προλαλήσαντες από μια περιοχή, από τον νομό Κοζάνης, όπου, πριν από εξήντα χρόνια και για έξι δεκαετίες μια περιοχή έχει δώσει τα σπλάχνα της, έχει αλλοιωθεί το περιβάλλον της, η φυσιογνωμία της, για να παράγεται ηλεκτρική ενέργεια σε όλη τη χώρα και βέβαια, όπως κάθε συμφωνία και εδώ υπήρχαν τα συν και τα πλην.

Μπορεί να έγιναν όλα αυτά, να έπεσε ο υδροφόρος ορίζοντας, να αλλοιώθηκε το περιβάλλον, αλλά είχαμε θέσεις εργασίας. Υπήρχε στην περιοχή μια σχετική οικονομική άνεση, υπήρχαν κάποια πλεονεκτήματα τα οποία όμως, μετά τα μνημόνια και την οικονομική κρίση, είχαν σαν αποτέλεσμα να μειωθούν σε μεγάλο ποσοστό οι μισθοί. Να μην μπορέσουν να γίνουν νέες προσλήψεις με αποτέλεσμα η ανεργία στον νομό Κοζάνης και γενικότερα στη Δυτική Μακεδονία να είναι το μεγαλύτερο ποσοστό, συγκριτικά με όλη τη χώρα.

Σίγουρα δεν μπορούν να υπάρξουν δραστηριότητες, όπως υπήρχαν στο παρελθόν με αποτέλεσμα τα όποια θετικά, σιγά σιγά να φθίνουν και από την άλλη να έχει αλλάξει η φυσιογνωμία και να μην υπάρχει και γυρισμός, ώστε να στραφούμε σε νέες δραστηριότητες οι οποίες είχαν να κάνουν είτε με τον τουρισμό είτε με τις αγροτικές καλλιέργειες, εφόσον τεράστιες εκτάσεις δόθηκαν για την εξόρυξη του λιγνίτη.

Όλα τα θέματα τα οποία έρχονται και μειώνουν τα πλεονεκτήματα της περιοχής δεν είναι τόσο τραγικά, όσο το τραγικό γεγονός που συνέβη τα τελευταία χρόνια με το να βλέπουμε την Δ.Ε.Η. να συρρικνώνεται, να βρίσκεται σε άσχημη οικονομική κατάσταση, να μην δίνονται λύσεις και τελικά να νιώθει η περιοχή ότι μέρα με τη μέρα θα μείνει εγκαταλελειμμένη και ερημωμένη, χωρίς δυνατότητες να ξαναλειτουργήσει.

Και βέβαια το ότι η περιοχή έχει υποστεί τεράστια ζημία από την φθίνουσα πορεία της Δ.Ε.Η. δεν μπορεί να το αμφισβητήσει κανείς. Εδώ συζητήθηκαν θέματα λογιστικά, οικονομικά, υπήρξαν αντιπαραθέσεις. Εμείς ζούμε εκεί στην περιοχή κάθε μέρα με τους δεκάδες εργολάβους και τους εκατοντάδες εργαζόμενους που έχουν να πληρωθούν πάρα πολλούς μήνες και μια κατάσταση στην Δ.Ε.Η. που δεν μπορεί να ανταποκριθεί στις υποχρεώσεις της και να λειτουργήσει σωστά και για την παραγωγή του έργου της και για το επενδυτικό της έργο, ακόμη καμιά φορά και για τη σωστή λειτουργία, για να μην πω και για την ασφάλεια. Διότι χρειάζονται να γίνονται παρεμβάσεις, να γίνεται εκσυγχρονισμός.

 Όλα αυτά, λοιπόν, ενώ βρίσκονταν σε αυτή την τραγική κατάσταση, δυστυχώς, από την προηγούμενη Κυβέρνηση δεν είδαμε να γίνεται τίποτα προς την κατεύθυνση της διασφάλισης και αυτή ήταν η απογοήτευση και το αίσθημα της θλίψης που νιώθαμε όλοι μας. Ήμασταν βέβαιοι ότι πλέον δεν υπάρχει σωτηρία και εκτός του ότι δεν είχαμε νέες θέσεις εργασίας, υπήρχε στο μυαλό των εργαζομένων και η ανασφάλεια και το άγχος, ότι θα χάσουν και τις δουλειές τους, ότι θα μειωθούν κι άλλο οι μισθοί και ότι εν πάση περιπτώσει θα βρεθούμε σε ακόμη χειρότερη κατάσταση, γιατί τα αδιέξοδα έρχονται.

Όλα αυτά δεν είναι ούτε σκέψεις δικές μου, ούτε πολιτικές τοποθετήσεις και νομίζω ότι πολιτική δεν γίνεται με όλα τα πράγματα και εδώ είναι ένα θέμα ζωής και θανάτου για την δική μας την περιοχή.

 Θεωρώ ότι είναι μεγάλος άθλος και τόλμημα του Υπουργού και της σημερινής Κυβέρνησης που έρχεται ένα μήνα μετά τις εκλογές, ενώ επί πέντε χρόνια δεν μπορούσε να γίνει κάτι - φαινόταν ότι μέρα με τη μέρα κατρακυλάμε - και καταθέτει σχέδιο και λέει δημόσια ότι «με τα μέτρα τα οποία κατεβάζουμε θα υπάρξει βιωσιμότητα, θα υπάρξει λύση». Ήδη, είναι μια ανακούφιση για την περιοχή μας, η οποία δεν μπορεί να μείνει, ας μου επιτραπεί η έκφραση, σαν στημένη λεμονόκουπα πεταμένη και μια Δ.Ε.Η να μην μπορεί να ανταποκριθεί στις υποχρεώσεις της ή όχι, μόνο να φθίνει και να συρρικνωθεί.

Θεωρώ ότι τα μέτρα τα οποία έχουν ετοιμαστεί, περισσότερο με εντυπωσιάζουν γιατί είναι δουλεμένα και όχι προτάσεις για να ειπωθούν. Φαίνεται ότι υπάρχει ένα σχέδιο και μια προσπάθεια. Καμιά δουλειά και καμιά προσπάθεια δεν μπορεί να μην φέρει αποτέλεσμα, όταν γίνεται με τόση εργατικότητα και με τόση σύνεση.

Σίγουρα, οπωσδήποτε, εμείς από την περιοχή μας, ξέρουμε και τις ιδιαιτερότητές μας. Θεωρούμε ότι η περιοχή πρέπει να πάρει κάποια πράγματα, γιατί αυτό συμβαίνει παντού, σε όλες τις χώρες. Στην μεταλιγνιτική περίοδο, όταν πια μειώνεται η παραγωγή του λιγνίτη, πρέπει να βρούμε λύσεις και διεξόδους για να ασχοληθούν οι πολίτες με κάτι άλλο για να βρουν θέσεις εργασίας. Δεν μπορεί να την αφήσεις μια περιοχή να γκρεμιστεί, γιατί η χώρα είναι συγκοινωνούντα δοχεία. Ό,τι κατρακυλήσει θα τραβήξει και όλη τη χώρα προς τα κάτω.

Θέλω να αναφερθώ και σε κάποια επιμέρους θέματα για τους εργαζόμενους, τα οποία έχουν τεθεί στον Υπουργό και νομίζω ότι θα αξιολογηθούν όλα στο σύνολό τους για να υπάρχει μια δίκαιη λύση, μια δίκαιη μετάβαση, αλλά κυρίαρχα να υπάρξει λύση που για μάς είναι το ζητούμενο στην περιοχή μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε.

Το λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Πρόεδρε, πιστεύω ότι ήταν χρήσιμη για όλους μας η συζήτηση και το κυριότερο, για την κοινή γνώμη που είτε απευθείας, είτε μέσω των μέσων ενημέρωσης μπορεί να πληροφορηθεί για το περιεχόμενο της συζήτησης.

Εγώ θα σταθώ σε μερικά ζητήματα που με εντυπωσίασαν. Στη συνέχεια θα τοποθετηθούν ο κ. Θωμάς και ο κ. Στάσσης, για τα θέματα της αρμοδιότητάς τους.

Πρώτον, εάν δεν κάνω λάθος, σήμερα είναι Αύγουστος και είμαστε στην Αθήνα. Εάν παρακολουθούσες τη συζήτηση σε κάποια διαστήματα, θα νόμιζες ότι ορισμένοι συνάδελφοί της αντιπολίτευσης, ιδίως του ΣΥΡΙΖΑ, πίστευαν ή ήθελαν να μας κάνουν να πιστέψουμε ότι είναι Δεκέμβριος και είμαστε στο Ελσίνκι.

Πόσοι συνάδελφοι του ΣΥΡΙΖΑ δεν επανέλαβαν, ότι η κυβέρνηση η σημερινή και εγώ προσωπικά απαξιώνω τη Δ.Ε.Η.. Με συγχωρείτε, κυρίες και κύριοι, να δούμε τα ελληνικά μας όλοι: Όταν έχεις μια επιχείρηση της οποίας η μετοχή- θα έρθω στην συνέχεια στην κεφαλαιοποίηση, αλλά έρχομαι στην μετοχή - πέφτει με μια κυβέρνηση, την προηγούμενη, κατά 83% μετρημένα, ενώ με την επόμενη κυβέρνηση που υποτίθεται την απαξιώνει, δηλαδή εμάς, ανεβαίνει περίπου 100%, μέσα σε ένα δίμηνο, ποιος είναι αυτός που την απαξιώνει και ποιος είναι αυτός που στηρίζει την επιχείρηση;

Είπε κάποια συνάδελφός του ΣΥΡΙΖΑ, ότι θα έπρεπε για τις δηλώσεις μου να παρέμβει η Επιτροπή Κεφαλαιαγοράς. Για ποιο πράγμα; Για το ότι αντιδρά θετικά η αγορά στο σχέδιο της κυβέρνησης; Γι' αυτό; Με συγχωρείτε, δεν επιδιώκω εύσημα από σας, αλλά θα περίμενα για να μείνετε συνδεδεμένοι με τους δικούς σας οπαδούς, να είσαστε λίγο πιο σεμνοί στις τοποθετήσεις σας. Πρόβλημά σας είναι. Εμείς κομματικά κερδίζουμε από αυτές τις αλαζονικές τοποθετήσεις που δείχνει ότι δεν έχετε διδαχθεί από τίποτα. Αλλά, πάντως, νομίζω ότι εδώ θα πρέπει να έχουμε μια επαφή με την πραγματικότητα, στις δηλώσεις μας.

Εν πάση περιπτώσει, κυρίες και κύριοι συνάδελφοι, γιατί να θέλω να απαξιώσω ειδικά μια επιχείρηση; Γιατί να μην έχω αυτό το αμόκ απαξίωσης για τα ΕΛΠΕ; Και αυτά είναι στις αρμοδιότητές μου. Γιατί να μην έχω αυτό το αμόκ απαξίωσης για την ΔΕΠΑ; Γιατί να μιλάω μόνο για την Δ.Ε.Η..

Μήπως γιατί υπάρχει ο ορκωτός ελεγκτής ο οποίος τον περασμένο Απρίλιο σημείωσε αυτά που σημείωσε; Ότι η Δ.Ε.Η. έφτασε στα όρια της; Στα όρια της βιωσιμότητας; Τι νόημα έχει να το κρύβετε; Έχετε βάλει το δάκτυλό σας μπροστά στο πρόσωπό σας και νομίζετε ότι το κρύβετε. Κάνετε λάθος! Κάνατε ακόμα μεγαλύτερο το πρόβλημά σας, το πολιτικό σας πρόβλημα σε σχέση με τη Δ.Ε.Η..

Θα σας πω και κάτι άλλο. Εγώ ήμουν που είπα από το Βήμα της Βουλής και το επαναλαμβάνω και σήμερα, μπροστά στον κ. Φάμελλο, δεν έχω κανένα λόγο: Ο κ. Φάμελλος με κατηγόρησε προηγουμένως με τον τρόπο που κατηγόρησε, εγώ λέω και σήμερα, ότι η προηγούμενη κυβέρνηση έκανε δουλειά, θετική δουλειά, στο Κτηματολόγιο. Έκανε θετική δουλειά στους Δασικούς Χάρτες, το αναγνωρίζω ακόμα μια φορά. Προβλήματα, παρατηρήσεις υπάρχουν, όμως υπήρξε πρόοδος. Εδώ, όμως, ήταν μια πολιτική που οδήγησε στο μπάχαλο. Αυτή ήταν η πολιτική σας στη Δ.Ε.Η. Τελεία και παύλα, από την δική μου πλευρά.

Δεύτερη παρατήρηση. Στο ζήτημα της κεφαλαιοποίησης, διότι υποτίθεται ότι εμείς κάνουμε δήθεν αλχημείες και δεν παρουσιάζουμε την αληθινή κατάσταση για την Δ.Ε.Η. . Έτσι και αλλιώς, η πτώση της μετοχής είναι τέτοια, 83%, που δεν θα έπρεπε να γίνεται καμία συζήτηση, όμως να μπούμε και στο ζήτημα της κεφαλαιοποίησης, επειδή ανέφερε και μια άλλη συνάδελφος κάποια συγκεκριμένα στοιχεία.

Λοιπόν, ακούστε. Η κεφαλαιοποίηση της Δ.Ε.Η. ήταν 1 δις 624 εκατ. στις 27 Φεβρουαρίου του 2015. Στις 24 Μαΐου του 2019, δηλαδή, δύο ημέρες πριν από τις ευρωεκλογές που έχασε ο ΣΥΡΙΖΑ, ήταν 338. Λέτε, μας αδικείτε, γιατί δεν βάζετε μέσα και τον ΑΔΜΗΕ. Ο ΑΔΜΗΕ βεβαίως είχε μια άλλη πορεία, διότι είχε ιδιωτικοποιηθεί εν μέρει, ήταν πια άλλη επιχείρηση, δεν τράβηξε την πορεία της Δ.Ε.Η.. Και εδώ να προσθέσουμε μήλα με πορτοκάλια, αλλά εγώ να σας διευκολύνω, να προσθέσω μήλα με πορτοκάλια. Η κεφαλαιοποίηση του ΑΔΜΗΕ τότε ήταν 389, σύνολο 727. Ποιο νούμερο είναι μεγαλύτερο, το 727 που ήταν όταν έπεσε η κυβέρνησή σας ή το 1 δις 624 εκατ., όταν ξεκίνησε η κυβέρνησή σας; Σταματήστε, λοιπόν, αυτή την καραμέλα, διότι εκτίθεστε και δεν είμαστε διατεθειμένοι να σιωπήσουμε και να σας αφήσουμε να λαϊκίζετε και να εξαπατάτε τους Έλληνες πολίτες κάθε μέρα. Είναι τελείως ξεκάθαρο από την πλευρά μας.

 Τρίτον, ΝΟΜΕ. Παρουσίασε ο κ. Φάμελλος ένα έγγραφο του δεύτερου μνημονίου, ότι η κυβέρνηση Σαμαρά μετά από πρόταση της ΡΑΕ είχε δεχθεί να υπάρχει στο δεύτερο μνημόνιο μια πρόβλεψη για τα ΝΟΜΕ παράλληλα με την πρόβλεψη για τη μικρή Δ.Ε.Η.. Είναι ακριβές το έγγραφο που παρουσίασε ο κ. Φάμελλος; Ακριβέστατο, όμως αυτό παραγνωρίζει μια πάρα πολύ απλή αλήθεια, ότι ήταν ένα κείμενο πολιτικής, δεν ήταν νόμος του κράτους. Ήταν μια δέσμευση ότι εξετάζονται δύο πολιτικές, αλλά κ. Φάμελλε, είναι σαφές και το ξέρει όποιος έχει στοιχειώδη επαφή με το χώρο της ηλεκτρικής ενέργειας ότι θα έπρεπε να είναι τρελός για δέσιμο κάποιος, δεξιός, κεντρώος, αριστερός, όποιος, να εφαρμόζει παράλληλα, εννοώ στην πράξη, δεν λέω να εξετάζεις πολιτικές, στην πράξη να εφαρμόζεις και τη μικρή Δ.Ε.Η., δηλαδή τον περιορισμό του μεριδίου της Δ.Ε.Η. και τα ΝΟΜΕ. Αυτά θα έπρεπε να είναι κανείς πέρα από τη σφαίρα της κοινής λογικής για να τα συζητάει.

 Είναι πάρα πολύ απλό. Εμείς είχαμε πολιτική την μικρή Δ.Ε.Η. ακριβώς για να αποφευχθούν τα ΝΟΜΕ. Τα ΝΟΜΕ ήταν ένα κείμενο στα χαρτιά και εκείνο το οποίο συνέβη είναι ότι από τα χαρτιά πέρασε στην πράξη, όταν ήρθε η δική σας κυβέρνηση. Εσείς ξεκινήσατε τα ΝΟΜΕ και εμείς θα τα καταργήσουμε και θα το κάνουμε με νόμο στη Βουλή. Διότι με τα ΝΟΜΕ κερδίζουν οι ανταγωνιστές, αυτοί που λέτε εσείς, τα μεγάλα συμφέροντα, τα οποία υποτίθεται ότι τα πολεμούσατε, διότι η Δ.Ε.Η. πουλάει κάτω του κόστους της.

 Αν αμφιβάλλετε έχω εδώ ένα κείμενο πάνω σε αυτό, το οποίο είναι κείμενο του ίδιου του κ. Παναγιωτάκη. Υποτίθεται ότι τα ΝΟΜΕ επιβλήθηκαν και τα συμφώνησε η κυβέρνησή σας , διότι η Δ.Ε.Η. είχε προνομιακή πρόσβαση στο λιγνίτη και στα νερά. Λέει λοιπόν ο κ. Παναγιωτάκης στις 4 Φεβρουαρίου του 2009, φέτος, μιλώντας στην πίτα της επιχείρησης: «Θα τονίσω ότι το 2018, αρκετούς μήνες, οι ποσότητες της δημοπρατηθείσας ενέργειας υπερέβαιναν το αντίστοιχο άθροισμα λιγνιτικής και υδροηλεκτρικής παραγωγής». Δηλαδή, πήγατε και πάνω από τις πηγές για τις οποίες έγινε το συγκεκριμένο ζήτημα.

 Τα λέει ο ίδιος ο κ. Παναγιωτάκης, επαναλαμβάνω, λίγη σεμνότητα, ειδικά σε αυτό το ζήτημα της Δ.Ε.Η., από την πλευρά του ΣΥΡΙΖΑ δεν βλάπτει καθόλου, ούτε τη Βουλή, κυρίως όμως δεν θα έβλαπτε εσάς και όσοι δεν είστε επαρκώς ενημερωμένοι για το ζήτημα, σας προτρέπω να το πράξετε. Μην παρασύρεστε από τη διάθεση να κάνετε αντιπολίτευση τον πρώτο μήνα, το δεύτερο μήνα στην κυβέρνηση, διότι η κυβέρνηση θα αμυνθεί και έχει όλα τα μέσα να αμυνθεί.

 Θέλω να σημειώσω και το εξής, το άκουσα από τον κ. Σκουρλέτη. Είναι η μόνη ονομαστική αναφορά που κάνω, αλλά ελπίζω να κατάλαβα λάθος.

Πραγματικά μπορεί να κατάλαβα λάθος, εάν κατάλαβα λάθος θα το πάρω πίσω. Είπε ο κ. Σκουρλέτης, ότι από τα ΝΟΜΕ η Δ.Ε.Η. έχει κερδίσει 2,3 δις. Εάν έχει κερδίσει 2,3 δις γιατί δεν μας προτείνετε να τα κρατήσουμε;

 **ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ**: Κύριε Υπουργέ, έχει εισπράξει…

 **ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας)**: Δεν ξέρω αν έχει εισπράξει ή δεν έχει εισπράξει, στο ταμείο της Δ.Ε.Η. στο τέλος υπάρχει μια σούμα, κύριε Σκουρλέτη, η Δ.Ε.Η. κέρδισε ή έχασε από τα ΝΟΜΕ;

 **ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ**: Ούτε ένα ευρώ λέγατε, κύριε Υπουργέ, εσείς τα έχετε πει…

 **ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας)**: Εγώ έχω πει, ότι τα ΝΟΜΕ είναι μια δημοπρασία και μια δοσοληψία.

 Εκείνο το οποίο εγώ λέω και το επαναλαμβάνω, είναι ότι η Δ.Ε.Η. από τα ΝΟΜΕ επί των ημερών σας έχασε 600 εκατ. προς όφελος των ανταγωνιστών της. Εάν είναι ανακριβές, εάν πιστεύετε, ότι η Δ.Ε.Η. κέρδισε, να το πείτε. Μη στεκόμαστε σε άλλα πράγματα τα οποία δεν έχουν καμία σημασία. Δεν το έχω πει ποτέ. Εντάξει τώρα. Ξέρω τι έχω πει, ξέρω τα θέματα, την ενέργεια την παρακολουθώ χρόνια.

 Συνεχίζω παραπέρα. Μας λέτε να καταβάλουμε τα ΥΚΩ. Θα τα καταβάλουμε τα ποσά για τις Υπηρεσίες Κοινής Ωφέλειας, αλλά επαναλαμβάνω, κυρίες και κύριοι συνάδελφοι, εσείς που το προτείνετε και κάνετε τους φιλολαϊκούς και αντιδράτε στις υποτιθέμενες αυξήσεις, γιατί επιβαρύνονται οι καταναλωτές, που αν δεν κάνω λάθος είναι οι φορολογούμενοι πολίτες, τα ΥΚΩ που μας προτείνετε να το κάνουμε και θα το κάνουμε, ποιοι τα πληρώνουν; Τα φέρνει ο κ. Σταϊκούρας από το σπίτι του; Πάει στην εκλογική του περιφέρεια στη Φθιώτιδα και βρίσκει τους ψηφοφόρους του και τα παίρνει και τα βάζει; Είναι λεφτά των φορολογουμένων, δηλαδή, τι νομίζετε ότι λέτε; Καμιά φοβερή πατέντα έχετε ανακαλύψει και την προτείνετε;

 Είναι και αυτά λεφτά των φορολογουμένων. Είναι λεφτά που δεν προκαλούν αυτά κάποια δυσμενή επίπτωση στις τσέπες των φορολογουμένων και προξενεί μόνο η τιμολογιακή πολιτική του κ. Στάσση; Για να είμαστε συνεννοημένοι μεταξύ μας, εκτός αν ποντάρετε στο ότι κάποιοι είναι οικονομικώς αναλφάβητοι, ενδεχομένως, κατά την άποψή σας και δεν αντιλαμβάνονται τόσο απλά θέματα.

 Προχωρώ παραπέρα, στις Ανανεώσιμες Πηγές Ενέργειας. Γιατί κάνετε κριτική; Εγώ αναφέρθηκα στο ότι η Δ.Ε.Η. έχει το 3% της αγοράς και είναι απαράδεκτο. Δεν είπα ότι η δική μας πολιτική στο παρελθόν ήταν τέλεια ως προς το θέμα αυτό, αλλά εσείς που έχετε σηκώσει σημαία περιβαλλοντική τόσα χρόνια και κουνάτε και σε αυτό το σημείο το δάκτυλο, γιατί έχετε ένα εισαγγελικό ύφος και έχει πάθει αγκύλωση πολιτικά το δάκτυλό σας, γιατί δεν κάνατε κάτι για τις Ανανεώσιμες Πηγές Ενέργειας; Ήσασταν 4,5 χρόνια κυβέρνηση, γιατί δεν κάνατε; Το 3% τι μέρος των επενδύσεων της Δ.Ε.Η. - των όποιων επενδύσεων - ήταν οι Ανανεώσιμες Πηγές Ενέργειας και για ποιο λόγο κατηγορείτε, δηλαδή, και σε αυτό; Εγώ μίλησα ότι είναι εθνική ντροπή, ότι η Δ.Ε.Η. είναι 3% στις Ανανεώσιμες Πηγές Ενέργειας. Για όνομα του Θεού!

 Προχωρώ περαιτέρω, στα τιμολόγια. Έγινε ξανά η γνωστή συζήτηση από την πλευρά του ΣΥΡΙΖΑ. Εσείς οι καλοί που κάνετε μειώσεις τιμολογίων, γιατί είστε όπως μια παλιά διαφήμιση του Εθνικού Λαχείου που έλεγε «το κόκκινο ανθρωπάκι που χρήματα μοιράζει στον κοσμάκη» και εμείς στην ίδια διαφήμιση, κατά τη δική σας λογική, είμαστε υποτίθεται «το μαύρο ανθρωπάκι που δάκρυα μοιράζει και φαρμάκι».

 Με συγχωρείτε, κυρίες και κύριοι, γιατί κάνουμε τη σημερινή συζήτηση; Επειδή δεν είχα κάτι καλύτερο να κάνω; Δεν θα μπορούσα να ασχοληθώ με κάποιο πιο ευχάριστο θέμα; Ήθελα σήμερα εδώ να σας ταλαιπωρήσω και να σας μιλάω για την τιμολογιακή πολιτική της Δ.Ε.Η.; Προφανώς, διότι μας κληρονομήσατε ένα τεράστιο πρόβλημα.

 Λέτε «μειώσαμε τα τιμολόγια της Δ.Ε.Η. κατά 12%». Μπορούσατε να τα μειώσετε και κατά 80%, έτσι ώστε να εξαφανίσετε την επιχείρηση και να καταστεί περιττή η συζήτηση σήμερα.

 Η πολιτική η οποία είναι λογική σε όλες τις επιχειρήσεις, είναι η πολιτική που καθιστά βιώσιμες τις επιχειρήσεις. Δεν είναι, βεβαίως, εναντίον του κοινωνικού συνόλου, γιατί είναι μια επιχείρηση που προφανώς έχει έναν κοινωνικό χαρακτήρα, αλίμονο, αλλά, εδώ, την πολιτική σας εξακολουθείτε να την υπερασπίζεστε;

Επίσης, σε τι συνίστανται τα υποτιθέμενα ψέματα της κυβέρνησης για τα τιμολόγια; Κάνουμε ακριβώς αυτά που είπε ο πρωθυπουργός στις προγραμματικές δηλώσεις. Είπαμε ότι θα ισοσταθμίσουμε τις αυξήσεις με μειώσεις του Φ.Π.Α, που εσείς κάνατε, και το επανέλαβα και σήμερα, εσείς το κάνατε, ναι, δεν πήγαμε να σας κλέψουμε ένα θετικό μέτρο, μαζί με τη μείωση του ΕΚΜΕΑ που κάνουμε εμείς. Τι άλλαξε; Επειδή το πρόβλημα είναι ακόμα βαρύτερο, υπάρχει μια επιβάρυνση 2,5 ευρώ το μήνα των νοικοκυριών. Αυτό είναι και είναι κουκιά μετρημένα, λόγω της μείωσης της έκπτωσης συνέπειας.

Εργαζόμενοι. Αν εξαιρέσεις τον κ. Ζαχαριάδη, ο οποίος, από όσο κατάλαβα, τοποθετήθηκε ευθέως εναντίον της μείωσης του προνομιακού τιμολογίου των εργαζομένων, ο ΣΥ.ΡΙΖ.Α και το Κίνημα Αλλαγής δεν τοποθετήθηκαν για το θέμα. Είπαν με διάφορες περικοκλάδες ότι - εν πάση περιπτώσει, δεν αισθάνονται και πολύ ευχάριστα - είναι η συλλογική σύμβαση των εργαζομένων, αλλά δεν πρότειναν, δεν μας ξεκαθάρισαν, αν συμφωνούν με την κατάργηση αυτού του προνομιακού τιμολογίου για τους εργαζομένους και την υιοθέτηση της πολιτικής που έχουν και οι ανταγωνιστές, δηλαδή, 30% έκπτωση για τους εργαζομένους ή αν θέλουν να συνεχιστεί. Αν θέλετε να συνεχιστεί, έχετε κάθε δυνατότητα και σήμερα και αύριο και όποτε θέλετε, να το πείτε, να το ξέρει η ελληνική κοινωνία, ότι κάποια κόμματα της αντιπολίτευσης είναι υπέρ της συνέχισης αυτής της πολιτικής. Φαντάζομαι να έχετε το θάρρος της γνώμης σας να τοποθετηθείτε, να σας ακούσουν όλοι.

Έρχομαι στον ΑΔΜΗΕ. Στον ΑΔΜΗΕ, ειπώθηκαν διάφορα για την ιδιωτικοποίηση, για τα δίκτυα. Κάποιοι συνάδελφοι είπαν, απορούμε πώς ιδιωτικοποιείτε τον ΔΕΔΔΗΕ. Ο κ. Τσίπρας, τώρα στο τέλος, μας ανέπτυξε διάφορες θεωρίες, δικαίωμά του, ότι όλα αυτά είναι πέραν των διεθνών πρακτικών. Ας κοιτάξουμε στο χάρτη της Ευρώπης να δούμε ποιες είναι οι διεθνείς πρακτικές και για τα δίκτυα μεταφοράς και για τα δίκτυα διανομής. Άλλωστε, υπάρχει εγγύηση, που είναι η Ρυθμιστική Αρχή Ενέργειας. Αυτές οι εταιρείες, είτε είναι κρατικές, είτε είναι ιδιωτικές, είτε είναι εν μέρει κρατικές και εν μέρει ιδιωτικές, εισπράττουν ένα walk, όπως λέγεται, ένα διόδιο, και αυτό ρυθμίζεται από την Ρυθμιστική Αρχή Ενέργειας και είναι ευθύνη της πολιτείας να τα παρακολουθεί.

Ο κ. Σκουρλέτης, λοιπόν, ο οποίος είναι αντίθετος, φαντάζομαι, στην ιδιωτικοποίηση του ΔΕΔΔΗΕ, την εν μέρει ιδιωτικοποίηση του ΔΕΔΔΗΕ, αλλά ιδιωτικοποίησε ο ίδιος εν μέρει τον ΑΔΜΗΕ, είχε μπροστά του, πριν τα κάνει ή αφού τα έκανε, δύο κείμενα τα οποία θέλω να το διαβάσω. Το ένα κείμενο ήταν της Δ.Ε.Η., το οποίο ήταν στις 7/6/2015. Αφού μιλάει λοιπόν η Δ.Ε.Η. σε επίσημη ανακοίνωσή της με τον κ. Παναγιωτάκη για την ιδιωτικοποίηση του ΑΔΜΗΕ, καταλήγει: «θεωρεί ότι η πώληση του ΑΔΜΗΕ είναι εντελώς ασύμφορη» και στη συνέχεια έχουμε τον κ. Φωτόπουλο, τον συνδικαλιστή που από ό,τι καταλαβαίνω, έχει προσχωρήσει, συνεργάζεται, εν πάση περιπτώσει, με τον ΣΥ.ΡΙΖ.Α., φέτος, στις 13 Μαρτίου του 2019, σε ένα κείμενό του «13 εγκλήματα κατά της Δ.Ε.Η.», λέει, «συναδέλφισσες, συνάδελφοι, όσον αφορά αυτό το θέμα..» του ΑΔΜΗΕ δηλαδή. Μάλλον, ο τίτλος είναι «Η αρπαγή του ΑΔΜΗΕ, χωρίς η Δ.Ε.Η. να αποζημιωθεί για το 50% του ΑΔΜΗΕ». Όσον αφορά αυτό το θέμα, δεν χρειάζεται να γράψουμε τίποτα παραπάνω απ' ό,τι λέει ο τίτλος του θέματος. Πραγματικά, ο τίτλος τα λέει όλα. «Η κυβέρνηση πήρε τον ΑΔΜΗΕ χωρίς να πληρώσει σεντς για το μισό 50% ΑΔΜΗΕ και αν δεν βρίσκονταν οι κινέζοι να δώσουν 325 εκατ. για το 25% που πήραν, θα μας τον έπαιρναν εντελώς τσάμπα. Η προσφορά των Ιταλών ήταν 180 εκατ.. Αυτός είναι ο σεβασμός», λέει ο κ. Φωτόπουλος, «της πολιτείας απέναντι στη Δ.Ε.Η. και μας πήραν ένα πολύ σημαντικό περιουσιακό στοιχείο, με εξασφαλισμένα έσοδα και δεν μας πλήρωσαν».

Η αλήθεια είναι ότι, παρότι ξεκινάω από τελείως διαφορετική αφετηρία από τον κ. Φωτόπουλο, και εγώ, αντιπολιτευτικά, είχα σημειώσει και τώρα το ξαναλέω, όταν είμασταν στην αντιπολίτευση, ότι αν όντως δεν γίνονταν όλα αυτά τα περίεργα σχήματα με τοΔΕΣ ΑΔΜΗΕ, ΑΔΜΗΕ συμμετοχών και ούτω καθεξής, θέλεις πέντε λεπτά για να το εξηγήσεις, η Δ.Ε.Η. θα μπορούσε να βάλει στα ταμεία της ενδεχομένως και παραπάνω από διπλάσια χρήματα από αυτά που έβαλε από αυτήν την ιδιωτικοποίηση.

Η ίδια η ιδιωτικοποίηση του ΑΔΜΗΕ, με τον τρόπο που έγινε, ζημίωσε περαιτέρω την ΔΕΗ.

Επίσης, θέλω να πω, επειδή εθίγη από συναδέλφους, αλλά δεν υπήρξε κάποια τοποθέτηση από τον ΣΥΡΙΖΑ. Υπάρχει αυτό το ζήτημα της εξαγοράς από τη ΔΕΗ, της ξαφνικής και περίεργης θα την χαρακτήριζα εγώ, της EDS στους βόρειους γείτονές μας. Αναφέρομαι στην εταιρεία του Αντιπροέδρου της Κυβέρνησης του κ. Kocho Angjushev.

Εμείς, το είχαμε σημειώσει, το επανέλαβαν συνάδελφοι της πλειοψηφίας, το τίμημα της εξαγοράς ήταν 4.800, όταν μόνο την προηγούμενη χρονιά είχε ζημιές πάνω από 5 εκατ.. Αυτή η εταιρεία, για κάποιο περίεργο λόγο, η ΔΕΗ θεώρησε ότι είναι στρατηγική επιλογή, μέσα στα προβλήματά της να πάει να λύσει τα προβλήματά της δίπλα στα Σκόπια. Δεν νομίζετε, εσείς που κάνετε τους εισαγγελείς, ότι οφείλετε να δώσετε κάποιες απαντήσεις και για αυτό το θέμα; Εν πάση περιπτώσει, από την δική μου τη πλευρά, θέλω να ξεκαθαρίσω, ότι αυτή η παράταξη και αυτή η Κυβέρνηση, δεν είναι διατεθειμένη να συμμετάσχει στο πολιτικό θέατρο του ΣΥΡΙΖΑ.

Στο θέμα της ΔΕΗ, δεν είστε κατήγοροι. Είστε κατηγορούμενοι. Το θέμα λοιπόν, σας ξεκαθαρίζω ιδιαίτερα μετά τη στάση σας σήμερα, σήμερα μόνο ανοίγει και θα έχει και άλλες συζητήσεις και άλλα επεισόδια και στη Βουλή και αν χρειαστεί και στη δικαιοσύνη.

**ΣΩΚΡΑΤΗΣ ΦΑΜΕΛΛΟΣ:** (ομιλεί εκτός μικροφώνου) Κύριε Πρόεδρε ζητώ το λόγο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Είπαμε να μιλήσουμε οι Υπουργοί και να ολοκληρώσουμε. Έχετε κάποια παρατήρηση επί αυτών, γιατί θα ξεκινήσουμε πάλι από την αρχή και θα κάνουμε δεύτερο κύκλο.

**ΣΩΚΡΑΤΗΣ ΦΑΜΕΛΛΟΣ:** Ζητώ το λόγο για δύο λεπτά, αν το κρίνετε σκόπιμο. Καταλαβαίνω ότι είναι υπέρβαση, αλλά θα το ήθελα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρακαλώ έχετε το λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Υπουργέ, μας δημιουργεί ανησυχία η τοποθέτησή σας. Ξέρετε, ότι η μετριοπάθεια και η τεχνοκρατική προσέγγιση κάποιων θεμάτων θα μπορούσε να δημιουργήσει πολιτική συζήτηση για τα θέματα της ΔΕΗ. Εξαρχής, προσπαθήσατε να δημιουργήσετε εντυπώσεις, για να περάσετε τις αδικαιολόγητες αυξήσεις στην κοινωνία. Αυτό, γιατί δεν μπορείτε δημοσιονομικά να καλύψετε την ευθύνη από την πλευρά της πολιτείας, αλλά και γιατί προφανώς κλείνετε το μάτι στους ιδιώτες παρόχους, οι οποίοι θα δουν και αυτοί αλυσιδωτές αυξήσεις.

Εάν δημιουργείτε κάποιο κλίμα δε απειλής περί των θεμάτων της ΔΕΗ, θέλω να σας πω ότι καθαρός ουρανός αστραπές δεν φοβάται και αυτή η συζήτηση μπορεί να γίνει όποτε θέλετε. Όμως, απέναντι στην κοινωνία, δεν μπορείτε να δικαιολογήσετε τα 500 εκατ. αύξηση που δημιουργείτε σήμερα, γι’ αυτό και ακούτε πολιτική κριτική.

Είπατε, ότι μόνο ένας τρελός θα υπέγραφε ταυτόχρονα την μικρή ΔΕΗ και τις ΝΟΜΕ. Πράγματι, το είχατε υπογράψει, εις βάρος της κοινωνίας, στην τέταρτη αξιολόγηση του δεύτερου μνημονίου και το έκαναν τα δικά σας στελέχη, κύριε Χατζηδάκη, μπορεί όχι εσείς προσωπικά, αλλά το έγγραφο είναι επίσημο και κατατέθηκε και ήταν δεσμευτικό από την ελληνική κυβέρνηση και δέσμευσε και τις επόμενες κυβερνήσεις, γιατί αυτό ήταν το πραγματικό πρόβλημα της Ελλάδας, ότι μας πήγατε χειροπόδαρα στην χρεωκοπία. Όχι απλά χρεωκοπήσατε την Ελλάδα, αλλά περάσατε και δεσμεύσεις εις βάρος των συμφερόντων των Ελλήνων και εις βάρος των συμφερόντων και της ΔΕΗ.

Εμείς, θα θέλαμε να κάνουμε μία σοβαρή συζήτηση και για τις ΑΠΕ και για την στρατηγική πορεία στο μέλλον της ΔΕΗ και για την επιβίωσή της και για την παροχή φθηνής ενέργειας στους πολίτες. Δεν μας δίνετε αυτή την δυνατότητα, ιδιαίτερα με την δευτερολογία σας, δεν μας την δίνετε καθόλου.

Περιμένατε να μην κάνουμε πολιτική κριτική, όταν χρησιμοποιείτε, δυστυχώς, μία σκηνοθετημένη κινδυνολογία, αντί να φέρετε τεχνικά στοιχεία να συζητήσουμε; Διότι σας αποδείξαμε στην τοποθέτησή μας, ότι τα περισσότερα ήταν ευθύνη των δικών σας κυβερνήσεων. Εμείς δεν λέμε ότι είναι τέλεια η κατάσταση στη ΔΕΗ, ούτε ότι μπορεί να ανταπεξέλθει σήμερα, έτσι όπως βρίσκεται ακόμα, στον διεθνή ανταγωνισμό και στα θέματα απελευθέρωσης της αγοράς ενέργειας. Θέλει πολλές παρεμβάσεις. Ευχηθήκαμε καλοπροαίρετα καλή επιτυχία στο νέο Πρόεδρο, παρότι δεν τηρήσατε τον Κανονισμό της Βουλής. Τι περιμένατε να κάνουμε δηλαδή; Να μην κάνουμε κριτική, να υποβαθμίσουμε το δημοκρατικό δικαίωμα της κοινωνίας να κρίνει τις πολιτικές της Κυβέρνησης;

Νομίζω, ότι κακώς διαλέξατε τον δρόμο των απειλών. Δεν σας εκφράζει κύριε Χατζηδάκη. Εμείς δεν έχουμε να φοβηθούμε τίποτα, όμως. Εμείς είμαστε εδώ για να τα συζητήσουμε όλα αυτά. Γιατί δεν είπατε τίποτα, κύριε Χατζηδάκη, και αυτό νομίζω είναι σημαντικό, πρώτον, για την επιβάρυνση της επιχειρηματικότητας και της μεσαίας τάξης κατά τουλάχιστον 12% στο κόστος ενέργειας που επιφέρουν τα μέτρα σας, διότι μπορεί να το κρύβετε τάχατες στα νοικοκυριά, αλλά τι γίνεται με την οικονομία στην εμποροβιοτεχνία; Γιατί δεν είπατε τίποτα;

Νομίζω ότι ο θυμός σας στο τέλος είναι αποδεικτικός και οι απειλές που εκτοξεύσατε, του αδιεξόδου και του στριμώγματος που νιώθετε ποια για τη Δ.Ε.Η. και αυτά τα οποία εξαγγείλατε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Υπουργέ, θα μιλήσετε; Παρακαλώ έχετε το λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Δεν ισχυρίστηκα ότι όλες οι προηγούμενες κυβερνήσεις πριν από το ΣΥ.ΡΙΖ.Α., ήταν αλάθητες ως προς το θέμα της Δ.Ε.Η., μακριά από εμένα τέτοιες απόψεις. Αλλά, όταν εμείς δεχόμαστε, αν θέλετε, τα όποια λάθη είχαν γίνει στο παρελθόν, διερωτώμαι γιατί ο ΣΥ.ΡΙΖ.Α. που επιβάρυνε δραματικά την κατάσταση της επιχείρησης, δεν κάνει τη στοιχειώδη αυτοκριτική, αλλά αντίθετα μένει σταθερά σε αυτή την εισαγγελική στάση, προσπαθώντας στην πραγματικότητα να αποδράσει από την πραγματικότητα, να αποδράσει από την εικόνα που έχουμε όλοι μπροστά μας.

Αυτό είναι το οποίο επισημαίνω, καμιά απειλή δεν υπάρχει, όταν λέμε ότι θα συζητήσουμε στη Βουλή, εάν εσείς έχετε τα στοιχεία σας και έχετε τα επιχειρήματά σας, αυτό μπορεί να είναι απειλή για εμάς τους ίδιους στο τέλος, εάν έχετε στοιχεία, εάν έχετε αριθμούς, εάν έχετε επιχειρήματα, χρησιμοποιήστε τα και τότε, αντί να έχετε εσείς μια πολιτική ήττα, μπορεί να την έχουμε εμείς, είναι πάρα πολύ απλό. Για δε την Δικαιοσύνη κ. Φάμελλε, είμαι βέβαιος ότι συμφωνείτε, το ίδιο θα κάνατε και εσείς στη θέση μου, ότι εάν υπάρχει κάτι το μεμπτό, δεν μπορεί να κρυφτεί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Κατρίνη, έχετε το λόγο, με την παράκληση να είστε συντόμως.

**ΜΙΧΑΛΗΣ ΚΑΤΡΙΝΗΣ:** Πραγματικά, έχω μείνει έκπληκτος, θα έλεγα εμβρόντητος από το ύφος της δευτερολογίας του κ. Υπουργού, γιατί τον γνωρίζω χρόνια και δεν μας συνηθίζει σε αυτό το ύφος. Ούτε στο ύφος, ούτε στους χαρακτηρισμούς, κάποια στιγμή νομίζω ότι είπατε σε μια αποστροφή σας, για «περικοκλάδες», χαρακτηρίζοντας τις τοποθετήσεις κομμάτων ή προσώπων εκπροσώπων των κομμάτων. Όσον αφορά δε, το εισαγγελικό ύφος, νομίζω ότι κανείς δεν καλύπτει τις ευθύνες τις πολιτικές ή πού οδηγήθηκε η κατάσταση μέχρι σήμερα, αλλά νομίζω ότι το εισαγγελικό ύφος χαρακτηρίσει αυτόν, που στο τέλος της ομιλίας του, αφού αναπτύσσει όλες τις πτυχές της δημοσιονομικές, τις οικονομικές ενός προβλήματος, λέει ότι εν τέλει θα καταφύγουμε στη Δικαιοσύνη, για αυτά που έχουν γίνει στην επιχείρηση.

Άρα, προαναγγέλλετε ή απειλείτε, θα έλεγα έτσι ποιο εύσχημα, ότι για ό,τι συμβαίνει μέχρι τώρα και παρουσιάστηκε και από εσάς και από τον κ. Στάσση, ότι θα λάβει το λόγο η Δικαιοσύνη, αυτό κατάλαβα εγώ. Μάλλον το έχετε και έτοιμο το πλάνο στο μυαλό σας, εγώ αυτό καταλαβαίνω.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Δεν το κατάλαβα, για το εάν, πάντως δεν είπα εγώ αυτό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Νομίζω ότι το διευκρίνισε ο κ. υπουργός, δεν χρειάζεται να το επαναλαμβάνουμε, μην επανερχόμαστε.

**ΜΙΧΑΛΗΣ ΚΑΤΡΙΝΗΣ:** Μπορούμε να γυρίσουμε πίσω, αυτό θα φανεί στο βίντεο της Επιτροπής

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μα δεν είναι θέμα βίντεο.

**ΜΙΧΑΛΗΣ ΚΑΤΡΙΝΗΣ:** Αυτό είναι επιλογή του Υπουργού, κ. Πρόεδρε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Εσείς θέλετε, κύριε Κατρίνη, εάν υπάρχει κάτι μεμπτό να μην πάει στη Δικαιοσύνη;

**ΜΙΧΑΛΗΣ ΚΑΤΡΙΝΗΣ:** Όχι, εγώ κριτικάρω αυτό το οποίο είπατε εσείς. Εσείς που κατηγορείται τους άλλους για εισαγγελικό ύφος, καταλήξατε την ομιλία σας, λέγοντας ότι τα αποφανθεί η Δικαιοσύνη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μα δεν ήταν εισαγγελικό το ύφος, δεν είπε αυτό.

**ΜΙΧΑΛΗΣ ΚΑΤΡΙΝΗΣ:** Το ακούσαμε όλοι το τι είπε, αλλά αυτό είναι το λιγότερο και τελειώνω μ΄ αυτό, νομίζω λοιπόν ότι όλοι κατανοούμε και συμφωνούμε ότι είναι πολύ σοβαρή κατάσταση. Το ποιος ευθύνεται γι' αυτό, προφανώς το πολιτικά κόμματα έχουν διαφορετική άποψη, αλλά νομίζω ότι η αλήθεια είναι αντικειμενικοποιημένη, αυτή είναι η ουσία και σε ό,τι αφορά το θέμα των εργαζομένων, επειδή είπε κάτι ο Υπουργός, εγώ δεν ξέρω εάν εσείς έχετε συζητήσει με τους εργαζόμενους της επιχείρησης είτε ανήκουν στον πολιτικό σας χώρο είτε όχι, γι΄ αυτό και το λέτε έτσι με τόση μεγάλη ευκολία, σαν πολιτικό αντιστάθμισμα, ότι εμείς, κόβουμε από τις παροχές που είχαμε στους εργαζόμενους, γιατί μας ενδιαφέρουν οι πολίτες.

Γιατί ξέρετε, σας άκουσα και πολλές φορές να ωρύεστε, γιατί οι ανταγωνιστές της Δ.Ε.Η. είχαν ωφέλεια από την προηγούμενη πολιτική της κυβέρνησης και πραγματικά εκπλήσσομαι γιατί 15 χρόνια που σας παρακολουθούσα σαν Ευρωβουλευτή, νομίζω ότι ήσασταν ο αυθεντικότερος εκφραστής του ελεύθερου ανταγωνισμού, σε όλα τα επίπεδα της οικονομίας. Άρα, αποφασίστε και καταλήξτε τι υπερασπίζεστε ιδεολογικά και πολιτικά και όχι να το προσαρμόζεται κάθε φορά ανάλογα τις συγκυρίες. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε, το λόγο έχει ο Υφυπουργός, κ. Θωμάς.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ.

Κύριε Πρόεδρε, κύριοι βουλευτές, θέλω να απαντήσω σε δύο θέματα τα οποία βγήκαν στη συζήτηση. Το ένα είναι για την στρατηγική της Δ.Ε.Η. το οποίο το βάζω στο πλαίσιο της ενεργειακής στρατηγικής της χώρας, μέσα στην οποία η Δ.Ε.Η. θα κάνει τη δική της πολιτική και μερικά σχόλια που έγιναν για την μείωση του ΕΤΜΕΑΡ.

Λοιπόν, η ενεργειακή πολιτική της χώρας και το ενεργειακό μείγμα της χώρας θα διαμορφωθεί στο εθνικό σχέδιο ενέργειας και κλίματος, το οποίο θα κατατεθεί από τη χώρα τον Δεκέμβρη αυτής της χρονιάς. Θα ξεκινήσουν οι καινούργιες διαδικασίες διαβούλευσης μετά τη Διεθνή Έκθεση Θεσσαλονίκης, την βδομάδα αμέσως μετά. Έχουμε υποχρέωση και έχουμε δεσμευτεί να το κάνουμε σαν κυβέρνηση να δούμε τις παρατηρήσεις, να συνεχίσουμε τις διαβουλεύσεις πάνω στο κείμενο το οποίο έγινε αρχικά από την προηγούμενη κυβέρνηση και να καταλήξουμε στο τελικό σχέδιο ενεργειακού μείγματος της χώρας στο οποίο έχουμε δεσμευτεί. Έχω δεσμευτεί και εγώ στις προγραμματικές και ο Υπουργός στη Βουλή, ότι θα έχουμε μεγαλύτερο μερίδιο και μεγαλύτερη πρόβλεψη για τις ανανεώσιμες πηγές ενέργειας και για την ενεργειακή αποδοτικότητα.

Αυτό είναι το πλαίσιο μέσα στο οποίο θα συζητήσουμε την ενεργειακή στρατηγική της χώρας και περαιτέρω η Δ.Ε.Η. σαν εταιρεία θα διαγράψει την δική της πολιτική. Έχουμε πει πάντως συγκεκριμένα για τις ΑΠΕ ότι θα κάνουμε πιο φιλόδοξο στόχο για τις ΑΠΕ στο ΕΣΕΚ το οποίο θα καταθέσει τελικά η χώρα στην Ε.Ε.. Έχουμε δεσμευτεί ότι θα πάρουμε μέτρα για να βελτιώσουμε σημαντικότατα τους χρόνους αδειοδότησης των ΑΠΕ. Και έχουμε δεσμευθεί ότι θα προχωρήσουμε το καινούργιο χωροταξικό για τις ΑΠΕ. Και τέλος, θα κάνουμε μια καινούργια πολιτική που θα προωθήσει την αποθήκευση ενέργειας η οποία είναι απαραίτητη για την ανάπτυξη της ΑΠΕ.

Επομένως, δημιουργούμε ένα πλαίσιο μέσα στο οποίο και η Δ.Ε.Η. και οι άλλες εταιρείες που δραστηριοποιούνται στο κλάδο, αλλά και θα δώσουμε και τη δυνατότητα και στη Δ.Ε.Η. να δημιουργήσει πόλους ανάπτυξης ύστερα από αυτό το σχέδιο ρευστότητας το οποίο επιχειρεί σήμερα ο κ. Στάσσης. Αυτό θα το συζητήσουμε σύντομα, θα αρχίσουμε τις διαβουλεύσεις και θα υπάρχουν και άλλες συζητήσεις βέβαια και σε αυτή την Επιτροπή και στη Βουλή για το ενεργειακό μείγμα της χώρας.

Συγκεκριμένα σε δύο τοποθετήσεις που έγιναν για το νόμο και τη μείωση του ΕΤΜΕΑΡ, είναι ένας νόμος ο οποίος έχει ψηφιστεί από την προηγούμενη κυβέρνηση τον Δεκέμβριο, τον υλοποιούμε με κάποια καθυστέρηση, γιατί δεν είχε υλοποιηθεί το πρώτο εξάμηνο. Είμαστε πολύ προσεκτικοί, ο τρόπος με τον οποίον θα υλοποιηθεί για αυτά τα δύο χρόνια το 2019 και το 2020 να μην έχει αρνητικές επιπτώσεις στους παραγωγούς ΑΠΕ.

Θα κρατήσουμε το ειδικό αποθεματικό ασφάλειας 70 εκατ. που προβλέπεται από το νόμο και θα είμαστε φειδωλοί στα χρήματα που θα χρησιμοποιήσουμε για τις μειώσεις, ούτως ώστε από τη μια πλευρά να επιτευχθεί η μείωση στα νοικοκυριά και σε όλους τους πελάτες χαμηλής τάσης, από την άλλη πλευρά να δημιουργηθεί ένα χώρος στον οποίο να λειτουργήσουν τα καινούργια τιμολόγια της Δ.Ε.Η..

Και τέλος, έχουμε και τη δυνατότητα και θα την εξετάσουμε, αν ποτέ για κάποιο τρόπο υπάρχει πρόβλημα με το ΕΤΜΕΑΡ, που δεν προβλέπουμε. Έχουμε δουλέψει με τα στελέχη όλων των φορέων για να μπορέσουμε να κάνουμε τις κατάλληλες προβλέψεις για αυτά τα δύο χρόνια, αλλά παρόλα αυτά έχουμε μια απόφαση να πάρουμε το φθινόπωρο, είναι ο τρόπος διανομής εσόδων από πλειστηριασμούς, δικαιωμάτων εκπομπών αερίων θερμοκηπίου, η οποία μας επιτρέπει αν χρειαστεί να κάνουμε αύξηση. Και θα την κάνουμε αν χρειαστεί, από την κατανομή εσόδων που έχουμε, ώστε να μην θέσουμε σε κανένα κίνδυνο το ταμείο το οποίο έχει χρησιμοποιηθεί γι' αυτό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει, ο κ. Στάσσης.

**ΓΕΩΡΓΙΟΣ ΣΤΑΣΣΗΣ (Πρόεδρος και Διευθύνων Σύμβουλός της Δ.Ε.Η.):** Ευχαριστώ, κύριε Πρόεδρε.

Δύο θέματα νομίζω ότι είναι βασικά να ξεκαθαρίσουν από την κουβέντα που έγινε. Το ένα έχει να κάνει με την ρήτρα. Η ρήτρα είναι ένα προληπτικό μέτρο προστασίας για την περίπτωση που πάει προς τα πάνω.

Για την περίπτωση που πάει προς τα κάτω, έτσι και αλλιώς η οριακή τιμή του συστήματος πέφτει και μέσω του ανταγωνισμού, φυσικά κατεβαίνει και το κόστος για όλη την αγορά. Άρα, το νόημα δεν είναι τι θα γίνει προς τα κάτω, αλλά μόνο όταν γίνεται κάτι προς τα πάνω.

Όσον αφορά τους prosumers και σύγχρονα προϊόντα και διάφορα τέτοια θέματα που ειπώθηκαν, φυσικά και αυτό είναι στο επίκεντρο των διαρθρωτικών αλλαγών που θα κάνουμε και με το νέο business plan, αλλά αυτά δεν μπορούν να γίνουν σε μια μέρα. Για αυτό και μίλησα για ένα πάρα πολύ μεγάλο επενδυτικό πλάνο, συγκεκριμένα ψηφιακού μετασχηματισμού που θα δώσει τις πλατφόρμες και την τεχνολογία αυτή, για να μπορέσει η επιχείρηση να δώσει τελείως διαφορετικά προϊόντα.

Τέλος, μιλήσαμε για τους ισολογισμούς Δ.Ε.Η., τις ζημιές και αν είναι λογιστικό ή όχι το παρελθόν. Ξέρετε εγώ δεν θέλω να κοιτάξω καθόλου πίσω, θέλω να κοιτάξω μόνο μπροστά, αλλά είναι πολύ σημαντικό να γίνει ξεκάθαρο στην κουβέντα μας, ότι η Δ.Ε.Η. αυτή τη στιγμή έχει ένα πολύ μεγάλο δομικό ζήτημα, το οποίο πρέπει να αντιμετωπίσουμε από δω και στο εξής. Αν κοιτάξουμε το αποτέλεσμα του ισολογισμού του 2017, έχουμε κέρδη 237 εκατ., ενώ το 2018 ζημιές 903,8 εκατ.. Αν αφαιρέσουμε δηλαδή τοκοχρεολύσια και αποσβέσεις και φτάσουμε στο καθαρό αποτέλεσμα, το λειτουργικό αποτέλεσμα το 2017 έχει 527 εκατ. κέρδη, ενώ το 2018 έχει 207 εκατ. και αυτά είναι αποτελέσματα που είναι δημοσιευμένα. Αν όμως, κοιτάξει κάποιος αναλυτικά το πρώτο εξάμηνο του 2018 με το δεύτερο εξάμηνο του 2018, θα δει ότι το πρώτο εξάμηνο του 2018, αυτό το λειτουργικό αποτέλεσμα που έφερε στο τέλος τις ζημιές στον χρόνο σε επίπεδο 900 εκατ. μέσα, σε επίπεδο λειτουργικό είναι θετικό 246 εκατομμύρια, αλλά στο δεύτερο εξάμηνο είναι αρνητικό 40 εκατ.. Τι σημαίνει αυτό απλά; Αυτό σημαίνει ότι και μηδέν να ήταν οι οφειλές προς τη Δ.Ε.Η., τα 2,7 δισ. δηλαδή που λείπουν, η Δ.Ε.Η. στο δεύτερο εξάμηνο μπήκε μέσα, έσοδα μείον έξοδα.

Πώς έκανε τις επενδύσεις; Επενδύσεις έκανε διότι αφενός δανείστηκε από την KFW και την EIB και πολύ καλά έκανε, γιατί οι επενδύσεις γίνονται και με δανεισμό φυσικά, αφετέρου όμως χρησιμοποίησε κεφάλαια 550 εκατομμυρίων, τα οποία τα πήρε ως προκαταβολή του δημόσιου και με πάρα πολύ αυξημένο κόστος, 26%. Στοίχισε στη Δ.Ε.Η. 27% αυτή η προκαταβολή, 15% λόγω συνέπειας, 6% λόγω της προπληρωμής και άλλα 6% σαν έκπτωση όγκου. Είχε δηλαδή έναν έμμεσο δανεισμό 550 εκατομμυρίων σε ένα εξαιρετικά υψηλό επιτόκιο 27%. Επειδή αυτά τα χρήματα φυσικά λείψανε στο πρώτο εξάμηνο του 2019, αναγκάστηκε η επιχείρηση να κάνει rollover για να ξαναπάρει δεύτερη φορά αυτή την προκαταβολή του δημόσιου.

Θέλω να πω, ότι η επιχείρηση τα τελευταία δύο εξάμηνα ζει με ενέσεις ρευστότητας, έμμεσες ενέσεις ρευστότητας, με διάφορους τρόπους, αλλά σίγουρα δεν ζει από τη δική της ικανότητα να παράγει ταμειακά έσοδα και να χρηματοδοτεί την ανάπτυξη της. Εν κατακλείδι, το θέμα δεν είναι μόνο ρευστότητας. Είναι βέβαια τεράστιο θέμα ρευστότητας, γι' αυτό και αναγκαζόμαστε να προτείνουμε πολύ σημαντικά μέτρα και αυτό είναι μόνο η αρχή. Γι' αυτό είπα στην αρχική μου ομιλία, ότι το δεύτερο κομμάτι είναι το δομικό κομμάτι. Πρέπει να φτιάξουμε δομικά την επιχείρηση με διαρθρωτικές αλλαγές, για να μην είναι εκτεθειμένη η επιχείρηση τόσο πολύ στις αυξομειώσεις του CO2 και σε διάφορα άλλα θέματα που υπάρχουν. Αυτό ήθελα να γίνει ξεκάθαρο για το θέμα των λογιστικών ή όχι. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μετά από μια πολύωρη συζήτηση που έγινε με πρωτοβουλία του κ. Υπουργού και ανεξάρτητα σε τι συμφωνήσαμε και σε τι διαφωνήσαμε, όλοι φεύγουμε με την εικόνα ότι αυτή η πρωτοβουλία ήταν θετική.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Καιρίδης Δημήτριος, Αμανατίδης Γεώργιος, Κωνσταντινίδης Ευστάθιος, Μπουκώρος Χρήστος, Μπουτσικάκης Χριστόφορος – Εμμανουήλ, Παπαδόπουλος Μιχαήλ, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταγαράς Νικόλαος, Ζαχαριάδης Κωνσταντίνος, Καφαντάρη Χαρά, Πέρκα Θεοπίστη (Πέτη), Συρμαλένιος Νικόλαος, Σκουρλέτης Παναγιώτης (Πάνος), Τσίπρας Γεώργιος, Φάμελλος Σωκράτης, Βιλιάρδος Βασίλειος, και Αρσένης Κρίτων-Ηλίας.

Τέλος και περί ώρα 19.00΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΕΝΙΚΟΣ ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**